
I. 


Ništa se ne bi čudio čiča Marijan Gilfov, što 
njegova Bara već treće večeri dijeli jabuke svojoj 
braći iza večere, da ih nije vadila iz torbice, koju 
je imala na paši. Jabuke su osim toga neobične : 
zelene s crvenim prugama, dugoljaste, a kod cvijeta 
zaobljene. Takvih nema niti on, niti njegovi 
susjedi, niti itko od rodbine, a moguće nitko u Po- 
virju, od koga bi ih mogla dobiti... Sigurno ih 
je na paši dobila. . . Ali od koga ?. . . Svakako od 
momka, da od koga drugoga, kad ih braći daje, 
a ocu ni da bi se našalila. 

U prvi kraj mu drago bilo, što se njegova je- 
dinica s nekim rado gleda, vrijeme joj je. Ali u 
postelji, kad se iza molitve predao svojim mislima, 
uplašio se čiča Marijan i onoga, čemu se domislio, 
i svoje radosti iza toga, jer Bara mu ne bijaše samo 
najstarije dijete, nego i jedina ženska glava u kući. 
Sto će on početi sa četiri sina, ako se Bara uda ? 

Uplašio se čovjek i zabrinuo kao ono prije šest 
godina, kad je obudovio. Žena mu se naglo raz- 
bolila i umrla, a da nije pravo ni obolila. Popašna 
je bila za poslom. Na njivi ih iznenadila kiša, ona 
prokisla, prozebla i za nekoliko dana nije je više bilo. 

Oplakao je čiča Marijan i otpremio svoga vjen- 
čanog druga, kako je red i kako se pristoji, a kad 
su se ukopnici razišli, pitao se, što će i kako će. 
U prvo je vrijeme nekoliko dana ostala kod njega 
njegova sestra, ali ona je imala u drugom selu 
muža i svoju djecu, pa se morala vratiti k njima. 
Prije nego je pošla, sestrinski ga je savjetovala, 
da se što prije ponovno oženi : muškarac je i pri- 
nužden, pa ne mora ženu kajati godinu dana kao 
kćerka majku ; dosta je tri mjeseca, ali nitko mu 
ne bi zamjerio, kad bi skratio i na šest tjedana. 

Tako ga je savjetovala, ali on ni čuti, da je 
posluša. Ta s pokojnicom je proživio ne dan dva, 
nego ravnih petnaest godinica, pa kad bi se 
ženio, čekao bi, dok vrijeme prođe. Ali on se nije 
usudio ni samo pomisliti na drugu ženidbu, jer se 
bojao novih poroda. S dvadeset jutara dobre 
zemlje brojio se u Povirju među bolje stojeće. 
Kad se pak to bude nekad razdijelilo na četiri 
strane, sinovi će mu se spustiti do sirotinje, 
stoga ne daj, Bože, da ih još bude. Morat ce povrh 
svega, da i kćeri njeno dade, doduše ne zemlje, 
već otpremu, kad se bude tulavala* . 

Tako je i onda brigu bnzio, a dam su se od- 
matali jedan za drugim, dok i njegova žalost za 
ženom nije ponešto utihnula. Tada je primijetio, 
da ne živi mnogo drugačije, nego prije : on i sinovi 
redovito čistih košulja, po kući i dvorištu svuda red, 
ručak i večera uvijek u pravo vrijeme ; samo mu 
je netko falio na njivi uz njega, — žena, a ta je 
otišla. — To mu bijaše, kao da mu je netko pola 
tijela otkinuo, a taj manjak on je 
i uvijek se nadao, da ce mu pokojna odneka 
iznenada doći. I očekujući onu, koja se nikad vise 
vratiti ne će, skrenulo mu srce sasvim prema kćeri. 
Uzrasna je bila kao njena mati, pa joj nitko ne b 
rekao, da je tek četrnaest godina prošla. Ali uspr- 
kos toga bila je ipak samo djevojčica, koja je istom 
sSiRpecov!,;«. I njoj je tako mlado, , neuput- 
noj pala cijela kuća na vrat, pa ipak se nije opa- 
žalo, da nema druge ženske uz nju. I kruh je mij - 
sila, i prala je, i kuhala, i za marvom išla, kad su 
pritegnuli veliki poljski poslovi. . . 

Svojim marom uvukla se Marijanu u srce. 
Već i prije ju je on volio kao prvo dijete i jedin a 
kćerku. Ali obudovivši osjetio je, da ^ 
više, da je gotovo posve zamijenila u kuci majku 
svoju, pa ljubav, koju je osjećao prema ženi, sje- 
dinila se s onom, što ju je osjećao prema kćc i, 
te zaista ne bijaše nikoga na svijetu, koga bi Ma- 
rijan tako volio kao svoju Baru, Bancu, Bancicu, 

kako ju je od milja nazivao. Uzimao bi je na krilo, 
pa je dragao i milovao, kao da je malo dijete, a ona 
bi mu se predavala, jer ta ljubav očeva nadomje- 
štala joj je majku. Osjećajući, da je otac voli, još 
se s većim marom predavala radu, da u svemu zaista 
nadoknadi pokojnu majku, pa je kasnije naučila 
i presti i tkati. Kako su joj braća prirašćivala, 
pa novo trebala, ona im je za marvom sama ve- 
zla i šila, da nitko nije mogao na njima opaziti, 
da nemaju svoje majke. 

Vidjele to i žene u selu, pa gdje je koja s njome 
došla, savjetovala bi je i učila, a ona je te pouke 
brzo shvaćala. Žene su joj se čudile, zavolile je, pa 
kudgod su stigle, svagdje je hvalile. Čuo to i otac, 
pa mu drago bilo, a kako je Baru volio, to se 
počeo i dičiti s njome, te je pred svakim otvo- 
reno govorio : »Nigdje djevojke, kao što je moja 
Barica !« 


II. 

No nije samo on tako govorio, nego cijelo selo 
i sva sela, koja su za nju znala, tvrdila su : »Nema 
takve, kao što je Gilfova Bara.« 

Ali što joj je sve to vrijedilo, kad na vrijeme 
nije bilo momka, koji bi joj u veče pokucao na pro- 
zor? Neku uda ljepota, neku dobrota, a i dobra kuća 
znade zaustaviti momka za djevojkom, ali na bo- 
gatstvu najviše zapinju momačke oči. Ne mora 
to uvijek biti baš ono, što djevojka u istinu ima, 
nego je najčešće, što ona na sebi nosi, pa ma čije 
bilo./ Godine su prolazile i prošle, a Bara nije imala 
ni svoga ni tuđega. Što je svojim prstima izradila, 
bilo je najprije za braću, a tek, ako joj je iza toga 
vremena doteklo, mogla je i za se nešto na brzu 
ruku načiniti. Lijepo je i to bilo, izvezeno i do- 
tjerano, ali nije ono, što je ona trebala da ima. 
Dok su njene druge već oblačile svilu i kadifu, a 
pod vrat nizale dukate, ona nije ništa od toga imala. 

Jer iako ju je otac iskreno volio, on je ipak 
u prvom redu mislio na sinove, koji trebaju danas 
sjutra da budu ljudi i to bar kao i on, ako ne bolji. 

Škrtario je stoga na kćeri, samo da njima 
što više ostane i da im smogne, ako ne zemlje, a 
ono svega ostaloga. Ona će se prije ili poslije udati, 
dobit će svoje, što je po običaju ide, i to će odnijeti, 
a što odnese, izgubljeno je za kuću, u kojoj ipak 
samo sinovi ostaju. 

Istina, dičio se s njome i zaista ju je jako vo- 
lio, možda više nego sinove, ali u svojim računima 
nije niti osjetio, da je njoj, kćeri svojoj, nepra- 
vedan, da mu je i ona dijete, koje bi bar nešto 
moralo dobiti ; pogotovu što mu bijaše mnogo više 
od sinova. Oni su živjeli kao i ostali seoski dječaci, 
a kasnije kao momčići i momci : bez prave brige 
skrbeći se jedino za stoku i pomažući ocu, koliko 
je koji mogao prema svojoj dobi. 

Njoj naprotiv još kao nedozreloj djevojci 
pala je cijela kuća na vrat. Kad je Marijan na to 
pomislio, rastapalo bi mu se srce od milja, razdra- 
gao bi se, pa bi je ljubio i milovao još i onda, kad 
je već potpuna djevojka bila, — sinovima je pak 
rijetko kada takovih nježnosti iskazivao, i dok su 
još dječaci bili. Ta je draganja volila Bara, pa iako 
je otac bio prema njoj stisnute ruke, vjerovala 
je, da će joj je otvoriti, kada bude potrebno. U 
toj nađi proživljavala je par godina, sve do dobe, 
kad se trebala kititi, da može kao i ostale djevojke 
doći u red pred veliki oltar nedjeljom i svecima. 

Zatezao je otac s tim preko godine, skoro dvije, 
ali kad su sve njene vršnjakinje bile nakićene, 
morao je konačno popustiti, jer bi mu sramota 
bila, da mu kćerka poput najgore sirotinje ne dođe 
u red. Trebalo je kupiti svilu i nabaviti ostalo, 
a Bara se nadala, da će joj otac usprkos svega, 
što je do sada bilo, obilato zasvjedočiti svoju lju- 
bav prema njoj — ta i zaslužila je. 

Ali joj ni tajputa nije širom otvorio ruke. 
Što je bilo kupljeno, nije bilo ništa osobito. 

Konačno joj je trebao dati dukate njene majke, da 
ih ušije, i tada je Bara doživjela najveće "razočaranje 
u životu. Odbrojio ih joj je, ali ni blizu onoliko, 
koliko se nadala, jer mnogo ih je bilo podijeljeno 
drugima na svadbama i ostalim darivanjima. I 
što je dobila, bijahu mali, jer velike je Marijan 
razmijenio, da kupi paradne konje. A i to je uči- 
nio radi sinova, jer se djevojke rado udaju u kuću, 
koja ima lijepe konje. Bio je ipak jedan veliki među 
malima, ali kad ga je Bara već u rukama imala, 
uzeo ga joj je otac i rekao : 

— To je zavjet tvoje majke. 

Same su joj suze iskočile iz očiju. Da je utješi, 
dodao je : 

— Ali kupit ću ti drugi. 

Morala je taj dukat prišiti na vrpcu od crnog 
baršuna, na kojoj je po svaki dan nosila pod vra- 
tom srebrenu skudu, i kad je s djevojkama prvi 
puta uređivala crkvu, objesiti na vrat kipu Majke 
Božje, jer zavjet je zavjet. Plačući se onda vratila 
iz crkve, a suze je silom zadržala, kad je prvi 
put s cvijećem za pletenicom išla u crkvu. Nije 
sjala od veselja, nije joj to bio najradosniji dan u 
životu, kao svakoj drugoj djevojci, nego najgorči, 
bolan gotovo kao onaj, kad se gušila u suzama 
prateći majku svoju na vječni počinak. Pokunjena 
je pogledavala svoje vršnjakinje, koje su sve bile 
bolje spremljene od nje i koje su bacale prezirne 
poglede na nju. 

I ona je tada prvi puta jasno osjetila, kolika 
je sirotica, što nema svoje majke. 


III. 

Otac nije mogao toga osjetiti. Po njegovome 
Bara je najedamput dobila tri oprave: nijesu do- 
duše najbolje, ali niti najgore. Stajale su ipak više, 
nego paradna orma, koju bi trebalo kupiti za paradne 
konje. Kako druge, tako je i Bara htjela da se nosi. 

ali otac joj nije davao; bilo mu je žao svakog novčića, 
što ga je morao potrošiti za kćer. Uvjeren je bio, 
da će se ona i bez toga udati. Čestita je i lijepa, 
možda jako lijepa, jer visinom i stasom nijedne 
joj u čitavom kraju nije bilo ravne, a kosa joj se pod 
maramom svjesila niz zatiljak kao dobar roj. Usto je 
i radina, kako ju je svatko samo poželjeti mogao. 
K svemu tome zna se, čija je i od koga je otpala. 

Nije mu izmaklo, dok je još kevica bila, kako 
joj momci dobacuju laskave riječi, a njega su još 
onda kao od šale, sad ovaj, sad onaj, koji ima gla- 
vitog sina, prijateljem nazivali. Udat će se ona, 
bio je uvjeren otac, samo je u duši želio, da to što 
kasnije bude, bar dok jednog ne oženi sina. 

Od šesnaeste dalje udavale su se djevojke, 
a Bara je prošla i sedamnaestu i osamnaestu, da se 
nitko nije ni našalio s njome. Druge joj se vršnja^ 
kinje udavale i poudavale, a ona ostala sama. 

Ona bol za majkom i kasnije razočaranje 
s ocem zasjekoše joj se u dušu kao dva krvava 
traga i izbrisaše joj iz srca pravo veselje kroz sav 
njezin djevojački život. Radila je svoje poslove 
kao i prije, a ako je nijesu zaratili sa marvom, išla 
bi nedjeljom i svecem u crkvu, ali ni tamo nije 
našla prave utjehe. Kad bi stupila u dom Božji, 
pao bi joj pogled na kip Majke Božje, a solferin 
na njenu vratu sjetio bi je, da je trebao biti njen. 
Činilo joj se, da joj je otet, a čista je duša plašila, 
da možda griješi tim pomislima. Teškoća bi se joj 
slegla na srce, pa ni pjevala ne bi, a djevojke bi je 
pogledavale i pogledima jedna drugoj nešto do- 
bacivale. 

Tako je premakla i devetnaestu, pa se počela 
pobojavati, da će ostati neudata. I dok je prije bar 
u crkvu rado išla, sada je nastojala, da joj izmakne, 
kadgod je ikako mogla, jer teško joj je bilo biti u 
redu s djevojkama. Drugarice njene o pokladama 
i u jesen napuštale su jedna po jedna red i kao 
mlade snahe klečale iza djevojaka, a na njihova 
mjesta dolazile su mlađe, već kako se koja nakiti. 


10 


Samo je Bara još imala svoje mjesto pred oltarom, 
iako je zamakla već i u dvadesetu. Stid ju je bilo 
da kleči među do jučer kevicama. No najgore joj je 
bilo, da nikome nije mogla odati, što joj se na dušu 
sleglo, pa je sama svoj jad u srcu nosila, a rane bore 
zarezaše joj se u djevojačko lice. 

Otac i braća ništa od toga nijesu zamjećivali. 
Oni su je volili kao i prije, dokazivali joj svoju 
ljubav i ponosili se njome, ali i ljubav njihova 
njoj je oteščala : ne udade li se, sramota joj je. 
A za koga ? — Ma za crnog ciganina ! — glasila je 
njena odluka ; samo što prije, dok joj se braća ne 
požene. Dvoreći oca i braću sluškinja je, a bude li 
morala i snahe dvoriti, postat će jadna ropkinja. 

Otac se dičio s njome kao i dotad i hvalio je pred 
svakim, pa nije ni primijetio, da ga nijedan otac, 
koji ima sina, ma i od šale ne nazivlje više prijate- 
ljem. Jedan po jedan srodili se oni s drugima, a on 
im je opet postao samo drug ili susjed. I dok je onda, 
kad je Baru trebalo kititi, pomišljao, da će se 
udati, sada mu takve misli nijesu nikad dolazile. 
Posve se uživio u to, da ga ona dvori i da mu kuću 
drži,** 0 da tako mora biti i za uvijek ostati. 
Radi toga, iako se u prvi čas one večeri poveselio, 
uplašila ga pomisao, da bi se Bara mogla udati, 
pa one noći jedva da je oko s okom sklopio. 


IV. 

Ali nije samo on onu noć proveo gotovo bez 
sna, jer je još netko bio, tko te noći nije spavao. 
Strina Marga Budrova u prnjavoru Japagama (bare) 
čudila se, zašto njezin Bartol za dva dana nije 
poorao i zasijao Zaton, a prije bi s tim poslom 
za podrug dana bio gotov. Što je to, manje više, 
jer moglo je i oranje biti rđavo, ali trećeg dana 
stao momak pred ogledalo i šećerom si naređivao 
šiške, da mu lijepo na čelu stoje. Inače je bio, 
kao svaki mlad čovjek, popašan za snom, i ona ga je 

morala uvijek buditi, pa je posla imala, dok bi ga 
iz postelje istjerala. Toga dana rano je ustao i dugo 
se uređivao, kao da ne ide na poljski posao. Shvatila 
je, što to znači : momak na nekoga misli, a na koga, 
bila je ljuta majčina briga cijeloga dana. 

Prispio je Bartol za ženidbu, pa mu je i vrije- 
me, da nekog odabere, no svaka je ženidba lutrija, 
te je najbolje, da se stariji u to ne upliću, da ne bude 
kasnije prigovora. Tako je mislila, kad joj se Ivša, 
stariji sin, ženio. Uostalom bilo joj je po volji, 
što je odabrao, jer Rega, njegova odabranica, 
bila je jedinka i dobila uz otpremu još pet jutara 
zemlje, što je k osam njihovih i te kako dobro do- 
šlo. Ali je Rega, iako se po kući među siromašnije 
brojila, u muževu domu uvijek pokazivala, 
da je više donijela, nego što je muževog zatekla, 
jer kada se osam na dvoje razdijeli, samo je četiri. 
No to samo po sebi ne bi bilo ni zlo, ali Regtt nije 
bila vična poslu, te se nikad nije umorila na 
njivi. Prvih godina, kad joj je došao jedan, 
pa drugi sin na svijet, izgovarala bi se s malim 
djetetom, da ne ide na poljske poslove. Kasnije, 
kad nije više bilo takvog izgovora, svakog bi se 
ljeta »razbolila«. Domaći bi joj vjerovali i ne bi, 
ali svi su znali, da bolestan čovjek oslabi, a ona bi 
se u svojoj »bolesti« rashranila i do jeseni rascvala 
kao rumena ružica. Čim bi prestali poslovi, Rega 
bi »ozdravila«, pa kroz cijelu zimu i kroz poklade 
prva je bila na prelu i u kolu, da se već u korizmi 
počne tužiti na izmišljenu neku »bolest«. 

Da je tuđa, rekla bi joj Marga, da se njena 
bolest lijenost zove, ali ovako ju je krila i prekrivala, 
koliko je i kako je mogla, da joj snaha i kuća ne dođu 
selu na jezik. Strepila je samo od onog časa, kad će 
Bartol dovesti tuđe čeljade, da ga svojim nazove, 
jer ako druga snaha ne bude duša, eto zla i ne- 
volje u domu. 

Kad se Bartol omomčio, počele su je moriti 
brige, teške i preteške ; teže nego ikoje do tada, 
a mnogo ih je iskusila u svome životu. 

V. 


Dosta je rano ostala udovica. Za okupacije 
Bosne morao je i njen muž u kolonu s ostalom 
braćom preko Save. Otišao čovjek i nikad se nije 
vratio, kao da ga nikad nije ni bilo. Ostala ona sa- 
ma na njegovu ognjištu s malo zemlje, a s dva 
sina : Ivša dječak od dvanaest godina, a Bartol 
dijete od osam. Pao joj na vrat i dom i stan, te brige 
i muške i ženske, ali ona se nije dala. Bila je pone- 
što otresite naravi, pa kad govori, kao da sjekirom 
siječe. Kakva je na riječi, takva je i na djelu. Sra- 
mota bi joj bila, da se raspe, što je ostalo iza njezina 
muža, pa ako je uza svoju otresitost — ipak kao žena 
— slaba bila, da prikuplja, čuvala je i sačuvala 
za sinove svoje, a i prema selu morala se poka- 
zati, jer Budrova se kuća jedina u Jarugama 
brojila među gospodske: jedan jedini oficir iz sela 
bio .je iz njihove kuće. 

S Ivšom je onda pravila najljepše osnove, ali 
pokazalo se, da nijesu najbolje. Radi toga je htjela, 
da s Bartolom bude drugačije, ali što on misli, nije 
mogla doznati. 

Razne su je misli morile cijelog dana, pa je jedva 
čekala, da dođe večer, možda će joj štogod Bartol 
reći, kad se s posla vrati. Možda ? nadala se Marga, 
premda je u duši bila stalna, da joj ništa ne će ka- 
zati. On je njen sin, ponešto otresit i svoje glave. 
Ivša je blaži, više se na oca umetnuo, ali Bartol 
je imao samo njenu krv. 

Ništa joj nije rekao, a nije ga se usudila pi- 
tati, jer je znala, da bi bilo badava. Na njemu se 
samo vidjelo, da je pala odluka, ali za koga, Marga 
se nikako nije mogla domisliti. Radi toga je cijele 
noći mislila i sve su joj seoske djevojke prošle glavom, 
ali ni kod jedne se nije mogla zaustaviti. Za- 
ton je u strani kraj kanala, što dijeli Japage od Po- 
virja. Tamo se sada ore i sije, nema više ispusta, 
da djevojke onamo s marvom idu, — jedino ako je 
koja zubila sa svojima. Ali koja ? Preko kanala je 

povirski utvaj (Hutweide — općinski pašnjak) — 
možda je djevojka iz Povirja? Ali tu je misao odmah 
odbila, jer tamo su djevojke i odviše ponosne, da bi 
iz velikog sela pošle u Japage. I do zore bila je u 
neizvjesnosti, većoj nego jutrom prijašnjega dana. 


VI. 

Znala bi Marga još u večer, što je znati htjela, 
da nije odbila pomisao o Povirju. I tamo nije 
bilo više ispusta na njivama, pa je stoka pasla 
na utvaju uz Japage. Dalje se mogla sjetiti, koju 
je djevojku vidjela sa svinjama uz nasip, kraj ka- 
nala, kad se žito želo u Zatonu. Sva se stoka ra- 
širila po utvaju, a pastiri i pastirice plandovali 
pod vrbama uz zdenac, samo se jedan čopor svinja 
protegao uz nasip, na kojemu je sjedila djevoj- 
ka jednim okom na svom poslu a drugim na stadu. 
Koja bi druga mogla da bude, nego samo ona, 
kojoj je bilo neprilično, da se miješa među mlađe 
od sebe, jer pastiri su obično djevojčice i dječaci, 
koji još nijesu dorasli za teže poslove. 

To je mogla biti samo ona, koja nije imala maj- 
ke svoje, da je za vremena otpremi u tuđi dom, 
gdje bi svoju sreću trebala da nađe ; samo ona je 
mogla biti, koju je otac htio da što duže imade uza se. 

Otkako su se braća omomčila, išla je Bara sve 
više za svinjama. Cijelo je ljeto prosjedila iza na- 
sipa i na njemu i tu je dočekala jesen šijući i vezući, 
a tu se i prvi puta srela sa svojom sudbinom. 

Došao momak da ore i za podrug dana mogao je 
biti gotov s poslom, ali posijao je tek treći dan. 
Divna je bila ta jesen, kakve već jesu slavonske 
jeseni : vedri dani, a ohlađne noći, pa teški poslovi 
ne smore čovjeka. Blago sunce polagano mili ne- 
bom, kao da mu se drijema, a toplina njegova, 
neprestani hod i dizanje pluga ugrijaše momka, 
da mu je srce veselije kucalo, te mu nešto novo 
tražilo. Tražilo je i ono topline, tražilo je sreće i mi- 

lja, parnu je oko promatralo djevojku, što je na na- 
sipu sjedila. Lijepa je djevojka, a svatko je hvali, 
pa nije čudo, da joj dobaci po koju riječ, kad s plu- 
gom do kanala dođe. 

Dvije su jeseni prošle, drugovi njegovi već su 
sebi odabrali i sve probrali u njegovom selu. Bar- 
tol znade, da mu ova jesen ne smije izmaći. Ne bi 
mu ni prijašnje dvije izmakle, da on nije glave svoje 
majke. Ona je razborita, njenu pamet i on ima, pa 
zna, da se Ivša polakomio za imutkom ; dobio ga je, 
ali i kuća teret i ogovor po selu. Ne može Bartol 
biti takav, jer je ponosan ; njegovo mora biti ono, 
št° je najbolje, čime se ponositi i prodičiti može, 
što će biti na diku kući, iz koje je bio jedini oficir 
iz sela. 

Dobacuje riječi Bari, pola šaljive, pola oz- 
biljne, kako momci čine djevojkama, pa preko ka- 
nala gleda i prosuđuje. Na svaku riječ ona mu se 
naškubi, — ne može on toga da vidi : daleko su 
jedno od drugoga, ali osjeća njen smiješak i misli, 
da joj nije krivo. Došlo podne prvoga dana, a on 
sio na nasip prema njoj, jeo je, što mu je mati 
spremila, a kad je dovršio ručak, bacao je jabuke 
preko kanala. Uz glasan smijeh ih je hvatala i spre- 
mala u torbicu, a Bartol se toga popodneva nije 
žurio, da posao što prije svrši. 

Do podne se Bara osvrtala na njegove riječi, 
a od podne se okrenula prema kanalu. Dok se on 
žurio s plugom prema njoj, nije odmicala oka sa 
svog rada, a kada se sporo udaljivao od nje na drugi 
kraj njive, zastala je i gledala, kako sigurno koraca 
svježom brazdom. Lijep joj je bio, povisok kao i 
ona, istih su godina, a krepak kao nijedan momak 
u njezinu selu. I jedna je želja proklijala u Bari- 
noj duši, a kad je svijesna postala, protrnula je, 
kao da je sablast ugledala. 

VIL 


Poznavala je ona Bartola Budrova još iz doba, 
dok su djeca bili* Kad se izveze žito sa Zatona, 
dođu tamo Japažani na ispust sa stokom* Po vir - 
ski se hatar ispusti kasnije, jer veliko selo treba 
više vremena, da ga isprazni* Za taj tjedan, dva dana 
nastajale su beskrajne svađe među pastirima s jed- 
ne i s druge strane kanala* To su bili dječaci, a sva- 
đali su se i tukli ne iz zlobe, nego da se jedni pred 
drugima pokažu* Najčešće se to dešavalo prigodom 
kupanja svinja* 

Kad (na pr*) japaške svinje prijeđu na povir- 
sku stranu, Povirčani ih zaplijene, t* j* otjeraju 
ih daleko na svoj utvaj i nikako ih ne će da vrate, 
kad Japažani dođu po njih* Dok se oni riječima na- 
težu, preplivaju s batinama kanal i drugi Japažani, 
kojima nijesu zaplijenjene svinje, da priteknu svojima 
seljanima u pomoć* Tada nastane vika i svađa, 
a dječaci se u tom ni ne misleći na to postave jedni 
prema drugima kao dvije vojske* Jedni druge stanu 
izazivati i prijetiti se, dok prva budža (batina) 

— uvijek neočekivano — ne preleti zrakom na drugu 
stranu* Iza toga lete batine i s jedne i s druge stra- 
ne, nastane vika, psovanje, pa i plač, dok se strana, 
koja prva ostane bez ćule |(budža), ne dade u bijeg. 
Tada protivnici pokupe i njihove i svoje pobacane 
budže, pa ih gone, dok sami ne ostanu bez batina, 
da onda oni bježe* 

Takvo bi se vijanje opetovalo po nekoliko 
puta, bilo ono na povirskoj ili japaškoj strani 

— već gdje je počelo — pa bi i jedni i drugi bili 
obilno ukrašeni čvorovima po glavi i masnicama 
po tijelu* Rijetko bi kada to samo od sebe prestalo, 
nego ili kad bi čije svinje ušle u kanal da ruju, ili 
ako bi se pojavio kanalnik* U prvom bi slučaju 
dužnost prekinula megdan, jer je preče bilo povra- 
titi svinje, nego boj biti* U drugom bi slučaju po- 
java zajedničkog protivnika umirila i složila do- 
tada ljute neprijatelje* Ako bi kanalnik prepoznao 

na pr* povirske svinje na japaškoj strani, ne bi Ja- 
pažani ni za što na svijetu htjeli priznati, da su 
to svinje Poviraca* 

Ali bilo je i drugih povoda dječačkim ratovima* 
Povirci su se smatrali boljima od Japažana, jer 
njihovo je selo bilo pravo selo, a Japage su tek pr- 
njavor, pa su jedni druge podrugljivo nazivali 
selčanima, odnosno prnjavorcima* Tome su davali 
izražaja u rugalici, koju bi jedni drugima pje- 
vali : 


»Prnjavorci, ne bojte se glada, 

Dokle ima u kanalu žaba* 

Sekser kila, što j 9 u vodi bila«* 

Japažani bi pjevali isto, samo bi počeli: „Oj 
salčani"* 

Kad prelaz svinja nije bio povod svađi, pje- 
vala se ta rugalica na obje strane i dobacivale 
uvrede, dok ne bi jedni preplivali kanal, da se po- 
tuku s drugima* 

Ali koji put bi s čista mira jedni prešli preko 
kanala, da izlupaju druge* Najčešće su to činili 
Japažani, jer su se smatrali jačima od Poviraca, 
a Bartol se isticao pred svima* Za svoju je dobu 
bio jači od drugih, pa mu je godilo, da to i pokaže* 
Sa svojim crnim očima, s gustim sraštenim obr- 
vama i s još gušćom crnom kosom, koja se nije dala 
pravo počešljati, činio se kao pravi harambaša* 
Smrknut bi upao s četicom svojih seljana među 
povirske dječake, pa ih izazivao u boj, a ako mu se 
ne bi htjlei odazvati, izlupao bi prvog na dohvatu, 
obično najslabijeg* Ostali bi se razbježali, a on bi 
sa svojim drugovima pootimao djevojčicama tor- 
bice, povadio iz njih voće i bolje jelo, pa bi se po-, 
bjedonosno vratio s plijenom* Najradije bi oplije- 
nio Baru, jer je ona kao samostalna domaćica 
redovno donijela najboljih stvari* 

Tako bi to trajalo dan na dan, dok Povirci 
ne bi otišli s utvaj a na svoj hatar* 

VIII. 


Mnogo je puta Bara kao djevojčica radi Bar- 
tola ostala gladna i mnogo je suza prolila radi 
njega. Odonda joj se u dušu usjeklo, da je zao, 
pa kad je odrastao i razvio se u krasna momka, 
nije nikad ni pomislila, da bi ga mogla voliti. 

Zato i sada, kad ga je na njivi prepoznala, 
najprije mu je okrenula leđa. Ali ljubezne njegove 
riječi iza svake brazde konačno je okrenuše. Okre- 
nuše je sada, ali prije ne bi bile toga kadre. I lanj- 
ske ga je jeseni vidjela, kako sa svojima bere ku- 
kuruz, no sjela je iza nasipa, samo da ga ne mora 
vidjeti, jer nije mogla zaboraviti, koliko je djeti- 
njeg jada od njega prepatila. 

Ali to je bilo lani, kad joj se još nije toliko 
nakupilo jada goreg, nego što je onaj djetinji, 
kad još nije odlučila da pođe ma za kog, makar 
bio crni ciganin. Sada naprotiv bile su joj drage 
njegove riječi, pa je njegovu šalu za šalu primala, 
ali i one riječi, koje to nijesu bile, pod šalu je uzi- 
mala sve dotle, dok joj se nije javila želja, od koje 
se uplašila. 

Da joj lijepi Bartol srećom bude, zaželila je, 
ali grozan je on i zao — ostala joj uspomena iz dje- 
tinjih dana, — pa zar on uopće može srećom biti ? 
Protrnula je Bara od ovog pitanja i uplašila se 
od svoje želje, ali nije ju u sebi ubila, niti je otišla 
s nasipa, nego je bespomoćno sjedila stideći se svoga 
veselja, kad je hvatala jabuke, koje joj je dobaci- 
vao, i predavala se svojoj sudbini. 

Ipak, kad se u večer smirila, zaključila je, 
da je bolje ostati sluškinja uz oca i braću, nego se 
nazvati ženom rđava čovjeka, i ta ju je misao za- 
vela u san. Jutrom se opet stidila svoje pomisli, 
da bi Bartolova bila : što joj je dovikivao, nije ni- 
šta drugo, nego što bi svaki momak svakoj djevojci 
rekao. Ta misao joj dušu sjetom prevukla, pa dok 
je sjedila na nasipu, nije htjela razumjeti Bartolove 

šale ili nije mogla, a kad joj je u podne dobacivao 
jabuke, nije ih sa smijehom dohvaćala. 

Iako su daleko bili, momak je nešto naslutio 
i dok je jučer držao, da je njegove riječi vesele, 
sada je bio uvjeren, da je imao krivo, Tnešto kao 
razočaranje mu ispunilo dušu. Toga dana po podne 
bilo je sve manje šale u njegovim riječima, a sum- 
nja mu se plela u pomisli : selčanka je ona, a on 
prnjavorac, pa gdje bi ona htjela’da za njega pođe ? 
Kušao je požuriti s poslom, da što prije bude gotov, 
pa da ode, ali djevojka na nasipu usporavala je 
njegove korake i poput magneta ga zadržavala, 
kad dovrši brazdu kod kanala. 

Trećega je dana još sporiji bio u poslu, duže 
se zadržavao na kraju brazde, a nijedna šala nije 
mu dolazila na usta. Htio je da djevojci nešto lijepo 
rekne, ali prave riječi nije smogao. A ona samo je 
jedno znala : da ne smije njegova biti. 

Kad je napokon sjeme bilo u zemlji, a njiva 
pozubljena, našao je negdje prelaz preko kanala 
i došao k njoj. Sunce se bližilo smiraju, trebala 
je već zalatiti svinje i pomalo ih pritjerivati selu, 
ali nije mogla ustati s nasipa, kao da ju je nešto 
na njega prikovalo. 

Bartol je stao podalje pred nju. Sunce mu je 
s leđa bacalo dugu sjenu pokraj nje. Pogledala ga je: 
oči mu gore, usnice se žare, a sitni su brčići nad 
njima, da djevojka poludi za njim. Kad se k tome 
čas kasnije još smrknuo, ispod gustih obrva sjevnulo 
je oko, pa da ga ma na koga baci, prosjeklo bi ga 
kao svijetla munja. Djevojka je oborila oči, da ih 
istog trena opet podigne. Lice mu se neočekivano 
razvedrilo, žar usnica mu se izgubio u lopovskom 
smiješku, — nijedna djevojka tome ne bi odoljeti 
mogla. 

Spustio se podalje od nje... Znade momak 
štogod reći, radi čega mu kadgod bude neugodno, 
i pružiti ruku za djevojkom, ali onu, koju voli, 
tu poštuje i stalo mu je, da ona to osjeti. Odvrnuo 
je pogled od nje i spustio šešir prema zatiljku, a 

kad se opet k njoj okrenuo, zaustavile se njene oči 
na šiškama, koje su mu guste u vijama prekrivale 
čelo* 

Počeo je smeteno, a iza toga su izmijenili 
nekoliko nevinih riječi, kao kad brat govori sa se- 
strom* Nehotice se prignuo k njoj, kad je htio da 
pogleda vez, što ga je neprekidno radila, a ona je 
jasno osjetila miris njegove mladosti* U tom času 
on je iznenada upita : 

— Bi li me odbila, da ti doma dođem ? 
Rumen joj je oblila lice i bez riječi je nikom po- 
niknula, a momak je znao, da ga ne odbija* 

Te večeri je sa srećom u srcu dotjerala blago 
kući, a dva crna oka i vijugave šiške neprestano 
su joj bile pred očima kao tamne pjege, kada skineš 
pogled sa sunca* 

Ali kad se iza večere sama našla u svojoj so- 
bici, očaj joj je nemilosno izudarao dušu, jer pamet 
joj se pograbila sa srcem u koštac* 

Razum joj je govorio, da joj ne će biti života 
s onim groznim Bartolom, koji je druge nemilosrdno 
tukao, od svih krao i koga su harambašom nazivali* 
Djetinji jadi živo joj izbiše u pameti, a mašta joj 
je još življe sipala gorke čemere, kojima bi pošla 
ususret, da za njega pođe* Tukao bi je, zlostavljao 
je, bježao za drugima, nju zanemarivao, — primi- 
šljaji se sve gori za gorim redali u njenoj pameti 
i mučili dušu, a srce joj je — šutjelo* Ono joj nije 
imalo ništa reći, jer se momkova slika cijela smje- 
stila u njemu : stas, hod, snažno tijelo, prekrasno 
muško biće, miris mladosti i nada sve rumene usne, 
što trepte, kao da cjelove daju* 

Razum hoće da izbaci tu sliku iz srca, ali nije 
mu moguće, jer kroz ranu, što ju je munja crnih 
očiju na njemu prosjekla, ušla je ta slika u njega, 
— da sada ispade, još bi se gora rana razvalila* 
Ne, ne, ne može poći za njega, ne smije, — 
grmi razum, a rana na srcu se sužuje, rub uz rub 
prijanja, srašćuje i momkovu sliku sve više u srce 
zatvara* 

Djevojka leži na logu, ne miče se, a razum i 
srce se bore, jedno drugome ne popušta* Razum 
biva sve glasniji : ne može, ne smije se udati za 
onog, čija joj se slika u srce zabila* A srce šuti i 
obavija se sve jače oko slike bića, koje joj sve dražim 
postaje* 

Tada iznenada razum na drugu stranu skrene : 
za ljubav sreće svoje ne smije se udati za njega, 
— ne smije* * * 

A mora ! — Vidješe je sigurno s jedne i s druge 
strane kanala s njime, — kakve li će sve sramote 
o njoj iznijeti ljudska zloba, ako ne pođe za nj !* * * 
A kakva će tek sramota biti, ako ni za kog ne pođe ! * * 
Trak radosti zatitrao je djevojci u srcu, ali ga je 
nesmiljeni razum u jed pretvorio : ne smije, ali 
mora!*** I dalje je mučio jadno žensko biće, jer 
između gorčine života s Bartolom i sramote, da se 
ne uda, lamale se njene misli, gnjele joj i kidale du- 
šu, da bi ridati mogla, vikati od bola* Ali plač je 
svoj prigušiti morala, da ga otac i braća ne čuju* 
Samo je potoku suza davala maha i iz groba za- 
zivala majku svoju, da je k sebi uzme* 

Treća duša bijaše ona, koju je te noći sanak 
odbjegao* 


IX* 

Tek pred zoru se ponešto smirila, kad je sama 
sebe uvjerila, da momak ne će doći*** I zaista 
nije došao toga dana* Nije došao ni drugi dan 
ni treći, ali u nedjelju po podne ipak je došao* 
Koliko su muke njega ti koraci stajali* S pola 
puta htio je smioni, prkošljivi Bartol da se vrati* * * 
Davno je zaboravio, da je nekad Bari otimao jelo 
iz torbe, kao što je i mnoge druge dječačke ludorije 
zaboravio* Uspomene nijesu bile, koje bi mu korak 
ustavljale, nešto drugo, jače vraćalo ga s namjera- 
vanog puta : Bara je Povirka, one su ponosne, a 
nije se valjda nikad čulo, da je koja iz sela pošla 

u prnjavor. Ponos Bartolov branio je, da odbijen 
bude. Stoga, kad je već pred kuću došao, dvoumio 
je, da li da uđe. 

Sred ulice isticala se stara kuća, sagrađena 
Bog zna kada, a čvrsto složena kao, daće vjekove 
vjekovati. I ulaz joj nije bio kao kod drugih kuća: 
vrata kraj kapije, nego se ulazilo ravno s ulice 
ispod nadkrovka na četiri stupa nasred kuće. 

Stao momak pred kuću i neko vrijeme neodlu- 
čan postajao, ali što je odlučio, morao je i učiniti, 
— takav je bio Bartol. Pokucao je i ušao, no nikome 
nije rekao, za što je zapravo došao. Došao je tobože 
da se posavjetuje s čičom Marijanom o gospodar- 
stvu i cijelo je vrijeme bio samo s muškarcima. 
Bara je sve čula, što je govorio s njima, ali sigurna 
je bila, da je došao radi nje. Čuvstva, koja su je 
lamala one noći, opet su joj se uzburkala, ali ne 
onako strašno, i ona je željela, da joj momak nešto 
rekne. Osim pozdrava nijedne s njome nije proz- 
borio, pa tuga i bojazan ispuniše joj dušu. 

Ni ona njemu nije ništa rekla, ali ipak, kad je 
pred večer izašao, pukao je glas po selu, da se Bara 
za njega udaje. 

Uzbunilo se selo, jer se zaista nije skoro desilo, 
da se koja iz Po vir ja udala u Japage. U njemu su 
naime »vospitni« ljudi, jer je za Granice imalo dvije 
škole: pučku i carsku (Kaiserschule), a od Granice 
je u njemu škola s pet učitelja, dok je u Japagama 
tek jedan. Povirje je selo s tisućama duša, a Ja- 
page prnjavor skoro gori od povirskih stanova 
(konaka, salaša). Povirje je kao varoš : nasred sela 
širok trg, na njemu lipe, a okolo crkva, škola, župni 
dom, pošta i općina. Od njega se dijeli pet ravnih 
ulica s taracanim stazama i zidanom cestom. 

Nije stoga čudo, da je zabrujilo Povirje, jer 
Japage su silom selo: širok utvaj između dva niza 
rasijanih kuća, pa kad je čovjek nasred sela, ni 
ne vidi, da je u njemu. 

— Ima li on svoju pamet ? ! — krivile su žene 
Barina oca vjerujući, da je se hoće riješiti, jer je 

prošla godine. On jadan ni o čemu nema ni pojma. 
Pošteno mu došao mlad čovjek, lijepo se porazgo- 
vorili o gospodarstvu, ponajviše o konjima, a svaka 
mu riječ imade svoje mjesto. Zato, kad je nešto 
načuo od drugih, snebio se Marijan ne vjerujući. Ali 
kad ga stadoše uvjeravati, uvrijeđeno ih je odbio : 

— Da je tko, nego nekakav Budrov! — I 
krivo mu bilo u dusi, sto je to rekao, jer momak mu 
se ipak svidio, pa makar da je čiji. 

Nakon toga stišalo se donekle Povirje, ali 
tada su počele brujiti Japage. Što se zbude u jednom 
selu, brzo se doznade i u drugom. Sablaznile se maj- 
ke u Japagama, jer su računale, da bi Bartol bio 
poželjan zet, pa su jedna drugoj preko ograda 
dovikivale : 

— Takav momak, pa istom koga! 

Nije ih peklo samo to, što je prezreo svoje selo, 
pa otišao u drugo, nego su mislile, da Bara ništa 
nema, jer nema majke svoje, i bile su uvjerene, 
da je svaka njihova bolja od nje. Zaboravile su pri 
tome, koliko su puta Baru stavljale za uzor svojim 
kćerima. Jadovale su one i kostrušile se, a s nj im a 
i ostale žene, koje nijesu imale kćeri udavača. 
Zazorna im je bila svima Bara kao uljez u selo 
poput stršena, koji se zaleti u košnicu. Tuđemu sinu 
nijesu ništa mogle, pa su stoga saletjele Margu. 
Nije im htjela vjerovati, ali kad je ne prestadoše 
napadati, odsiječe, da ih odbije : 

— »Gospoje« ne trebam ! — Rekla je to tako 
iskreno, kako samo može reći mati, koja želi sreću 
svome djetetu, jer Povirce nije nikad volila držeći 
ih, da se odviše iz velika stave (ohole se). 

— Pa još da što ima ! — dodala je u sebi, jer 
prva je snaha dobila zemlje, pa mora i druga, — 
to je bila njena čvrsta, nepokolebiva odluka. 

Pogovori ipak nijesu prestali ni u jednom ni 
u drugom selu. Ali dok se nakon onih Marginih 
njeci nije više nitko usudio da joj o tome štogod 
rekne, Marijana su cijeli tjedan napadale i žene i 
muški, kao da je on svemu tome kriv. Nekrivome 

čovjeku bilo je to uistinu krivo, pa se u sebi unaprijed 
prijetio Bartolu : 

— Dođi mi sam^, dođi ; brzo ćeš vrata naći ! 


X. 

Bartol mu je opet u nedjelju došao, ali ga 
Marijan nije otjerao* Momak je pristojno ušao, 
pozdravio domaće i pametno počeo razgovor, — 
kako bi mu mogao što žalna reći ? Ta ni ciganina 
čovjek ne istjera ispred kuće, a kamo li poštena 
mladića, pa još od roda, iz kojega je potekao časnik* 
Ovajputa nijesu govorili o konjima, nego o voću* 
Bartol je donio torbicu jabuka onakvih, kakve 
je Bara onih večeri dijelila braći, pa ga pitao, da 
li znade, kako se zovu* Marijan ih je prepoznao, 
pa ga uzmelo po jeziku, da mu kaže, nek mu s tim 
poslom više ne dolazi, ali Bartolovo je lice bilo 
tako nevino, da Marijanu nije moglo iz usta, što 
mu je već bilo na jeziku* 

— Kod nas nitko nema takvih jabuka, — 
jedino je bilo, što je smogao. Bartol je pružio tor- 
bicu Bari, — ta njoj ju je donio, — a onda je htio 
da vidi Marijanove voćke* On je momka poveo 
u kućište, vodio ga od voćke do voćke, a u raz- 
govoru nije ni osjetio, da mu se mladi čovjek počeo 
zaista sve više sviđati* Razborit je, sve ga zanima, 
poučljiv je, rijetko je takvih momaka* Kako ga 
je dočekao, tako ga je i ispratio, kako se već postupa 
sa svakim poštenim čovjekom* Još je stao na ulici 
i gledao za momkom, koji je odlazio, pa nije mogao 
u duši sam sebi zatajiti, da bi Bartol bio poželjan 
zet, samo kad bi bar drugo ime imao* 

Ali kad je ostao sam, smelo ga je opet Barto- 
lovo selo, u kojemu mogu biti samo nedotupavi 
ljudi, pa mu se nešto teško sleglo u dušu* Pri- 
mijetio je, da je Bartol ugrabio jedan tren i nešto 
ukrao Bari* Očekivao je, da će ona skrenuti ra- 
zgovor na ono, što joj je momak rekao, a on će joj 

onda očitati lekciju, ali ona cijele večeri jedva da 
je štogod ocu prozborila, a o onome ni slovca* 

— Govori s ocem, — kratko je bilo, što joj je 
Bartol kazao, a o čem da govori, ona je znala, ali 
niti je mogla niti je htjela* Bojala se života s Barto- 
lom, iako je cijelog tjedna nesvijesno žudila da ga 
vidi* I ta bojazan oduzela joj je riječi, a dušu joj 
obavila najprije sjeta, onda opet bol, jer ako čija, 
ali Bartolova ne može biti* 

Vidjelo selo, da je Bartol i drugi put izašao 
iz Marijanova dvorišta, pa se brujanje, koje je pod 
konac tjedna bilo gotovo zamrlo, naglo opet 
rasplamsalo* Dok su prošlog tjedna salijetali ljudi 
i žene samo Marijana, ovoga su počeli i Baru* 
Navaljivale su na njega, pa na nju i napadale ih 
radi udaje, kao da će počiniti zlo, a o udaji zapravo 
još ni govora nije bilo* Uzalud se Bara branila, 
da za Bartola nikako ne bi pošla, a Marijan pred 
njima grdio i selo i momkovu familiju, rođakinje 
i susjede bile su sve nasrtljivije* Konačno se čovjek 
vidio u zlu i čudu, pa kad mu je sve dozlogrdilo, 
htio je razračunati s Barom, te je jedne večeri 
odlučno zapita, što misli* 

— Zar ćeš me uvijek u kući držati ? — pi- 
tajući ga odsiječe mu ona* Planuo je, jer toga nije 
očekivao od plahe i tihe Bare, pa joj zakrutio, da mu 
Bartol ne smije pred kuću, kao da djevojka momku 
zapovijeda. Dva dana nije bilo među njima raz- 
govora, a Marijanu, kad kćerku ugleda, samo što 
ne udare suze na oči. Tako ju je volio, toliko 
je mazio i napokon se na nju istrošio, a ona na njega 
kao zla svekrva. Steškalo mu se u duši, grčilo mu se 
srce i samo je čekao nedjelju, da Bartolu svoje 
rekne, ako mu na oči dođe. 

Bara se jako bojala nedjelje* Od sukoba s ocem 
u njoj kao da se nešto prelomilo* Žalila je momka, 
što će doživjeti sramotu od njezina oca, ali zapravo 
žalila je više sebe* S Bartolom ne bi imala prave 
sreće, mislila je, ali on joj je ipak neka sreća, koja 

joj se prvi puta ukazala na vidiku, pa ako joj izma- 
kne, nikada joj se možda druga ne će pokazati. 

Došao je Bartol i treće nedjelje, ali Marijan 
ga nije napao, ne bi bilo pošteno, jer momak ima 
pravo da dođe u djevojčinu kuću, pa ne bi bilo ni u 
redu, da s njim postupa kao s lopovom. Razgovarao 
je s njime kao i prijašnjih nedjelja, ali nekako 
kao preko volje, i — čega se sam uplašio, — kona- 
čno je svijestan postao, da mu se momak zaista 
svidio. Tri puta mu je došao u kuću, a nijedne rije- 
či, koja ne bi bila na svome mjestu. Dolazi sigurno 
radi Bare, a s njom jedva što da progovori, — 
stidan je. Takav je momak bio i Marijan, pa mu radi 
toga i radi svega drugoga Bartol srcu prirašćivao. 

Taj put ga nije ispratio bojeći se sela, kao 
da se pred njim može nešta sakriti, no bojazan 
mu je bila zališna. Vidjevši selo, da Bartol i treći put 
izlazi ispred Marijanove kuće, otupile su mu sve 
oštrice. Taj put se za njim do vrata potkrala 
Bara i tisnula mu u ruke grumen šećera, da ga ne 
mora iskati od majke, kad si bude kosu uređivao. 


XI. 

Bartol je dolazio svake nedjelje, ne u veče, 
nego po danu, nek svatko vidi, kada dođe i ode, a 
njegovi razgovori s ocem i braćom bili su sve kraći, 
a s Barom sve dulji. Marijanu se sve više sviđa 
i sprijateljio bi se, da mu zetom bude, ali jeka seos- 
koga glasa i previše je jaka bila, uz to ne bi htio, 
da se Bara uda, dok se bar jedan sin ne oženi, pa 
je čekao, kad će moći da odbije Bartola. Doći će 
čas i za to, kad mu bude rekao svoju namjeru. 
Odbit će ga lijepo, bez napadan ja i uvrede, kako 
dolikuje i njemu i momku, ali Bartol dolazi i odlazi, 
a ništa mu ne govori. 

Po vir je se konačno sasvim smirilo, ali Japage 
su opet planule. Majke su bile već zašutile, ali kad 
se vidjelo, da Bartol ide stalno u Povirje, progovo- 


26 


rile su djevojke. Najprije sestra sestri, druga drugi, 
a onda jedne i druge materama. Zaboravilo se 
na sve one prigovore, što su imale protiv Bartola, 
dok nije išao u Povirje. Nije ih nikoju više smetalo, 
što je vrijedio kao napržit — sada ga je pokrivao 
ugled kuće, iz koje je bio jedini oficir iz sela, — 
još manje imutak, a najmanje jezik njegove matere : 
ako svekrvi nije baš greben u ustima, a ono je sva- 
koj bar tupa turpija. Saletile žene opet Margu 
još jače nego prije, i to danas i sutra i svaki dan. 
Premda nije bila siromašna riječima, nije ih ipak 
mogla dosta nasmagati, da sve zašutka. Sinu 
nije ništa govorila, nego je čekala, dok joj on nešto 
rekne. Ali joj nije ništa govorio, već samo nedje- 
ljom šmugne iza ručka, da se tek pred večer vrati. 
Dojadilo njoj navaljivanje žena, te jednom dočeka 
sina na vratima od ulice, kad se vraćao od Bare, 
pa oštro počne, da je pola Japaga moglo čuti : 

— Zar si na to spao, sine ? 

Bez riječi je ostavi, da sve saspe, što je htjela, 
da^ Japage čuju, te pođe da namiri konje. Nije se 
začudio majci, jer je ćudi, kojoj je slabo što pravo, 
ali nije mogao razumjeti, zašto su svi, pa i ona 
baš protiv Bare. Poneki se zadovolji samo s ljepo- 
tom, poneki se usreći s dobrotom, a on je našao 
u Bari i jedno i drugo te još k tome selo, kuću 
i dobru poslenicu. Zašto je onda svi zlobe, a najviše 
njegova majka, koja se ipak zadovoljila s Regom ? 

Ne zna momak, da bi Marga htjela od druge 
svoje snahe i dušu i imutak, jer predviđa, što će 
biti u kući, ako Bartol dovede sirotu. Ona sama, 
što se nje tiče, i nije bila baš za imutak, jer ima gor- 
ko iskustvo sa ženom starijega sina. Radi toga 
možda i ne bi imala ništa protiv Bare, makar što 
je usto i Povirka, jer je čula i znala, kakva je ona. 
Ali jedno ipak je majci strašno bilo : djevojka je 
bez matere, pa ne će donijeti ni ono, što i najsi 
romašnija donese, pogotovu što se Marjian nije 
iskazao, kad je nakitio kćer. U duši nije Margi 
bilo ni do toga, ali rugalo bi joj se selo i na jezik 

mctnulo i nju i kuću i njezina sina. Toga se bojala 
i žalila Bartola, mezimca svoga, koji je ostao uz 
majčino krilo, dok joj se stariji sin priljubio svojoj 
Ženi, čim je smio da na ženidbu misli. 

Kad je sve izasula, što je htjela da čuju Japa- 
ge, potražila je sina u staji i tamo mu govorila, 
govorila, ali ili njemu ili stijeni studenoj. 


XII. 

Za tri je dana bila sv. Kata, kad u Povirje 
dolaze licitari, ne zato, što bi bio god u selu, nego 
jer toga dana kupuju momci medenjake svojim 
djevojkama. Kao svake godine tako su i ovajputa 
vodili mladići svoje odabrane pod licitarske šatore, 
a oko njih se vrzao ostali svijet, ponajviše ženski, 
da vidi, tko će se čiji nazvati. I Bartol je doveo 
Baru. Slučilo se to u tili čas : sukobiše se među 
svijetom više slučajno, nego namjerice, pogledaše 
se i bez riječi pođoše. 

Kad je Bara kod licitara počela slagati mede- 
njake u maramu, sjetila se, da ih ne bi smjela 
primiti od Bartola, jer s njime nema njegove majke, 
da je i ona makar čime daruje, ali kad ih je već u 
ruku uzela, nije smjela od sramote da mu ih vrati. 
Bartol joj je kupio puno medenjaka i probrao ih 
je sve najljepše i najbolje, jer je imao novaca. 
Boraveći preko ljeta uglavnom sam na stanu (sa- 
lašu) kupio je u Zabrani (šuma) šiške, kadgod mu 
se samo prilika nadala, pa je tako došao do novca, 
za koji mu ni brat ni mati nijesu znali. Prepuna je 
bila Barina marama i teška, ali nijesu joj bili teški 
kolači. Njih bi s veseljem nosila, da ih je još više 
bilo, neka svatko vidi, kako se iskazao onaj, koji 
ju je odabrao, ali težak je bio čemer, koji joj je ve- 
selje zastirao. Bila je svijesna, da nije smjela pri- 
miti Bartolova dara, ali ipak ga je primila, te se 
ojadila na samu sebe, a medenjaci joj pritezali 
ruku k zemlji, kao da su cigle u marami. 

No ipak joj se nešto drago promicalo srcem, 
kad je dva puta prošla s Bartolom preko trga, 
neka ih svatko vidi. Nije se ni na kog osvrtala, 
ali je osjećala, da je ponosno digla glavu poput 
paunice, jer evo našao se jedan lijep momak, 
koji je nju odabrao. 

Oko njih i iza njih šaptale su žene i djevojke. 
Što, znala je Bara i zato joj je bilo, kao da po žari 
stupa, kad je pošla kući. Tamo ju je najgore doče- 
kalo. Pet muškaraca navalilo je na nju kao pet 
risova : 

— Sramotiš nas 1 — planuo je najstariji brat, 
kad ju je ugledao. 

— Od momka primaš darove, a njegova te mati 
ne će ni da pogleda ! — uzvikao se na nju drugi brat. 

— Kud si sa stidom, da se momku namećeš ? 
— zajauknuo je otac u očaju. 

— Da je bar čiji, nego nekakav Budrov, pa 
još iz Japaga! — sasuo joj treći brat. 

I četvrti najmlađi, koji je još dječak bio, kušao 
je prekoriti sestru, ali njegove su se riječi izgubile u 
napadajima starijih. A kada je ona zatomila riječi 
u plaču, ražalila mu se, jer je od nje najviše imao, 
pa je uzeo od nje maramu s medenjacima i odnio 
je na ormar u njezinu sobicu. Tamo ju je kušao 
nekako utješiti, jer je bio milostiva srca, ali ona kao 
da ga nije ni čula ni slušala. 

Od tog dana bijaše u njihovoj kući kao iza 
smrdbine : nit tko pravo radi, nit jede, nit tko s 
kime razgovara. Bara nije razmotala medenjake, 
da ih poreda po ormaru, da se diči s njima, kako 
to čini djevojka, nakon što je daruje momak, nego 
ih je pustila na ormaru u marami, kako ih je brat 
tamo metnuo. 

Tih par dana skupilo joj se sve u duši, svi 
jadi i čemeri, koji su joj ikada ogorčavali mladi 
život, a svaki pogled na maramu s medenjacima 
bijaše joj, kao da joj se u srce slijeva čaša pelina i 
jedva je čekala nedjelju, da ih Bartolu vrati, kada 
opet dođe. 

XIII. 


I došla je željno očekivana nedjelja. Podne pro- 
šlo, ali Bartol nije došao, nego njegova mati, no 
ne s darovima, kako bi red bio, kad je već sin dari- 
vao djevojku, nego da razvrgne ono, čega zapravo 
još ni bilo nije. 

— Došla sam, prijatelju, da se s vama po- 
razgovorim, — počela je Marga Marijanu odmah 
u glavu, a da nije ni dušom dahnula. I govorila mu 
»vi« kao s nekim nepoznatim, za koga dotada 
kao da ni čula nije. — Moje stanje i imanje vi do- 
bro znadete. Mnogo nije, znadete i zašto : sama 
Žena ne stiče, glavno je da ne rastiče. Pet je jutara 
prva donijela, pa i druga mora biti i prema kući 
i prema mome sinu. 

Tako je nabrajala bez kraja i konca, jer na- 
kon sinova čina potpuno joj je nestalo i ono malo 
dobre volje za Baru. Zavezla se u govor, kao da ne 
mis li dokončati, pa Marijan nikako da dođe do 
riječi. Inače bi jedva dočekao, da mu kći ne pođe 
za Bartola, ali slušajući njeno nabrajanje uvrijedio 
se čovjek do dna duše, pa ne čekajući svršetak 
tih litanija bezobzirce je prekine : 

— Zar je, prijo, moja kći najgora ? Pet nas je 
evo, a svi u čistom i uhranjeni. Svud po kući i oko 
kuće red i sve na svome mjestu. A četrnaest joj je 
godina bilo, kad nas je dvoriti počela. I kakve su 
njene ruke (pokaže košulju na sebi) : sama je to 
otkala, sašila i rasplela. Nađite mi još takvu u 
čitavoj kraljevini. 

— Istina je sve to. Ja vas nijesam htjela 
uvrijediti, no mati kao mati... 

— Ali i otac kao otac ne će dati, da se njegovo ku- 
di, — prekinuo ju je opet i nastavio nabrajati žurno, 
da mu ona ne otme riječi, sve o Bari, o svojoj kući, a 
onda o svome stanju, o familiji, o selu, o svemu, 
što je mislio, da je bolje i odličnije nego njezino. 
A kad je sve obredao svoje, počeo je o Japagama 
i o ljudima u njima, pa mu došlo na jezik i njezino 

Budrovo ime, no nije ga spomenuo, da je ipak u 
dušu ne uvrijedi. 

Ali ona se ipak osjetila i te kako uvrijeđenom, 
jer iz svega njegova razgovora je izlazilo, da on 
odbija njezina sina. Bujica njegovih riječi bila je 
tolika, da je jedva dospjela tu i tamo nešto u njih 
umetnuti. A kad je sve izredao, što mu je na pamet 
došlo, pa malo stao, da se pribere, opet je ona na- 
stavila svoje. Najprije je bilo na redu Povirje, onda 
njegova kuća, pa kći i ostalo, no tako obzirno, 
da ni u jednoj riječi nije bilo uvrede, ali Marijan 
se gore uvrijedio, nego prvi put, jer se po svemu 
vidjelo, da ona odbija njegovu kćer. 

Ona je mislila, da će s njime brzo svršiti, štono 
riječ, na dvoje na troje, ali se njihova nadmetanja 
produžila na dugo, jer se jedno drugome nije dalo, 
a vrijeme je odmicalo. 

Njih dvoje je bilo samo u sobi. Sinova nije bilo 
kod kuće, a Bara je u svojoj sobici nestrpljivo 
čekala, da joj nesuđena svekrva ode, moguće, da će 
onda ipak Bartol doći. No kad je dan dobrano od- 
makao, a njen otac i Marga nikako da svrše, smi- 
slila se na red i poštenje, te priredi paužinu (užinu). 
Donese pred njih dvoje mesa, jaja, već što se u kući 
našlo, a bilo je i kolača, jer tko je, da je Marga, 
smatrala je Bara dužnošću, da je podvori, kad je 
tako dugo zaostala. 

Tek kad je došlo jelo na stol, prisjetila se Mar- 
ga, koja je dob, pa bi i otišla, ali se nije pristojalo, 
da ponuđeno odbije. Nastavivši dalje nadmetanje 
s Marijanom svojski je jela, a da toga nije ni pri- 
mijetila, kao da je iz gladnih pobjegla. Do prvog 
sumračka najela se žena kao rijetko kada, a sve to 
u nastojanju, da nadgovori Marijana. 

Kad je opet Bara ušla i pitala, hoće li zapaliti 
svjetiljku, Marga se iznenadila, koliko je dugo 
ostala, pa je prekinula i jelo i razgovor s riječima : 

— Hvala na svemu. . . I neka ne bude zamjere, 
ali se nas dvoje ne ćemo posvojiti. 

Čiča Marijan nije htio, da ona ima zadnju 
riječ, a ni ona njemu nije mogla dopustiti, da bude 
njegova posljednja, pa kad su se stali rastajati, na- 
tjecali su se, tko će od njih zaista zadnje reći. 
Žar tog njihova natjecanja bijaše toliki, da na- 
pokon, kad su se ipak već u mrak rastali, nijesu 
znali, tko je zapravo posljednji svoje rekao. 

Otišla Marga iz Povirja sa stidom, što se ne- 
opazice onoliko najela, a još gore joj bilo, što Bari 
nema nikakva prigovora, a ona je svega i svačesa 
izgovorila. 


XIV. 

Čiča Marijan bi te noći mogao prvi put slat- 
ko zaspati poslije mnogih slabo prospavanih, 
da ga nije grizlo, što mu Marga zabavlja kćeri. 

Marga pak nije mogla odoljeti srcu, da ne 
ubode sina, pa ga one večeri povrativši se iz 
Povirja kod kuće srela riječima : 

— Evo, odbijaju te ! 

— Možda tebe, majko! — odvratio joj s ma- 
lom porugom i nije više htio s njome da uopće 
o tome govori. 

A Bara se predala sudbi. 

— Jesu li se složili ? — pitala se ne znajući, 
što su otac i Bartolova majka govorili ili utanačili. 
Nakon svega, što je bilo i što joj se u duši odigralo, 
ova neizvjesnost bijaše za nju najbolje, jer malo 
pomalo kroz tjedan dana, što je slijedio iza Margina 
pohoda, staložilo joj se srce, pa joj se jedna blaga 
želja ustalila u srcu. Željela je, da što prije dođe 
nedjelja, jer je znala, da će onda doći Bartol. Oče- 
kivala je njegov dolazak, no ne da mu vrati me- 
denjake, nego samo da osjeti, da je on pod njihovim 
krovom, pa makar joj ništa ne rekao i makar ga 
niti ne vidjela. 

I zato joj je bilo krivo, gotovo teško, što ga u 
nedjelju iza ručka nije bilo. Kad je pak prošlo cijelo 

popodne, a on nije došao, stužila se, iako je potpuna 
žalost nije obuzela. 

Ali jedna žena — Bartolova mati — bijaše toga 
dana vesela i sretna, što joj sin nije otišao u Po- 
virje i što se do večeri zadržao kod kuće. Što više 
nije joj stoga bilo ništa zazorno, kad se pod noć 
obukao i izašao iz kuće. Nije naime ni slutila, da je 
njegov drug Jako spremio čuturu, te su njih dvojica 
u prvi mrak pošli da isprose Baru. 

Kad je Bartol poslije uobičajenog uvoda rekao 
čiči Marijanu, zašto je došao, ovaj poslije svega 
nije znao ništa drugo kazati, nego : 

— Meni nije s voljom. 

— A što djevojka misli ? — Bartolov će drug. 

Braća, kako je u redu, otiđoše i dovedoše je. 
I dok se Marijan nadao, da Bara ne će ništa reći 
i tako makar preko volje potvrditi ono, što on hoće, 
ona je kratko izjavila : 

— Ja hoću ! 

Uplašila se sama svojih izrečenih riječi i 
zbog naravnog stida i što se time protivi ocu, 
ali u jednom jedinom trenu prevladala je u njoj stra- 
šna pomisao na sramotu, koja bi bila, da se ne uda. 

Uprepastio se i Marijan, što se Bara odlučila 
protiv njegove volje, i stala ga mučiti misao, što 
će njih petorica bez ženske glave. Da na brzu 
ruku jednog sina oženi, dvije svadbe u jednoj go- 
dini gotova propast, gora nego da ti krov nad glavom 
izgori. No najgore mu je i ipak bila pomisao, što bi 
bilo, da momak napokon posluša majku. To bi 
bila sramota nad sramotama. 

Ta mu je noć gotovo cijela prošla bez sna, 
a u jutro navaljivao je na kćer, da otkaže 
momku, ali ona nije proslovila ni bijele ni crne. 
Isprva ga to ljutilo i dražilo, jer kad bi mu se 
protivila, mogao bi se iskaliti, no kasnije javio mu se 
tračak nade : možda šuti, jer popušta. Ali u hip 
ga je nestalo, kad se na njegovo zaprepaštenje pred 
podne pojavila u dvorištu Marga s kolačima. 

XV. 


Ona je prošle noći spavala manje nego itko od 
njih. Kad se pred ponoć vratio Bartol, zatekao 
ju je u molitvi, jer je svako veće dug6 molila. 

— Spremaj darove. Djevojka je isprošena ! — 
rekao joj je kratko mjesto pozdrava. 

Od prepasti je prestala misliti i trebalo je neko 
vrijeme, dok su joj riječi došle na jezik. Nije ga na- 
pala, nego mu je lijepo govorila, milo materinski, 
molila ga, da što prije opozove riječ. Zatim ga je 
zaklinjala svim na svijetu najmilijim i najdra- 
žim, a napokon i majčinim mlijekom, prvom i naj- 
slađom hranom, ali govorila njemu ili tvrdom 
kamenu. Klekla je napokon pred njega i u sabla- 
snoj mjesečini, koja je prodirala kroz prozor, sklop- 
ljenih ga ruku molila i preklinjala jadikujući u gor- 
kom čemeru, ali na sve njene jadikovke mirno joj je 
rekao tek ovo : _ oij 

— Žuri se, da je zakapariš, jer kud bi -tt sra- 
mote, kad bi se ona predomislila ? ! 

Pamet joj je opet stala, srce je zabolilo, 
ali kad se malo pribrala, uvidjela je, da ne može 
nikud ni kamo. Što Bartol odluči, to mora biti. 

Nije joj preostalo drugo, nego da u jutro 
mijesi kolače, koje će odnijeti Bari, pogotovu 
što su je Ivša i Rega upozorili, da bi im Bartol 
mogao učiniti i tu sramotu, pa silom ugrabiti 
djevojku. Rega joj je svojim otarcima uresila ko- 
šaru i pomogla joj ju je odnijeti do pola puta. 
Kad je pak Marga pred podne došla u Povirje, 
htjela se predajući Bari donešene darove ljube- 
znom pokazati, ali joj je išlo preko srca. Djevojka 
ih je primila bez ikakva veselja, a Marijanu se či- 
nilo, da mu ta žena, što ga je pred koji dan vrije- 
đala, najbolje i najljepše otkida, te nije htio vjero, 
vati, da je sve to istina. Kad Marga nije htjela 
ostati na objedu, po dužnosti ju je ispratio do 
na ulicu, i bilo mu je, kao da je mrtvac izvežen iz 
dvorišta. Dugo je stajao na ulici ne mogavši se 

vratiti u kuću, a okrenut prema onoj strani, na koju 
je ona otišla, nije ništa vidio pred sobom, jer ga je 
jad kao odrvenio. 


XVI. 

Trgao se tek, kad je čuo iza sebe glas : 

— Ti to svojtu ispraćuješ, brato ! — Bio je 
djed Mika Suvarin, seoski načelnik, koji se vraćao 
kući odnekud iz sela. 

— Ne zna čovjek, odakle mu zlo dolazi, — uzda- 
hnuo je čiča Marijan okrenuvši se prema došljaku. 

— Nemoj tako, nego ... — nedovršivši će djed 
Mika i krene u kuću, a Marijan za njim. 

Načelnik se po godinama ne bi smio djedom 
nazivati, jer je bio tek nešto stariji od Marijana, 
ali rashranio se, oćelavio i gotovo sasvim posije- 
dio. Ulazeći u sobu zaglavio vrata : i visok je i 
krupan kao svi Suvarini, othranjeni bez velikih 
briga i teških poslova. Ugledan po kući i pametan 
je bio djed Mika, i jedina mu zamjerka bila, što 
nije bio ni za kakav seljački posao. 

Uostalom nije ga ni mogao naučiti. Od starine 
je njegova kuća imala »suvaru« (mlin, koji pokreću 
konji), pa dok nijesu izašle vatrenke (paromlinovi), 
selo i okolica mljeli su u njoj. Bez rada se lijepo do- 
bivalo od nje. Netko dade ušur, netko plati, a netko 
odradi, pa se dalo živjeti gotovo bez brige. Ka- 
menje se u suvari rijetko kada mijenjalo, trebalo ga 
nekad te nekad naoštriti, tu i tamo izmijeniti po 
koji crijep, ako spadne, inače nije bilo niti kakvih 
troškova niti popravaka. Suvara je pribavljala 
kući poslenika i novca, a kad usto nesamo jedno 
selo nosi, pa makar pomalo, moralo je biti i žitka 
i pretička. A kad bi ga se nakupilo, povećao bi se 
posjed, pa su stoga Suvarini imali uvijek dosta, 
bila godina rodna ili gladna. 

U takvoj je kući odrastao djed Mika, svr- 
šio carsku školu i naučio njemački bolje, nego 

gospodin župnik latinski* Nije stoga čudo, da se 
pogospodario i za svoju kuću bio nebriga, sve dok 
nije proradila vatrenka u selu* Tada su ljudi dola- 
zili sve manje u suvaru, dok nijesu sasvim pre- 
stali dolaziti, pa sada ona stoji sa svojim čunjastim 
krovom iza kuće djeda Mike pusta i prazna samo kao 
uspomena na negdašnja lijepa vremena* 

Bio bi on stradao, ali ljudi su umovali: »Svaki 
čovjek treba da živi, pa i on* Neka bude načelnik, 
kad za drugo ništa nije*« Imali su i pravo, jer mala 
se ovakvih načelnika nađe* Za svakoga ima lijepu 
riječ, bio seljak ili gospodin, a za svoje ljude uvijek 
otvoreno srce* Premda svoju brigu nije znao bri- 
žiti, za selo je vrlo brižan, pa se briga i za ono, 
što ne spada u njegovu službu* Dobar savjet znade 
svakom dati, pa ako ga i ne pitaju, on će doći tamo, 
gdje trebaju njegov savjet* 

Došavši njih dvojica u sobu, posadi ga čiča 
Marijan u pročelje te izvadivši iz okna u zidu polić 
rakije, tamo spremljen za svaku zgodu, sjedne 
mu sučelice i uzdahne, kao da ga težak teret pri- 
tisnuo* 

— Nemoj tako, brato, — uze polić djed Mika pa 
će mu, kao da sve zna, nastavljajući, što mu je htio 
odgovoriti još na ulici, — ne zna čovjek, odakle 
mu se sreća javlja* 

— Ne bih imao ništa protiv njega, naočit je, 
a čujem i vrijedan, ali čudno ime ima, — počne 
Marijan sa svojim jadom* 

— Ime! Ime!*** Kakva su naša imena? 

— Od koljena smo, pa nam ime kaže, što su 
naši stari bili, — nastavi mirnije Marijan* — Tvoji 
su imali suvaru, moj je pradjed bio gilf (Gehilfe — 
učiteljski pomoćnik), pa nas po tome zovu*** 
On je Budrov*** Zar da baš ja svoju krv pokva- 
rim ? 

— Ne valja, što mi radimo, — počne djed 
Mika polako natenani, kao da ima vremena, 
kako već Suvarini govore* — Smatramo se boljima 
od drugih, a zapravo smo svi jednaki : seljaci jedni 


36 


kao i drugi* * * Oni se žene, tko koga zavoli, a mi se 
bojimo, da se s njima smiješamo*** Oni zato 
rađaju sinove, kao što je taj tvoj Bartol, kršne kao 
gora, a mi ? Evo ja sam čovjek u snazi, a kosa 
mi kao vuna, ispada i sijedi* Već sam djed, a djed 
zapravo ni jesam* 

Zamislio se u ono, što je rekao, a onda kao da 
se pobojao, da će se domaćin uvrijediti, što još nije 
pio, povuče par gutljaja, pa nastavi : 

— Na istu se njivu ne smije uvijek isto sijati* 
Ako se sije samo kukuruz iza kukuruza, postaje, 
istina, sve finiji i slađi, ali i sve slabiji, dok napo- 
sljetku ne dođe na ništa* * * Naše su kćeri doduše 
lijepe, sinovi kao mlada gospoda, ali fali im snaga, 
koja je u nama, kao nama ona, što su je naši stari 
imali* 

Marijan potvrdi glavom, da se u svemu slaže 
s njime, a onda glasno rekne svoju daljnju misao : 

— Pa i selo!*** Japage su japage (bare)* 

— A Povirje ? To je isto, — ispravi ga djed 
Mika* 

Nije mu se mogao u tom suprotstaviti, no 
da ipak sasvim ne uzmakne, rekne zabrinuto ; 

— Što će nas pet muškaraca bez ženske glave ? 

— Sinove ženi, pa neka te snahe dvore* 

— Lako je to reći, ali s kime ? 

— Već se nađe ! — nasmiješi se u brkove djed 
Mika, nagne polić, pa ga onda pruži domaćinu, 
kao da ga šutke prekorava, što ne pije* — Tvoja 
četiri sina kao četiri evanđelista : Ivan, Luka, Mar- 
ko, Mato, pa da nikog ne bi mogli naći ? ! 

Nagne se zatim preko stola, te nastavi tiše, 
kao da mu kakvu veliku tajnu otkriva : 

— Neku noć ja okasnio kod dobra čovjeka*** 
Zvijezde već davno gorjele bez mjesečine : kad te 
čovjek drži, ne možeš mu se silom oteti*** Ipak 
ja se negdje u noć otputio kući, a kad u dvorište : 
momak i djevojka, šapat im se daleko čuje, a ne 
razumije se ni slova*** Tko je bio?*** Tvoj Ivo 

i moja Gena. . . Smelo se oboje, kad su me spazili, 
a ja njima : »Lijepo, djeco, ali da je sve u poštenju !« 

Zaigrali mu brci, zažmirio na jedno oko, a 
drugo upiljio u Marijana, dohvatio bocu, napio 
se i držeći je u ruci zaključio : 

— Na zimu kći iz kuće, na proljeće snaha u 
kuću! 

Jedva da vjeruje Marijan, što čuje, a ipak se 
razblažio do dna duše i zaboravio na sve, što ga je 
kod Bartola smetalo. Jer posvojiti se saSuvarinima, 
napose s načelnikom, to je zbilja, što čovjek može 
poželjeti. Jedino mu je čudno, da kod Ive nije ni- 
šta primijetio. Mlađi je godinu dana od Bare, 
baš najzgodniji za ženidbu, a kad ode u vojniš- 
tvo, ostat će mjesto njega čeljade u kući, poslenik 
i još k tome žensko. Drago mu je, da ne može reći 
koliko, no smela ga je jedna pomisao, koju bi volio 
za sebe zadržati, ali koja mu je ipak izmakla krofc 
zube : 

— Dvije svadbe ! 

— Trošak amo, trošak tamo, i kod tebe i kod 
mene, a ne gleda se, tko će potrošiti više... Tvoji 
vrt iza kuće gleda u moj šljivik, a ono poljance 
između njih u dva skoka preskočiš : tko će čuti i 
vidjeti, ako se što od mene do tebe prenese ? 

— Kad bi što bilo, valjda bih ja mogao smo- 
ći ! — malo će pecnut Marijan, što mu načelnik 
obećaje pomoć za svadbu. 

— Što se pozajmi, to se, brato, i vratiti može, 
— ispravi se načelnik, da se Marijan ne bi zbilja 
uvrijedio. 

Neko su vrijeme obojica šutjela, a djed Mika 
se u sebi čudio, što ne dobiva odgovora. On nije 
Gilfov nego Suvarin, a Suvarini ne računaju, 
jer nijesu morah nikad računati, pa su živjeli 
onako, kako im je srce govorilo. Ta je krv još i u 
djeda Mike, pa kad je uvidio, da njegova kći hoće 
Ivu, bez promišljanja ga je i on htio. Stoga nije 
shvatio, zašto se jako uozbiljilo Marijanovo lice. 
I ne dobivši od njega odgovora ustane, kao da je 

među njima već sve potpuno uređeno, te mu pruži 
ruku za potvrdu : 

— Onda tako, prijatelju ! 


XVII. 

— Zar zbilja tako ? — pitao se u dvoumid 
čiča Marijan, kad je ostao sam ne vjerujući, da se 
u istinu sve dogodilo ono, što je bilo toga dana. 
Ali sve se dogodilo, morao je vjerovati, jer Mar- 
gini su darovi tu, a i načelnik je isprosio njego- 
va sina. Što će ? Tako je i nikako drugačije ! 
Morao se sprijateljiti sa sudbinom i učiniti dalje, 
što mu je dužnost. Sve je došlo naglo, neočekivano, 
a on nije ništa spremljen. Doći će Marga opet da 
ugovara radi dana svadbe, a ni načelnik ne će 
ostati kod započetog. 

Što je preostalo čiči Marijanu, nego da pre- 
briži veliku brigu, koja mu se naglo navalila na 
vrat i Novaca nema, a ne može se domisliti, kako 
bi do njih došao* Za prodaju nema ništa, vina ne- 
ma, a rakije slabo, svatove ne može s praznim 
dočekati* Da mu sinu ne će biti djed Mika tast, 
otišao bi do njega, da se s njime posavjetuje, ali 
ovako mu je sramota, da svome budućem srod- 
niku otkrije, kako ništa nema* Ni iz udruge ne će 
moći pozajmiti, jer je načelnik i u njoj glavni. 

Dva je dana hodao kao bez glave, pa da Bar- 
tol barem nije dolazio* Ali čim se smračilo jednog 
i drugog dana, evo njega, pa sve samo s Barom, 
a njega kao da nema u kući. Krivo je to bilo Ma- 
rijanu, ne što Bartol dolazi, jer tako je uvijek, 
kad momak isprosi djevojku, nego njegov ga do- 
lazak sjeća, da i on mora svoje učiniti. Bartol mu 
se lijepo javi, i kad dođe i kad pođe, pa Marijanu 
nije krivo na njega, jer mu se već i prije svidio, 
samo da mu je mati drugačija* Onako je svega i 
svačega izgovorila i na njega i na njegovu kuću i 

na selo, pa da sada bude svekrva njegovoj kćeri ? ! 
Na tu pomisao zajebe čiča Marijana nešto u dusi* 

Ali vise nije bilo vremena za promišljanje, 
što će i kako će biti Bari, te da li je njemu pravo 
ili krivo, nego dani će proći, a on će se morati is- 
kazati, kako se dolikuje i njemu i Gilfovoj kući* 
Radi toga smisli sve u jedno te se nakon par dana 
zaputi do trgovca — čuo je naime, da on vrlo rado 
pomogne čovjeka u nuždi* 

Židov Franja Juda, tako su svi zvali trgovca ne 
znajući mu nitko za pravo prezime, došao je kao 
golo u Povirje, a danas se raširio preko tri kućišta* Tu 
je dućan, tu su magazini, tu je njegov dom, pa da 
ustanu iz groba stari, na kojih je temelju sve to 
izgrađeno, ne bi vjerovali, da je to sve na njihovoj 
djedovini : sve široko, veliko i temeljito izgrađeno* 
Bio je Marijanovih godina, malen, žustar, uvijek 
u poslu, a jedar i uvijek veseo, kao da ga nikakve 
brige nikada ne taru* I što je još kod njega, što ni 
kod kog u selu, ne boji se djece* Rađaju se jedno 
iza drugoga, a on sve veseliji, pa sve govori, da ga 
Bog blagosivlje, kad mu djecu šalje* Već je u go- 
dinama, a i ove godine bilo je jedno malo i nije mu 
ništa neprilično, što mu je najstariji skoro Barin 
vršnjak* 

Došao Marijan u dućan, a tamo kao u koš- 
nici* Ljudi, žene, djeca promeću se jedni između 
drugih, a iza pultova gazda, njegova žena, sinovi, 
kćeri, pomoćnici, šegrti, svi rade* Netko skida ro- 
bu, netko važe i mjeri, netko prima novac, a ipak 
svima su oči na mušterijama, bili to ljudi, žene ili 
mali* Stao Marijan malo dalje od vrata, a narod 
se oko njega mete, tko unutra, a tko van* Tako je 
kod Franje Jude svaki dan, a da je tako, tek je 
danas primijetio čiča Marijan* Malo mu je nepri- 
jatno, jer ne zna, na koga da se obrati i kako će 
početi, a ne bi htio, da svatko čuje radi čega je 
došao* Međutim ustavi se na njemu nekoliko 
očiju i par njih ga gotovo u isti mah uslužno upita, 
što želi* 

— Govorio bih s gospodarom, — gotovo će 
nevoljko, jedva da se čulo* Već je Franja Juda bio 
pred njim, rukovao se s njime i onako mali pogle- 
dom odozdo kao iz dubine pitao ga, što hoće* Ali 
Marijan nije ni dospio da mu nešto kaže, već je 
Franje Judina ruka bila pod njegovom i poveo 
ga u svoj stan, jer je kao iskusan čovjek shvatio, 
da Marijan nije došao radi obične trgovine* Tamo 
mu je podmjestio baršunasti fotelj i prisilio ga, da 
sjedne* Spustio se Marijan u meku sjedalicu i 
učinilo mu se, da propada na onaj svijet, a koljena 
mu došla gotovo u ravninu čela* Tako mećih 
sjedalica nema ni g* župnik ni učitelj ni bilježnik* 
Dok se snašao, već se u tili čas bila iz ormara našla 
na stolu rakija, žuta kao ulje, i Franja Juda sjedio 
je prema njemu koljena u koljena, da se Marijan 
čudom začudio, kad je već rakiju donio, čašice na- 
točio i sio* Sve je kod njega brzo, kao da ne radi 
čovjek, nego mašina* 

— Što trebaš, kod mene dobiješ sve, — brzo 
mu je odgovorio Franja Juda ne sačekavši, da mu 
Marijan do kraja izloži, radi čega je došao* — 
I pamuk i svilu i dukate i rakiju i vino dobit ćeš 
kod mene, samo svatove pravi, pa ako si i za novac 
prinužden* Za robu ću ti otvoriti račun, za novac 
ćeš mi potpisati mjenicu sam ti bez žiranata i 
plaćati osam po sto kamata, ali samo za novac, 
a za robu ne* Dug ćeš otplaćivati, kako budeš mo- 
gao, ali kamate mi moraš točno plaćati u novcu, 
u žitu ili makar u čemu drugomu, jer za mene je 
sve novac* I dug možeš otplaćivati u naravi, već 
kako ti je zgodnije* 

Sve je to izgovorio Franja Juda na dušak, 
kao da mu se žuri, a kad mu je sve rekao, udarili 
su dlan o dlan, kao kad se sklopi pogodba* Po- 
pili su par čašica za aldumaš, a kad se Marijan 
našao kod vrata, da ga ne zadržaje, jer ga sigurno 
čeka u dućanu prešan posao, još ga je vratio i na- 
točio mu jednu za drugom tri čašice rakije, kakve 
je pio samo kod župnika, kad bi mu dovezao lukno* 

XVIII* 


Idući kući osjećao se Marijan olakšan, kao 
da mu se svalio težak teret s leđa* Nikad nikom 
nije bio dužan osim malenkosti susjedima ili rod- 
bini, jer se duga plašio, no sada nije ni pomišljao, 
da će biti Franji Judi puno dužan* Što mora biti, 
evo bit će, a poslije kako bilo da bilo* Još isti dan 
je poručio sestri u drugo selo, da dođe opremiti 
Baru* 

Na poklade su bili dvoji svatovi u njegovoj 
kući* U podne su jedni ušli, da dovedu Ivi Suvari- 
novu Genu, a po podne su drugi izašli, da Bartolu 
odvedu Baru* 

Lijepo ju je otpremio čiča Marijan, jer ga je 
stid bilo, da mu istom kako ode među tuđi svijet* 
Iako se zadužio, ipak se našlo, što je i prodao, samo 
da dug bude manji* Od jeseni se u njegovoj kući, 
brzo nabavljalo i još brže šilo i pravilo, samo da 
na vrijeme bude sve gotovo, jer kad već mora 
da bude, neka bude što prije* Što više Marijan 
je sada i sam požurivao, da se ne bi možda Marga 
predomislila i za se predobila svoga sina* Susjede 
i tetke, koje su se makar po čemu tako mogle Bari 
nazvati, svojski su pomagale, jer su smatrale, 
da im je za dušu pomoći sirotu, — a i sramota bi 
bila za sve, tko se makar kako s njome svoji, da 
istom kako ode* Uostalom već i radi sela upregle 
se žene, da prnjavorci ne mogu Bari štogod za- 
mjeriti* 

No nesamo u Po vir ju, nego i u Jap agama 
spremalo se od jeseni za Baru* Bojala se svekrva 
stida pred starijom snahom, da Bara ništa nema, 
pa je snovala i tkala i po selu tkati davala, da 
gotove trubice dočekaju mladu* Nije to činila radi 
nje, nego radi Bartola, mezimca svoga, koji joj 
je, istina, onaj jad pribavio, ali od nje je otpao, 
pa je s njenom krvlju i njenu tvrdu narav dobio* 

Troja kola odvezla su iz Povirja Barine stvari 
u Jap age, a njih je pratila krava i tele, — htio je 

otac, da i Bara ima svoje osebine* Bartol se bio pre- 
vario, jer je očekivao više računajući, da će se 
starac bolje iskazati, ali on je ipak i sada u prvom 
redu mislio na svoje sinove* 

Pun staklen jak (ormar) trubica iznenadio je 
Baru od svekrve, kad je s vjenčanja došla u muže- 
vu kuću* Ali bilo je i drugih iznenađenja : obasuli 
je darovima i s jedne i s druge strane nesamo bliži 
i daljnji rođaci, nego svi, koji su imali ma kakvu 
vezu bilo s jednom, bilo s drugom familijom* Nadme- 
tale se kod toga ne samo dvije familije, nego dva 
sela ne htijući da se jedni pred drugima osramote* 
Nakupila Bara i novca i dukata i robe, kako 
sirota ne bi nikada ni pomislila bila, ali sve je to 
nije potpuno obradovalo, jer obećanog očevog 
solferina nije bilo* I koliko se posljednjih dana bila 
veselila svojim svatovima, ne što ide ususret pra- 
voj sreći, nego što se udaje, pa tako izbjegava sra- 
moti, taj nedarovani dukat pomutio joj je radost* 
Ali i drugo je bilo, što joj je kvarilo veselje* U 
svatovima se pjevalo, igralo i šalilo, ali pravoga 
veselja ipak nije bilo* Još kojekako u Povirju* 
Bratovi svatovi bijahu zaista svatovi, pa njihova 
radost prešla i na njezine* Ali kad je ostavila očin- 
sku kuću, neki se oblak nadvio nad njezinu svitu* 
Ponajprije našla se među samim tuđim svijetom* 
Istina, otac i dva brata je dopratiše u muževu 
kuću, ali su se s najbližima za rana vratili, jer su 
ostavili preče svatove* U Jap agama je ostao naj- 
mlađi brat s daljnjom rodbinom* Budrovima je 
to očito bilo krivo, pa za Barin rod nijesu imali 
iskrene riječi* Šale i dobacivanja jednih na druge, 
kakva su običajna u svatovima, zvonila su ne 
šaljivo, nego više ozbiljno, pače i trpko* Radi toga 
se nije moglo razviti pravo veselje* Previše se 
osjećalo, da ova veza nije bila po volji ni jednoj 
ni drugoj strani, pa su svatovi postali više nalik 
veseloj smrdbini, nego pravom piru* 

Sve je to najjače osjetila Bara* Trpke šale 
jednih i drugih bole su joj srce, pa bi najradije 


volila zaplakati i u suzama zatomiti svoju tugu. 
Jer usprkos onih iznenađenja, koja bi je inače mo- 
gla obradovati, svatovi su joj ipak bili jedan od 
najcrnjih dana njezina života, i u duši se pokajala, 
što je silom za Bartola htjela poći. 

Tamo pak u Povirju razmadžaril i se stari, 
pa i otac njezin i djed Mika skakali i igrali kao ne- 
kad mladi, a svojom su pjesmom zastidili mlađe. 


XIX. 

Gorki su bili svatovi Bari, a kakvi su bili Bar- 
tolu, nije mogla znati, jer on je pjevao i veselio 
se, kao da ništa ne vidi. Moguće, da i nije svega vi- 
dio, a koliko je možda i osjetio, kao pravi muš- 
karac nije htio toga pokazati. Kad su se svatovi 
poslije dva dana razišli, prigrlio je svoju ženu, 
kako se ona nije mogla nadati. Prihvatila je nje- 
govu nježnost i priljubila mu se kao golubica golu- 
bu, pa što je kasnije u kući svega doživjela, nije 
joj bilo teško, kad je muž voli. 

Lijepo bi mogla živjeti u Budrovoj kući. Istina, 
svekrva je pooštre riječi, Rega malo iz velika i 
radi onog, što je u kuću donijela, i radi svojih 
ruku: kud šukne njima, kao da zlatom sve zasja. 
Ali nije ih puno, a i zemlje nije previše. Ivšini 
sinovi već su veliki: Aco pet. Ujo šest godina, pa 
ih u poslu ni djeca ne bi trebala zatepljati. Dalo 
bi se sve lako i na vrijeme poraditi, da je bilo 
prave sloge i obzirnosti. 

Ni nedjelju dana nijesu je svekrva i jetrva 
pustile da uživa svoje pravo, što je imala kao 
nova mlada. Odmah je zaratiše na posao i na ono, 
što bi morala i što ne bi morala. I kako nije imala 
kao djevojka u očinskoj kući pravog djevovanja, 
tako nije imala ni mladovanja u muževu domu. 
Bojala se, da bi postala ropkinja svojih snaha, 
a evo postala je to dvoreći muževu svojtu. Nesamo 
da je odmah dobila svoj red kao žena, koja se već 

naživila u kući, nego je morala dvoriti i jetrvu 
i svekrvu, kad su one bile reduše, a obadvije su 
joj znale zapovijedati. Nijesu navaljivale na nju, 
niti su joj zle bile, nego su joj samo znale lijepo reći, 
a ona vična slušati, poslužila bi ih. I činilo se, 
kao da tako mora biti, jer svekrva bi joj na lijep 
način znala pokazati, kako ju je ona zaodjela i 
koliko joj je trubica natkala, a Rega na isti na- 
čin, da je u kuću donijela pet jutara. 

Dvorila ih je Bara na oko vesela, ali joj je ipak 
u dnu duše bilo krivo, i moguće, da bi to pokazala, 
da joj Bartol nije bio dobar. Gdjegod je mogao, 
odmijenio bi je i olakšao joj posao. Nije joj samo na- 
cijepao drva i donio vode, što je red, nego joj je svag- 
dje nastojao pomoći, gdje je kao muž mogao i smio, 
da ne dođe na jezik selu i svojima. Nedjeljom pak 
i svecem obuklo bi se njih dvoje, pa zajedno na mi- 
su bilo u selo, bilo u Povirje, a po podne u po- 
hode rođacima, da jedni upoznaju mladu, a drugi 
njena muža. To je pravo izvojštio Bartol svojim 
odlučnim nastupom prema majci, pa Bara nije 
nikad svecem bila reduša. Kad su pošli selom, 
svi su se za njima osvrtali : oboje mladi, lijepi i 
visoki, kao da su Suvarina roda. Bara bi pono- 
sno digla glavu uz svoga muža jedva čekajući, 
da prođe korizma, pa da se za Uskrs i iza njega 
može pokazati u selu i u kolu u drugim odgodnjim 
haljinama, koje je dobila. 

Ali te sreće nije imala. Kad se ustalilo proljeće, 
trebalo je seliti stoku iz doma (iz sela) na stan 
(salaš, konak). Po pravom redu morali bi ići tamo 
Rega i njen muž, jer mladima je pripadalo pravo, 
da prvu godinu uživaju svoju mladost. Ali jetrva 
je tražila, da te godine ona domuje, jer do godine 
će Bartol u vojništvo, pa će ona i Ivša morati na stan. 
Bartol je na ovo planuo i umalo da nije došlo do 
svađe u kući, jer nije mogao dopustiti, da u njiho- 
voj kući bude drugi red, nego drugdje po selima, 
ali Bara ga je stišala i umirila. Nije se nikad ni s kim 
svađala, pa je za ljubav mira nagovorila muža. 

da pristane. Nadala se, da će tamo biti sama 
njime, pa će njih dvoje živjeti na stanu, kako budu 
htjeli, a doma bi tako i tako morala dvoriti sve- 
krvu* 

Bartol je konačno pristao, pa su na Cvjetnicu 
preselili* Stan je bio sat kolima od sela : drvena 
koliba ohabana zimskim vjetrovima i snijegom 
zapala u blato i u mladi korov* Štagalj obataljen, 
staje i svinjac isto tako, a kuda staneš, svuda 
bljuzgavica* U kolibi hladno i zaudara po vlazi* 
Došli su pred veče, nema vatre ni večere* Trebalo 
je na brzu ruku istovariti i rasporediti stvari, na- 
cijepati drva, naložiti i sve urediti, da Bartol u 
jutro porani, pa da ide s bratom iz doma dotjerati 
svinje i goveda* Na kokošinjcu spala vrata, pa su 
kokoši i guske te noći noćile u kolibi* 

Kad je sve to vidjela Bara, steškalo joj se, 
što će se godinu dana zabiti u to blato, a ruho će 
joj, kakvo dotada još nikada nije imala, upijati 
vlagu složeno po ormarima doma u kućaru,^jer 
sa stana nikuda ne će moći* I zaplakala bi možda, 
ali nije htjela uzbuniti Bartola, pa se silom poka- 
zivala veselom* On nije primijetio njezina tereta, 
jer se sav zadao u posao, da što bolje sve uredi, 
pa je oduševljen samo ponavljao: »Bit će nam ovdje 
lijepo !« 


XX* 

I bilo je mjesec dana i više, dok nijesu susti- 
gli pravi poljski poslovi* Rega se po svom običaju 
i te godine »razbolila«, a Bari je kao i u očinskoj 
kući sve palo na vrat* Morala je svuda dospjeti : 
na stanu namiriti blago, jutrom ga otpremiti na 
pašu, skuhati jelo i na vrijeme doći na njivu* Tako 
je bilo od kopanja kukuruza pa do žetve i kasnije 
do sijanja u jesen* Ivša i Bartol poranili bi na njivu 
kao i ostali muškarci u selu do doručka bi plugom 
prošli kroz kukuruz, kad je bilo kopanje ; napleli 
uzica u doba žetve ; poorali i sijali, kad se sijalo, 

a Bara bi poslije jela motiku u ruke, rukovetala bi, 
<lok joj je muž Žito kosio, ili zubila za vrijeme sje- 
tve, već prema tome, kakav je bio posao* 

Pa iako je uvijek bila u poslu, nijesu joj bili 
teški ni najteži poslovi uz lijepog njezina muža* 
2a vrijeme kopanja njih dvoje mladih i snažnih 
zalatilo bi svoja dva reda, udaralo bi motikama, 
pa u stalnom razgovoru sa smijehom i šalom brzo 
bi odmicalo, kao da se natječu* Ivša je bio tiši u po- 
slu, a Margu su već godine zadržavale, pa njih 
dvoje uvijek daleko iza Bartola i Bare* Oni bi 
i nehotice žurili za njima, nastojali bi ih sustići, 
ali nijesu mogli s njima red držati* Međutim mladi 
kako za tili čas istjeraju svoje redove, vrate se na 
Ivšin i Margin, da im pomognu, a ljudi i žene pro- 
lazeći kraj njihove njive zastajkivali bi, gledali bi 
njih dvoje: oboje jednaki, visoki, jaki, pa bi udivlje- 
no govorili : »Tko vas je takve jednake spario !« 

Cijele godine išla je Bara na sve poslove, iako 
od proljeća nije više bila sama* Pod teretom je svršila 
sve glavne poslove, a kad su već u kasnu jesen bili 
gotovi, legla je u krevet i na stanu postala majkom* 
Bilo je baš u nedjelju, pa umalo da sama nije 
dočekala porod* Marga je svaki dan s njive s Ivšom 
išla doma, a u nedjelju nitko nije dolazio na stan* 
Poručili su po nju još jutrom, čim je Bara nešto 
osjetila, ali dok je svekrva došla, približili su se i 
zadnji časovi* 

Prvo svoje dijete veselo je očekivala Bara 
s iskrenom radošću prave mlade majke, a jednako 
i Bartol, možda i više, jer je bio uvjeren, da će biti 
sin* U toj ga je nadi podjarivala i Bara, jer i nje- 
zina je majka osim nje izrodila same sinove* I zato, 
kad joj rekoše, da se rodila kćerka, prošla joj je du- 
šom s razočaranjem teška bol i u velikoj svojoj 
muci pogledala je Bartola, kao da je kriva, a u 
njegovim očima titralo je nešto kao prekor* Oče- 
kivanu neizmjernu radost zamijenile su suze, a 
Bara je u duši svojoj pomislila, da je Bog kazni, 
žto je preko očeve volje pošla za Bartola* 

Ni jednom riječi nije joj ništa spočitnuo, ali 
sada, kad je trebala posebnih njegovih nježno- 
sti, nije ih imala* Bio je i dalje mio i ljubazan s njo- 
me, ali osjetljivo žensko srce je osjetilo, da se od- 
bija od nje* U svojoj ljubavi prema njemu znala je, 
da njemu nije u prvom redu radi sebe, nego radi 
sela, koje je očekivalo, da će ponosni Bartol imati 
sina, i da je njegova vrijednost u očima ljudi pala* 
Nije mu stoga zamjeravala, što nekako ohlađuje 
prema njoj, misleći, da mora strpljivo podnijeti, 
jer je prekršila četvrtu zapovijed Božju* Ali je ipak 
patila, a u patnji bilo joj je dobro jedino to, što 
dolazi zima, ne će biti teških poslova, a do proljeća 
će dijete očvrknuti* 

Bartol će tada u vojsku, jetrva će na stan, 
njoj ne će tada pasti sav teret na glavu, a doma će 
joj biti lakše i više će moći nježiti svoju malu 
Margu, kako je svojoj prvoj kćerci ime dala, da se 
ulaže svekrvi* 


XXI* 

Ali kao mnogo puta i ovaj put se prevarila 
Bara* Bartol je otišao, a ona je s malim djetetom 
opet morala, i to sama, na stan, jer jetrva radi 
»bolesti« opet nije »mogla«* Ni druge se godine 
Rega nije dala iz doma, i Bara je sve tri godine, 
što joj je muž bio u vojništvu, bila na stanu* Po- 
slovi isti kao i prve godine, a njoj jednake dužno- 
sti* Mučila se kao Job — pogotovu, što je podrug 
godine nakon prvoga došlo i drugo dijete na svijet, 
pa bar da je muško bilo. Zabila se tako na stan 
sa svoje dvoje nejačadi Margom i Ivkom sama bez 
muža, a tegliti je morala, kao kad je bila s njime* 
I kadgod su došli teški poslovi, morala je bremenicu 
s loncima na jedno rame, torbu s drugim jelom na 
drugo, jedno dijete na ruku, a drugo u koritancu 
na glavu, pa dospjeti za vremena na njivu* 

Prve godine je mislila, da tako mora biti, pa 
nije osjetila tereta i nepravde, ali kasnije bivalo 

joj jc sve teže videći, kako se Rega odbija od sva- 
koga posla* Nije jetrvi toliko zamjerila, što ju je 
kao novu mladu zaratila na stan* Iako nije vjero- 
vala u njenu bolest, mislila je : ima djecu, a ona 
trebaju njege* Ali kad je Bara sama imala nejačad, 
pa vidjela nesmiljenost svoje jetrve, zaista je 
osjetila gorku nepravdu* Od svekrve nije nikad 
očekivala ljubavi, no ipak ju je mogla uzeti u za- 
štitu, jer nije samo Rega njezina snaha* 

Ali ipak ne bi ona toga tako strašno osjećala, 
da je imala koga, tko bi je požalio, tko bi joj rekao 
bar utješnu riječ* Majka joj je davno u grobu, se- 
stre nema, muž daleko, a otac i braća muške su ko- 
sti, pa kad se jednom odmetnula od njih, kao da 
je i prestala biti njihova* Otac se nikako nije mogao 
sprijateljiti, da je Budrov prijatelj, a braća, kako 
su se ženila, tako su se odbijala od nje* Prve^ godine 
dolazio je ipak čiča Marijan njoj i Bartolu češće na 
stan i to nedjeljom, kad se nadao, da nikoga od Bu- 
drovih tamo ne će zateći* Drago mu je bilo, što je 
vidio, da se Bara uz Bartola osjeća sretnom, pa je i 
njega više zavolio* Htijući popraviti svoju stisnutu 
ruku kćeri, dok je bila djevojka, svaki put bi bilo 
nju, bilo zeta iznenadio po kojim darom* Još joj je 
češće dolazio najmlađi brat* Istom bi se stvorio 
kod nje, pa je znao i po dan dva ostati, da šurjaku 
pomogne u poslu* 

Tako je bilo prve godine, ali kasnije to je pre- 
stalo* Na Martin je je bio u Jap agama god, pa su 
prve godine došli njezini, puna ih kola bilo* Mar- 
ga, a pogotovu Rega dočekali ih kao tuđinu* Istina, 
ponudili ih jesti i piti, ali nikako nijesu imale pra- 
ve riječi s Barinim rodom* To je bio prvi i posljednji 
god, što su Gilfovi došli u Jap age, dok su braća 
u jednoj kući bila* Od tada ih je Bara sve rjeđe 
i rjeđe viđjevala* 

Kad bi radila na njivi uz kanal, a tko od nje- 
zinih bio slučajno na utvaju, doviknuo bi joj po 
koju riječ* Inače preko godine rijetko bi joj tko 
došao : otac nekada, a braća kasnije uopće nikada* 


4 


49 


Pohađao bi je otac često kao i prve godine, ta krv 
mu je Bara, ali kad je Bartol bio u vojništvu, rijet- 
ko je dolazio, jer nije mogao gledati njezina jada* 
Kad bi se ipak sastali, udijelio bi nešto milo- 
sti njoj i djeci i to je bilo sve* Pravoga razgovora 
nije bilo među njima, jer ga je otac izbjegavao* 
Bara je pokušavala silom navesti govor na svoje 
stanje, — ne da joj on pomogne ili olakša, jer to 
ne može, nego da mu se istuži, da mu otkrije srce* 
Dobro ju je shvaćao čiča Marijan, no ni svoj se nije 
činio, kao da je ne razumije* 

Ali kad je Bari čemer doteretio i kad joj ga se 
previše u srcu nakupilo, nije mogla odoljeti, pa se 
jednom rasplakala pred ocem i iz jadala se kao ni 
pred kim dotada očekujući, da će joj reći koju 
utješnu riječ* Dugo je šutio, da sakrije kćeri, kako 
je i njegovo srce puno jada, pa joj je napokon 
nakon dubokog uzdaha suho rekao : 

— Sama si odabrala, — snosi ! 

Kao udarac nožem u živo srce pogodile su je 
njegove riječi, te je zaključila, da ni on nije više 
njezin* Sinove ženi, oni će mu temelj sačuvati, 
srce je njegovo uz njih, pa mu kći postaje kao tuđa 
kost, — tako je mislila ona* 

Nije primijetila njegovih uzdaha iza tih rije- 
či, nije opazila, kako je naglo ustao, da sakrije su- 
ze, koje su mu silom navirale na oči, i kako joj je 
teško pružio ruku na rastanak i kako još teži bij aha 
njegovi koraci, kada se odijelio od nje* Jer ona 
njemu ipak bijaše njegova, njegova Bara, Barica, 
Baričica, koja mu je kuću godinama držala i za 
koju se on u veliki trošak metnuo, samo da joj 
sreće ne osujeti, a ona ipak nije sretna* 


XXII* 

Iako su Baru ranile očeve riječi, ipak mu je 
poslije u dnu duše dala pravo* Zaboravila je nje- 
gova zapostavljanja, pa se sjetila svoga djetinjstva 

i svoje mladosti : kako ju je otac mazio, naziva© 
svojom jedinicom i mezimicom i kako su njegova 
us ta bila puna hvale za nju pred svakim* Usprkos 
te pomisli bijaše joj teško, što ju je prepustio samu 
njenu jadu i čemeru, osjetivši, da nikoga nema 
na ovome svijetu* 

Nikoga nema osim Bartola, ali on je daleko* 
Živo ga je zaželila, a u srcu se osjetila krivom, 
što se on prevario u svojim nadama, jer mu nije 
rodila sina* Ne, nije ona ipak kriva za to, Božja 
je volja takva, ali on će se smilovati, pa će Bar- 
tol i sinova imati* U svojoj se nemoćnoj boli uvje- 
ravala i uvjerila je sebe, da će tako biti* Bartol 
će postati opet kao i prvih dana, kad je nije ni- 
kako drugačije zvao, nego »ljubice moja«, i kad 
ju je tetošio i mazio slađe i bolje nego njezin otac* 
Ako sada nije takav, ipak je njezin, ipak je u duši 
dobar i voli je — ona to vjeruje* Zato je živo 
očekivala njegova rijetka pisma i one sretne 
dane, kada će doći na »urlab« (Urlaub — dopust)* 
Ona će mu se istužiti, isplakati, on će je po- 
milovati, poljubiti, reći »ljubice moja« i tako je 
utješiti* Tako je bilo, kad je prvi put došao na 
dopust* 

Ali nakon druge kćeri kao da je sasvim ohla- 
dio prema njoj, a dijete gotovo da ni pogledao 
nije* On se silno uljepšao* Izrastao, okrupnio, ras- 
hranio se, a plavi mundir samo da ne popuca na 
njemu* Brčiće, koji su mu u vojsci do potpune 
mjere izrasli, zafitiljio je mirisavom pomadom, 
a kapu je naherio i gospodski pušio cigarete čak i 
pred majkom* To je bilo za Božić druge godine 
njegova vojnikovanja* 

Susjedi se skupili oko njega i s poštovanjem 
s njime razgovarali, jer mu je pod vratom bila jedna 
zvijezda* Na upite im je odgovarao kao s visoka, 
dobacivao im šale, a kad mu rekoše, kako je ojačao, 
rekao je, da mu to i frajle govore* Rekao je to uz 
smijeh pred svima bez stida, kao da se to samo 
po sebi razumije* 

Baru su ubole te riječi, ali odmah se utješila, 
da Bartol nije takav, kakvim se prikazuje, jer je 
znala, da se često iz velika stavi. Jadna ni slutiti 
htjela, da je Bartol isto onakav, kakvi su svi 
vojnici, koji se prije vojske žene. To se vidjelo po 
svemu njegovu držanju, a napose, kako se po- 
našao prema svojoj snaši, bratovoj ženi. Šepirio 
se oko nje kao pjetlić i obasipao je ljubeznim 
riječima, kojima Bara nije htjela pogađati smisla. 
Tješila se Bara, da je to stoga, što joj je jetrva 
lijepa. Rashranila se preko ljeta, lice joj se po- 
ljepšalo, Bartol voli, što je lijepo, a i red je, da je 
dobar sa snašom. 

Njeno se lice naprotiv otanjilo, sunce ga is- 
palilo, vjetar potamnio, a tijelo joj se od slabosti 
produljilo. Nije čudo, da se lijepi Bartol od nje 
odvraća, ali ipak je on njezin i ona njegova. Kad 
njih dvoje budu sami, opet će na nju metnuti svoju 
ruku, a njoj će biti uz njega toplo kao prvih dana 
njihova braka. Drag joj je on, a da je i ona njemu 
draga, to zastalno vjeruje, samo se kao muš- 
karac suzdrzaje, da to pokaže, jer mu je sramota. 

Tako se tješila Bara, ali ipak jedna otvorena 
rana nije se mogla suziti niti tada niti kasnije, 
kad se Bartol opet povratio na svoju dužnost. 
Došavši na dopust sve je ukućane lijepo nadario : 
brata šeširom, majku kožuškom, snašu svilenom 
maramom, njena dva sina kojekakvim igračkama. 
Njoj, svojoj ženi, donio je male bakandže, koje je 
»fasovao«, ali su mu tijesne, — bit će joj dobre 
za blato na stanu, a svojoj djeci — ništa. »Pre- 
malene su još«, opravdao se. 

Nadala se, da će on reći bratu i snahi, da je 
već jednom i njihov red ić ina stan, no mjesto toga 
bakandžama je sprema, da opet ide na stan. Osje- 
tila je, da su svi oni svoji, a ona potepalo, koje 
nema pravoga mjesta među njima. 

Radi toga, kad je Bartol pa otišao' dužnost, 
naplakala se mnogo suza i još više ih se nagutala, 
više nego što je kruha pojela. Na proljeće je opet 

sa svoje dvije sirotice pošla na stan, da jetrva 
goji sebe i njeguje svoja dva sokolića. Kao nikad 
prije, osjetila je Bara gorku nepravdu, ali krivila je 
sebe, što je za Bartola pošla preko očeve volje, 
i vapila Bogu za oproštenjem. 

»Sagriješila sam. Bože, ali ti si dobar, pa 
oprosti, jer muke mučim i patnje podnosim ! I 
Isukrst je na križu patio, ali je uskrsnuo, daj i meni 
samo malo sunca 1« 

Tako je vapila Bogu u osamljenim svojim ča- 
sovima, a pogotovu u noćima bez sna. Djeca ne- 
jačka, nerazumna trebaju svoju njegu. Kad se 
jedno probudi i zaplače, dok ga umiri, rasplače s« 
drugo, i tako noć na noć. 


XXIII. 

Kad je bila posve sigurna, da će opet postati 
majkom, ponadala se, da je Bog uslišao njene za- 
zive. Sa stana je napisala Bartolu dugo pismo, 
u kojemu je navela u svojoj neukosti mnogo raz- 
loga, da će sada biti sin. Sveto je u to vjerovala 
veselila mu se od srca iskreno onako kao i prvom 
djetetu, pače još i više, jer se nadala, da će biti 
po muževoj želji. 

I novi tereti nijesu joj bili teški, nije ukućanima 
zamjeravala, što joj ih nameću. Nije ni pomišljala 
na to, kako su ljudi obzirni i sa životinjama, koje 
su u tom stanju, a s njom postupaju, kao da je sama. 
Iza svakog poroda bi ojačala. Izmršavila je doduše, 
ali sve veća snaga ulazila bi u nju. U Bartolovoj 
kući pravili se veliki snopovi, no ona bi kod prav- 
ljenja kamara dočikala kola po kola i lakoćom ba- 
cala snopove na najveću kamaru, što bi rijetko koji 
muškarac mogao. Tako je bilo i prošlog ljeta, a 
ovog je proljeća kopala kao ono nekada s Bartolom. 

On je došao na Uskrs kući. Nije ga zapravo išlo, 
ali kapetan se ponadao odojku, kojega je Bartol 
uvijek iza dopusta donio, pa ga je pustio. S kolikim 

ga je veseljem Bara dočekala, a kako je on toplo 
nju zagrlio 1 Obasuo ju je s mnogo sitnih darova 
i donio joj fine cipelice za navlačenje, ukrašene 
šarama i pucetima, a svoje dvije djevojčice je obu- 
kao od glave do pete. Tri dana, što su proveli za- 
jedno, bijahu najljepša u Barinu životu i prije 
i poslije. 

Pred ljudima se opet ponosio sa svojom lenom, 
a oni su joj se divili, kako radi, a najviše, kako je 
snoplje bacala. Ona je jednako bila ponosna s nji- 
me, jer su mu pod vratom sada bile dvije zvijezde, 
a rijetko je koji vojnik sa sela postao kapral. 

I kolikogod se porodu veselila, nije o njemu 
ništa pisala Bartolu, da ga opet ne razočara, jer 
pod konac kolovoza i treće dijete bijaše kćerka. 
Ni njegovi mu ništa ne javiše, pa kad se u prvu 
jesen poslije tri godine konačno oslobodio puške, 
zatekao je doma novo razočaranje. Time su napo- 
kon i njegove posljednje nade u vodu pale. Stužio 
se i klonuo, nestalo je. njegove gizđavosti, jer 
moguće da je on kriv, pa Bari nije ništa spočitnuo, 
a maloj Stani, trećoj kćerki, pokazivao je više nje- 
žnosti, nego Margi i Ivki. 

Ona je isprva prezala od njega očekujući nje- 
gove prekore, ali kad ih nije bilo, priljubila mu se 
kao ono prve godine jedva čekajući, da dođu polj- 
ski poslovi, kad će opet biti uz Bartola na njivi. 
Tri godine bila je potepalo u kući, a sada će opet 
imati nekoga uza se, tko će je smatrati svojom 
i tko će se dičiti njome. 


XXIV. 

Ali Bartol se sada u koječemu promijenio. 
Nije bilo u njega prijašnje prpošnosti i nebrige, 
nego kao da mu se nekakav teret navalio na dušu. 
Ni ženi nije govorio, kakve su mu se misli rojile 
glavom. On je otac, ima tri kćeri, radi, a za koga i 
Odrast će one, trebat će ih obući i nakiti ti te ko- 

načno dati otpremu, kad se budu udavale, a da li 
će im kuća sve dati, što djevojkama treba ? Te 
ga misli nijesu prije obuzimale. Dođoše mu naglo, 
same od sebe, kada mu rekoše, da Rega ne da više 
svoj osebujak u kuću. 

— Trebat će mojoj djeci, — opravdavala se 
ona. — Rastu, postat će momci, a da li će im kuća 
moći dati, što ih ide ? 

Tražila je, da se njena zemlja obrađuje napola, 
a ako kuća ne će, ona će već naći napoličara u selu. 
To nijesu od sramote mogli dopustiti, a kad je ona 
stala misliti na svoju djecu, Bartol je mislio i na 
svoju, na svoju lenu i na sebe, pa nije više dao bratu 
one riječi u kući, koju je dotada Ivša kao kućni 
gospodar imao. 

Na proljeće je Rega htjela, da i te godine do- 
muje, jer joj djeca idu u školu, ali Bartol nije na to 
pristao. 

— Četiri godine domovanja je dosta, sad je 
jednom i na nama red, — odlučno je zaključio, 
i tako je bilo. 

Prispjeli poslovi, Rega i na stanu »bolovala«, 
pa je bilo zastoja i kubure s poslom. Kad domari 
dođu na njivu, koji puta nađu Ivšu na njoj, a koji 
puta ga i ne bi bilo, jer bi se zadržao otpremajući 
stoku na pašu. Kad su se krmače isprašile, morao 
bi u podne s njive na stan, da krmače pusti na 
prasce, jer Rega nije znala, u koju će kočanju pu- 
stiti koju krmaču. Bartolu je sve to krivo bilo, 
ali ne bi rekao ništa, jer brat je kućni gospodar, 
a još iz Granice je ostalo, da se glavar u svemu ima 
poštivati. 

Ali Bartol nije više na njivi bio ono, što je bio 
prije. Kod kopanja on i Bara i opet prvi, ali kad 
istjeraju red, stali bi i čekali, dok ne stignu Ivša 
i Marga. Bara bi htjela da pomogne svekrvi kao 
ono prije, no Bartol nije dao. Kad bi njih dvoje 
šutke došli na kraj, znao bi ih Ivša koji put kao 
od šale prekoriti, što brzaju, ali ta je šala bila ki- 
sela. Bartol i Bara opet po svome, a među braćom 

došlo do zategnutosti. Nađu se na njivi, jedva se 
pozdrave te samo tu i tamo kroz zube protisnu 
jedan s drugim po koju riječ. Tako je išlo dan za 
danom, dok nije došlo do vatre. 

Bio je zadnji dan kopanja, a Bartol i Bara 
naprijed kao i dotada. 

— Stišajte malo, — kao prekorio ih Ivša 
prvi puta. 

— Pomoriste nas, — rekao je drugi puta. Ali 
kad su njega i Margu ostavili na polovici trećega 
reda i sjeli na vratine, da ih dočekaju, pa se nešto 
zapripovijedali i nasmijali, planuo je brat. 

— Zar mati i ja da smo vaše ruglo ? — ^po- 
čeo je vikati na njih uvjeren, da su se njima smijali. 

— Nijesmo, brate, neka nas Bog ubije, — 
branio se Bartol, jer se s bratom nije nikad svadio. 
Ali u njemu se nakuhalo mnogo za vrijeme cijelog 
kopanja, pa je bacio motiku i ostavio njivu. Bartol 
i Bara se u zlu vidjeli, pa su počeli da se oprav- 
davaju Margi, ali i njoj kao da je bilo dosta, pa je 
i ona otišla. 

Ostavši sami dovršili su kopanje i jedno se 
drugome istužilo kao nikad dosada otvoreno i 
iskreno. Bari je došlo sve na pamet, što je prepa- 
tila za tri godine njegova vojnikovanja, pa mu 
se izjadala, kako bi mogla samo majci svojoj. 

— Ako sam i sirota, — rekla mu je na koncu, 
— ja radim i privređujem, a ne »bolujem« kao je- 
trva. 

— A što možemo? — nemoćno je završio Bartol. 


XXV. 

Nekoliko dana nijesu braća ništa govorila, 
dok u daljnjem poslu nijesu prešli preko ovog pr- 
vog sukoba, no prave sloge nije nikad više među 
njima bilo. Pazila su braća, da opet ne dođe do čega 
med njima, no Rega kao da je tražila zgodu, da 
nekako počne. Više nego prije isticala je, što je do- 

nijela u kuću, koliko je toga kuća dobila, što do- 
tada nije davala svoje osebine napolak ; kako 
nije ni jedne krpe od svekrve dobila i kako sebe 
i svoju djecu od svoga odijeva. Ne bi to govorila 
ni Bartolu ni Bari, nego lukavo kao da se sa svojim 
mužem razgovara, a da drugi toga tobože ne čuju. 

Teški su bili ti prigovori Bari, ali mislila je : 
istina je, pa je baš i nijesu boljeli, premda joj je 
bilo krivo. Tek na jesen joj je Rega pravo zabola 
žalac u srce. Prije nego se marva ođbavila u selo, 
trebalo je podijeliti voće. Tako je bilo svake godine, 
jer stan je bio pun voćaka, a doma tek jedna ljetna 
kruška i dvije kajsije. Za Barina stanovanja obralo 
bi se zimsko voće, pa se po dušama podijelilo, ali 
Rega sada nije htjela dati Bari niti jedne jabuke. 

— Nije pravo, i ja djecu imam, — usudila se 
ona suprotstaviti se jetrvi. 

- Sto je doma, tvoje je, a što je na stanu, 
stanarevo je, — pristao je Ivša uz svoju ženu. 

Bartol je planuo i udario na snahu, ali Bara 
ga je za ljubav mira teškom mukom utišala, premda 
ju je srce zaboljelo. Još joj je gore bilo zimi, kad su 
bili svi zajedno doma, gledajući, kako Rega svojoj 
djeci sve do iza Božića dijeli jabuke i kruške, a 
njezine su sirotice od dvije i tri godine morale 
gledati, kako ih bratići jedu. Nije sada još tako zlo, 
znala je Bara, one su malene, pa pravo ni ne osjećaju 
nepravde, ali što će biti, kad postanu starije ? 
Nije ju toliko bolilo, što njena djeca ne dobivaju 
voća, nego teško joj je bilo, što je počela osjećati, 
da nije samo ona potepalo u kući, nego eto 
i njezina djeca. Što će biti poslije, kad ih bude više ? 

To je bila strašna pomisao Bari. Rega tvrdi, 
da kuća ima od nje koristi, a ima samo dvoje 
djece. Bara nije zemlje donijela, a troje djece po- 
većalo je duše u kući. Zato se gorko uplašila, kad 
je počela sumnjati, da bi i četvrto moglo doći na 
svijet. Kad je to sigurnim postalo, nije se ni 
malo veselila tome djetetu, napose, što je vjerovala, 
da će opet biti kćerka, — ali protiv odluke Božje 

nije se moglo ništa* Dok se dalo, pomno je krila* 
da o tom ništa ne dozna Bartol, a pogotovu njego- 
vi* Ali se nije dalo dugo kriti* Nije joj bilo čudno, 
pače ni odviše teško, što je radi toga djever i jetrva 
krivo gledaju, ali ju je grozno zabolilo, kad je 
primijetila, da je i Bartol na njihovoj strani* No- 
sila je dijete, kome se nitko nije veselio, koje su još 
u majčinoj utrobi mrzili, koje je još nerođeno 
svima smetalo* Ipak dalo se i to podnijeti, dok 
joj nijesu stali otvoreno prigovarati* Otkada su 
doznali, da je Bara opet pod teretom, složile se 
Marga i Rega, pa sve imaju nekih razgovora, 
kojih Bara tobože ne bi smjela čuti* Iz potiha bi 
razgovarale njih dvije, no ipak tako, da je Bara 
mogla čuti, a sve se kretalo oko njene djece i što 
će kuća, kad ih se nakupi* Čula bi Bara njihove 
razgovore od početka do kraja, no uvukla bi dušu 
u se i ni svoja se nije činila* Kako se Bara nije 
osvrtala na njihove razgovore, Marga je jednom 
otvoreno ujede, kako je samo ona znala, kad je 
htjela : 

— Zar baš svake godine, snaho ? 

Upekla ju je bolno Margina riječ, ali nije ni 
slovca prozborila, niti da joj se odapne, niti da se 
opravda, jer napokon svekrva je svekrva, jezik 
ima, ima i svoje pravo da govori, pa nije Bara ni 
pokazala, da joj je krivo* Ali Regu je upalio na 
oko Barin mir, pa je ugrize svom zlobom, što ju je 
imala u srcu : 

— I kotit ćeš se kao zečica ! 

Jetrvine riječi smlaviše Baru gore, nego da ju 
je netko pred crkvom ispred cijelog svijeta uda- 
rio, i bila bi možda nešto i rekla, da se dotada već 
nije naučila na udarce života, pa je Regu i Margu 
samo pokunjeno ostavila i pošla za svojim po- 
slom* 

Ipak jedno nije mogla razumjeti : rađale su 
i one, pa zašto joj onda prigovaraju ? Nije doduše 
ni sama željela toga djeteta, ali kad će ipak doći, 
zašto ga nenavide, pače i rođeni otac ? 

Sve bi Bara podnijela, ali ovo posljednje pre- 
mašivalo je njene sile* Radi toga nerođenog djeteta 
ni Bartol joj nije više, što je bio* Sada je mrk 
i sve bi joj htio nešto reći, a kao da ne može* 
Strepila je Bara od tih njegovih riječi, jer 
nije mogla ni slutiti, što bi joj rekao, no bojala se, 
da će biti isto ili nešto slično, što joj rekoše jetrva 
i Marga* Ako bi zaista s njegovih usta pale ta- 
kve riječi, uvjerena je, da ih ne bi mogla podnijeti, 
i zato je bila nesretna, nesretni ja, nego kad je 
robovala bez njega i kad je došla do zaključka, 
da je odbija za svagda i njen rođeni otac. 

Primijetila je, da Bartol vodi potajne raz- 
govore sa svojim bratom, a bili su koji put i oš- 
tri* Što govore. Bara ne zna, jer joj Bartol ne ka** 
zuje* Ona se samo dobru ne nada* 


XXVI* 

Ali ti se razgovori nijesu ticali u prvom redu 
nje, nego jednog i drugog brata i njihovih računa. 
Do onoga dogođaja na kopanju, kad je Ivša otišao 
s njive, nijesu braća nikad ni pomislila, da bi se 
dijelila* Ali otada je počeo Ivša na svašta da po- 
mišlja* Danas ni otac sa sinom ne živi, a kamo li 
brat s bratom, doći će vrijeme, pa će se i njih dvo- 
jica razići* U Ivše su sinovi, a u Bartola kćeri* 

Kad se doznalo, da će se Bartolova obitelj 
povećati, mislio je Ivša, da Bartol navlaš hoće 
da ima što više djece, kako bi u diobi izvukao 
što veći dio* Kad se ovo dijete rodi, imat će Bar- 
tol sa ženom i četvero djece pravo na šest dijelova, 
a on na četiri, jer se zemlja dijeli po dušama, mati 
pak sa svojim dijelom već kome privoli* Bartolove 
će se djevojčice kasnije razudati, a djevojkama 
se obično ne daje zemlja, dok su roditelji živi, 
pa će on pod starost sam za se i za ženu imati 
dosta, da u miru poživi* Naprotiv on, Ivša, i sa 
ženinim će imati manje od brata, jer će sa sinovima 

ostati na zemlji, a to znači tri obitelji, a ne jednu 
kao u Bartola, — Bog pak sveti znade, kakvi će mu 
biti sinovi. 

Radi onoga komadićka zemlje, što će pripasti 
tome djetetu, ako se rodi, omrknuo je Ivša na bra- 
ta, na njegovu ženu, a najviše na nerođeno dijete, 
za koje je iz punine duše želio, da ga uopće ne 
bude. Te je svoje misli otkrio bratu. 

Doznavši Bartol za bratove račune počeo je 
i on računati, ali ponešto drugačije. Na diobu do- 
duše nije ni on dotada pomišljao, barem dok je 
mati živa, ali svakakvih je slučajeva u svijetu, 
pa što je kod drugih, može biti i kod njih. S dvoje 
djece, pa i s troje, ako mati ostane do diobe živa, 
očevina bi se dijelila po pola. Iza njegove smrti 
otpalo bi na svaku kćer po podrug jutra ; nije puno, 
ali ipak kadro da privuče zetove. Kititi pak i uda- 
vati četiri kćeri na malo zemlje, pa još jedni za 
drugom, nije rasap, nego propast, znači kuću ras- 
kućiti. 

I ovi računi sami po sebi različiti, ali u konač- 
nom zaključku isti, da nerođeno dijete ne bi trebalo 
doći na svijet, približili su braću. Razgovori nji- 
hovi nijesu bili više oštri, a kasnije se tima raz- 
govorima priključile i Rega i Marga. Sada bijahu 
zaista potajni i tihi, da ih ne čuje Bara, jer njih 
sve četvero usprkos prijašnjih sukoba potpuno 
se složilo osuđujući Baru. 

— Imaš li ti svoju pamet ? — pričala bi im 
Rega. — Govorila sam ja njoj i sve je učila, kako 
treba, ali ona je svoje glave. 

— I ja sam mogla imati više, — pogazila bi 
tada materinski stid Marga govoreći snahi i sino- 
vima, — ali sam znala, koliko smijem. No govorila 
njoj ili hladnom zidu. 

Jest, učile su i svekrva i jetrva Baru, što da 
učini, ali kako bi ona mogla tako šta uraditi od sti- 
da pred mužem ! I još više : ubiti ono, što je u njoj 
počelo živjeti, a nije ni krivo ni dužno . Kao dje- 
vojka nije se pravo družila, niti se mogla družiti 

niti s djevojkama, a kamo li sa ženama, pa je s 
neokaljanom ženskom čednošću i stidljivošću došla 
u brak. Na kršćanskom je nauku prije vjenčanja 
iz zaobilaznih riječi gospodina župnika doznala 
sve, što je trebala znati o braku, pa je tako prvi 
put čula, kako je uzvišena stvar rađati djecu 
i darovati Bogu duše određene za vječno blažen- 
stvo. I to je najviše, što oženjen čovjek može Bogu 
dati. To uvjerenje olakšavalo joj je sve terete, 
što ih je imala s djecom, a i sada joj je oslablji- 
valo želju, da tog djeteta ne bude. 

Opet se osjetila osamljenom i zapuštenom 
kao i poslije onog Božića, kad joj Bartol donio ba- 
kandže, i bilo joj je neizrecivo teško. Da bar majku 
ima, da bi se njoj istužila, ovako je opet bila uz 
živa muža sama sa svojim bolovima. Pokorno po- 
tepalo priljubila se svojoj djeci, pače i onom, što 
te istom doći. Ali suze ipak nije mogla uvijek usta- 
ćiti, kada joj navru od mnogih teškoća. Krila ih je 
? #red drugima, no pred svojom djecom pustila ih 
da teku. I tada bi je najstarija djevojčica za- 
pitala : 

— Zašto plačeš, majko ? 

Pametno dijete naslućivalo je nešto, pa bi se 
s njome rasplakalo. Ona bi je privila na prsa i 
ono dvoje mlađih privukla k sebi i s njima plakala, a 
u sebi gunđala : 

— Sirote moje, bolje da vas nema, jer i vama 
će biti kao majci vašoj. 

Ali došla je promjena. Pod kraj zime pri- 
mijetila je, da su s njome svi nekako obzirniji 
i kao da bi joj u svemu htjeli izaći na ruku. Nji- 
hova su šaptanja i dalje trajala, no kao da ih baš 
nijesu previše krili od nje, što više kao da bi i njoj 
nešto rekli, a ne znaju, tko bi i kako bi. 

I Bartol je opet postao s njome razgovorlji- 
viji. Otkako imaju djecu, ne spavaju zimi u kućaru, 
jer se tamo ne loži, nego u sobici, u kojoj je prije 
boravila Marga. Za dugih zimskih večeri raspreo 
bi Bartol sa ženom u toj sobici duge razgovore o 

svemu i svačemu, a najviše o tome, kako se teško 
živi : što imaju, malo je za njih tolike, a 'kasnije 
će biti još teže. Dok su njih dvojica bili sami s maj- 
kom, njihova i Regina zemlja dotjecala je, da se 
ni pred kim nijesu trebali stidjeti, ali sada što dalje 
sve im slabije biva. I kad bi legli, još bi joj iza mo- 
litve dugo slično govorio, a nikada da bi joj rekao 
ono pravo. Ona je to osjećala i zanimalo je, što joj 
se to ne usudi reći, ali kako da ga na to sama na- 
vede ? 

I mnoge su noći i večeri prošle, da joj nije 
kazao, ali jednoga jutra, kad mu se nešto potužila 
na svoje terete, iznenada će joj kao preko volje 
bojeći se sigurno sam svojih riječi : 

— Idi babi (paklenjači) 1 

Protrnula je Bara, da je svu utrobu u sebe 
uvukla, jer baš to je bilo, što je od njega nesvije- 
sno očekivala. 

— Ne mogu ! — odgovori mu bez promišlja- 
nja. 


XXVII. 

U Povirju je bila udovica iza financa, koja je 
s mužem u svijetu negdje naučila otpravljati na 
onaj svijet nerođenu djecu, pa je obudovivši do- 
nijela u selo taj nečasni zanat. Nije brojila baš 
previše godina, ali radi njena zanata nazivali je 
babom. Njoj je Bartol slao svoju ženu. 

— Pa i druge idu, — nakon neugodne stanke 
će joj, te da se ispriča, nastavi : — Vidiš, da je radi 
toga zlo... Što ćemo sa četiri?... Znaš sama, 
kako je... 

Kad je jednom počeo i prešao prvi sram i 
bojazan, proslijedio je, dok nije počeo navaljivati. 
Junački mu se opirala, ali je imala sve manje i 
manje odbojnih riječi, jer je znala, da bi to bio je- 
dini izlaz iz svega. Imala bi i mir s mužem i u kući 
bi bio mir, pa bi možda i pristala, ali kako da pođe 

k paklenjači ? Tako su naime prezirno zvali finan- 
covu udovicu. I od pomisli na nju sva je zastre- 
pila Bara. Financovka je lagodno proživjela s 
mužem : nije ju izmorio nikakav posao, hranila 
se bolje nego ikoja seoska žena, živjela je kao go- 
spođa, ali od sveg se toga na njoj nije ništa vidjelo. 
Ostarila je prije reda. Zgrbljena, tankog nosa bila 
je, kao ono što slikaju vještice. Imala je pravilne 
oči, ali pogled joj je bio zrikav, nemiran i plašljiv 
kao u zvijeri, koja se boji napadaja. Jednom i dru- 
gom svome sinu sagradila je od svoga zanata kuće 
i zgrade, nakupovala zemalja, ali im nije pribavila 
poštovanja. Na ruglo selu dovedoše žene izdaleka, 
jer izbliza nijedna nije htjela za njih. Iako su bili 
»gospodski« sinovi, pa k tome i bogati, nitko nije 
do njih držao, te kao da ih nije bilo u selu, a među 
vršnjacima nijesu imali drugova. Mati pak njihova 
po imutku mogla je život uživati, no što joj je vrije- 
dilo sve blago i bogatstvo, kad od njega nije ništa 
imala. Vele, da je godinama drže samo lijekovi. 
Na nogama je doduše, ah vječno bolesna, a nijedan 
liječnik ne može joj zdravlja vratiti. 

Žene, istina, idu k njoj, ali o njoj s prezirom 
i sa strahom govore kao o onom, na koga se nava- 
lilo Božje prokletstvo. Sve to zna Bara, pa da ona 
ide k njoj ? Ona, koja nikad u životu nije teškog 
grijeha počinila ; k njoj, koja strašnim grijesima 
stiče imutak, koja dan na dan na sebe sve straš- 
nije i groznije Božje prokletstvo goni ? Ne i ne ! 

— odlučuje u sebi Bara, iako bi joj to jedini spas bio. 

Ali muž joj već slatko govori, tepa joj, miluje 
ju kao ono prvih dana i moli je čak. Ništa mu ne 
obećaje... »Ima pravo! Što će nam to dijete?« 

— ipak u srcu šapće boreći se sama sa sobom jadna 
Žena. . . S tim je pošla među domaće. Susreće je 
svekrva, pa jetrva, a u njihovim očima čita isto, 
što joj je i muž govorio. Valjda je s njima u dogo- 
voru, jer se usuđuju da navedu razgovor na to. 

Prošao je jedan dan, drugi, pa treći. Muž je kumi 
zaklinje. Svekrva i jetrva najljepše oko nje, pa kad 

nema muškaraca, uzmu je u svoje kolo, te joj 
šaptom govore : 

— Podbila te djeca... Zatrpala si mladost 
svoju. . . Ovo troje će odrasti, još si mlada, još 
možeš proživjeti i mladosti se namladovati. . . 

Slatki su zavodljivi glasovi, ali ona se boji: 
ne baš da ju je strah, nego ju je stid, stid i stid. 

Dolazile i žene iz sela, pa oko nje : 

— Ne budi luda, idi... I ja sam bila... Pa 
x ja... Nije to ništa strašno, ne boj se... 

Tako su joj govorile žene, navaljivale na nju, 
a j*i n * to n ^ e P om agalo, onda su je napadale i 
grdile^ Samo se jedna jedina žena našla, koja je 
drugačije govorila* Bila je susjeda, samohrana 
udovica daljnjeg^ rasdionika Budrovih, košćata i 
jaka, o tresi ta jace od Marge, kao muškarac* Zvali 
su je radi toga Babura, a živjela je na šest jutara, 
sto ih je ostalo iza muža, i od toga, što je poma- 
gala ženama kod poroda* 

— Nemoj, Baro, nemoj, kćeri, — odvukla 
bi je koji puta k sebi i sokolila je, — djece nije 
nikada dosta kao ni čaša* * * Evo ja sam troje imala, 
a danas sam kao odsječena grana. Kad jedno umre, 
drugo rodim i tako mi jedini Đuko ostao. Nijesam 
htjela više od jednoga : zemlje malo, više djece 
puka sirotinja, umovala sam onda. Postala sam udo- 
vicom, a Duka moj, jedini sin moj, srce majčino, 
i on mi je umro. Nijesam bila za drugu udaju, u 
dobi sam bila, a sad, kad sam ostarila, ovako sama 
kud sam pristala ? Tuđe sam ruglo, tuđe potepe- 
talo, ni ne zovu me, kako se drugi svijet zove. 

Poslije svakog takvog razgovora gušile bi je 
suze i jecaji, koje bi prekinule pokajničke riječi : 

— Mislila sam onda, da sam pametna, a 
sad vidim, da sam bila luda. . . Nemoj, kćeri, nemoj, 
da i tebi ne bude možda kao i meni. 

XXVIII. 



Mjesec dana i više trajala je borba u Bari- 
noj duši i napokon je popustila. Nije se doduše 
baš sasvim odlučila, ali da je puste na miru, obećala 
je mužu, da će ići. Htio ju je odvesti u Povirje, 
no ona je odbila, jer sram i strah ne dadoše joj, 
da još netko s njome ide. 

Bilo je jedne nedjelje, kad je Bara pošla pred 
selom tobože na misu. Snijeg je već bio uglavnom 
okopnio, dva je dana sjalo sunce s vjetrom, pa su 
staze ugažene... Stupala je po mekoj zemlji po- 
ljem punim svijetla od sunca i od odraza sa snje- 
žnih ostataka, ali kao da po žeravici kroči. Zrak je 
svjež i hladan, ali nju spopada neka toplina, a za- 
tim nagla zima. Kuda ide ? »Na ubijstvo,« misli jadna 
žena, jer dijete je ipak živo, a što bi imali učiniti, 
znači ubiti jedan živi stvor. Njoj je teško i pile 
zaklati, a sada ide da ubije dijete, i to ne tuđe, nego 
svoje vlastito, koje pod srcem nosi, koje nije ni- 
šta krivo!... I misao joj nehotice pred oči dovodi 
njenu Margu, njenu Ivku, nienu Stanu, tri drage 
djevojčice, koje su joj jedina utjeha u ovim teš- 
koćama ; smiješe joj se i pouzdano gledaju, a ona 
ih jednu za drugom hvata šakom za grlo i guši 
ih, kao što se sprema da uguši i ono, što joj se još 
nije smiješkom zahvalilo za darovani život. 

Ta joj pomisao pokrenula srce. Ono je naglo 
zatuklo, a onda se isto tako stišalo, kao da misli 
posvema prestati. I Bara je usporila korake, sve 
hoće da stane, da se vrati, ali tada joj dođu pred 
oči muž, Marga i svi njezini, a u ušima joj zazvone 
njihove riječi i riječi prekora, poruge i prezira 
seoskih žena, koje bi čula, da se vrati, te dalje stu- 
pa. Bori se Bara u sebi, ali ipak ide, jer zavodnički 
joj glasovi u uhu slatko zazvoniše i sve jače zvone 
kao šum u ušima teškog bolesnika, koji ga konačno 
uljulja u isprekidan san. 

Mnogo je Bara u životu prepatila, mnogo je 
nepravdi podnijela, ali nikom nije nikad zla po- 




željela, nikom ni u snu nije smrti zaželila, a sada ? 
Ono nevino, što još nije ni rođeno, što nikom ni- 
šta skrivilo nije, ona, pravedna Bara sprema se da 
smakne* 

Teško je Bari na sve te pomisli, ali u svije- 
sti joj je jasno, da je to dijete izvor novih zala, 
novih teškoća, pa zašto joj ga je dragi Bog dao ? 
Neka se vrati k njemu, pokušava se utješiti, a ona 
će se posvetiti onima, koji su živi* U kući će biti mir, 
ne će biti prigovora ni od muža ni od njegovih* 

Ali ni ovo joj nije moglo opravdati namjerava- 
noga koraka, te što je bila bliže Povirju, to je imala 
sve jaču želju, da se vrati, no nije se vraćala* Kao 
što pijan čovjek uhvati svoj smjer, pa njim tetura, 
dok ne padne, tako je i ona opita svim onim, što je 
bilo zadnji mjesec dana, malo ne teturala i dotetu- 
rala do očeve kuće* 


XXIX* 

Snahe su je dočekale začuđeno, jer joj se nijesu 
nadale* Tri su bile : Gena, Eva i Manda, jer naj- 
mlađi brat još nije bio oženjen* Sve tri jedre i 
rumene, kao da se nikad na poslu nijesu umorile* 
Djece ni u jedne, osim u Suvarine Fabo, sinčić 
od godine dana* Kad ga je tetka darivala, majka 
mu se kao ispričala pred sobom i jetrvama : 

— Eto, desilo se!*** Svekar ne će, da mu se 
ognjište ugasi, pa sam mu morala popustiti, premda 
nijesam luda kao ti* 

Zadnje je riječi naglasila kao oštar prekor 
Bari, a nakon toga se oko nje uzvrtjela, da joj se 
slatkom pokaže bojeći se, da je ne bi njene riječi 
uvrijedile* I druge dvije se uskomešale oko zaove 
ne znajući, što bi s njome počele* Ne pohađaju se, 
pa je jedva poznaju* Gena se prva snašla, pa je 
Mandu poslala po rakiju, a Evu po jelo, što ove 
jedva dočekaše* Iza toga sve tri što ljepše mogu 
oko nje, ta sestra je njihovih muževa, pa je red* 

Nutkaju je, da jede i pije, na rukama bi je 
nosile, a ona nekako kao bez volje* Pitaju je, kako 
je kod kuće, usput joj pričaju svoje malenkosti, 
a napokon se sjetiše i Barine djece* Njoj je neugodno, 
sto ne može ljubežljivost snaha jednakom ljube- 
Žljivošću uzvratiti, ali težak joj teret pritište dušu* 
Naslućuju, da je umorna* Prilično je dalek put, 
a ona došla pješice* Možda bi dobro bilo, da malo 
prilegne ? Odbije ih, a nikako da se s njima zavede 
u pravi razgovor* Gena kao najiskusnija opazila je 
odmah kod Barina dolaska, da nije sama, pa će joj 
u zgodan čas iz potiha : 

— Došla si valjda k njoj (paklen jači) ? 

Sad su i druge dvije primijetile njezino stanje, 
pa će joj Eva pripravna i na stvar i na uslugu : 

— Poručit ćemo joj, neka javi, kada može* 
Manda je stala po strani, najmlađa je, pa se 
kao stidi* Bara nije ništa odgovorila, a zaove na- 
slućuju u njoj neodlučnost* 

— Nije to ništa*** I mi smo je zvale, — po- 
žurila se Gena, a Eva dodade : 

— Sve k njoj idu* 

— Brzo to bude gotovo*** Zaboli, kao da 
iglom ubodeš* Odležiš nekoliko dana, a onda opet 
ništa, kao da ništa nije bilo* 

Nadmeću se obje snahe, a Bara šuti blijeda i 
s osjećajem kao iskren pokajnik, kad ga ispovjednik 
grijehe ispituje* Uprla oči u zemlju i ne usudi se 
da ih podigne, a kad joj se ipak zjenica makla, 
nazrela je najmlađu, kako isto ima oborene oči 
kao od srama, no vidjelo se, da je i ona već bila kod 
babe* 

Opet počele snahe sa savjetovanjem i nagovara- 
njem, a Bara osjeća, da mora nešto reći, pa proti- 
sne kroz usnice, koje je jedva malo otvorila : 

— Stid me je* 

— Zovnut ćemo mi nju ovamo, — najstarija će* 
— Može učiniti u mom kućaru, — druga će* 
— Ili u mom, svejedno, — uslužno ponudi 
Gena* 

5 * 

— Dolaze naši, — prekine ponude starijih 
najmlađa. 

Ženske ušute i skamene se, kao da su u zlu 
zatečene, a muškarci jedan za drugim uđu obučeni 
za misu, osim najmlađega, koji je otišao s marvom. 
Nakon srdačnih pozdrava upitima nije bilo ni kraja 
ni konca. Ocu i braći bilo drago, da je Bara došla, 
ta red je, da ih kadgod pohodi, a već je dugo nije 
bilo kod njih. Nutkaju je pićem, ispituju je i hvale 
se, jedan drugom u riječ utječu. 

Uto se ženske otišle preobući, a kad je zvo- 
nilo drugo zvono, krenuli su zajedno u crkvu. 
Srednja je bila reduša, a kad je Bara izlazila, tajno- 
vito joj je šapnula: 

— Poručit ću po babu. . . Doći će ona. 


XXX. 

Ugospodario se čiča Marijan Gilfov uz svoja 
četiri sina. Brkovi mu doduše posijedili, ali lice mu 
procvalo kao proljetna ružica. Stupao je sada među 
trojicom sinova, da ne zna, što bi od ponosa. 
Ženske su išle pred njima : Bara u sredini, a njoj 
s jedne i s druge strane snahe nadute kao paunice 
u šuštavoj svili i s dugim nizovima dukata pod vra- 
tom. Razbrbljale se njih dvije, ali Bare nijesu mo- 
gle nikako razgovoriti. Viša od Suvarine isticala 
se jače među njihovom svilom, kolika je sirota, 
u svojoj jednostavnoj suknji i tamnom kožušku 
te s maramom na glavi. 

U crkvi, potamnjeioj od dima i od dugog ne- 
opravljanja oljuskanih zidova, jedva su se strpale 
snahe na svoja mjesta, a i Baru su povukle sa so- 
bom ne puštajući je, da ide tamo, gdje kleče žene 
iz malih sela. Kroz velike prozore ljeskale se sun- 
čeve zrake u ogromnom prostoru po namaštenim 
djevojačkim pletenicama, natrpanim, umjetnim 
cvijećem, po zlatu šamija mladih snaša, po svili 
i dukatima svih mladih ženskih. Zaostali miris 

izgorjelog voska i tamjana smiješao se s mirisom 
novog ruha, finih sapuna i jeftinih mirisala. Za- 
bliještio je Baru sjaj tih žena i djevojaka, od kojih 
je svaka htjela, da je najljepša i najbolje obučena, 
a gušili je izmiješani mirisi, da nije mogla klečati, 
nego se spustila na podkoljenice, da joj lakše bude. 

Nije dugo bila u rođenoj crkvi, pa ju je sve 
smelo : sjaj i mirisi, no najviše ono, što joj se gomi- 
lalo u duši. Htjela se smiriti, ali misao je gonila mi- 
sao, a jedan osjećaj potiskivao drugi. Lamali su se 
osjećaji u njoj, a misli joj se ukrštavale u glavi, 
da nije čula ni brujanja orgulja ni crkvenog pijeva 
ni zajedničke molitve. 

I htijući izmaći toj zbrci osjećaja i misli ne- 
svjesno je bludila okom po crkvi, da joj se pogled 
negdje ustavi, a duša i srce smiri. Zapelo joj oko 
na kip Majke Božje, kojoj je još pod vratom bli- 
stao njen solferin. 

— Još je tu! — jasna joj je misao potisnula 
sve ostale, a teškoćama, koje su je mučile toga dana, 
pridružila se još jedna : njen otac gizda snahe, 
a njoj, svojoj kćeri, još nije iskupio davno danog 
obećanja. Nikom je poniknula oči, a strašna gor- 
čina ispunila joj sve zakutke srca, nova pak mi- 
sao uplašila joj dušu : Majci Božjoj zavidi radi 
toga komadića zlata. 

— Ne zavidim ti. Majko Isukrstova ! — 
prošaptala je u sebi, da odagna neželjenu misao, 
koja se nije dala otjerati, sve dok Baru nije izne- 
nadila grobna tišina u crkvi. 

Nehotice je pogledala na propovijedaonicu, 
na kojoj se pojavio u tom času starac župnik, ma- 
len i sitan, da si ga gotovo jedva vidio iz nje. Pro- 
čitao je poslanicu i evanđelje, a onda je neko 
vrijeme stajao zatvorenih očiju razmišljajući o onom, 
što će govoriti. Napokon otvori usta i počne o is- 
točnom grijehu. Imao je divan i jak glas, kakav 
se ne bi očekivao iz slaboga tijela. Nitko pod nje- 
govom propovijedi nije mogao spavati. Svoj govor 
je pratio živim, ne naglim kretnjama, kao da hoće 

ono, što mu je u srcu, dati svome narodu, a onda 
duše njihove uzeti i podnijeti Bogu. Lijepo je znao 
propovijedati, i što je stariji, to kao da su mu pro- 
povijedi sve ljepše i bolje. A narod, koji voli, što 
je lijepo, bio je ponosan sa svojim župnikom i govo- 
rio, da mu ni u biskupiji nema ravna. 

Kao i ostale zanosile su i Baru njegove riječi, 
ali nije razumijevala pravo, što govori. Lijepo je 
bilo, i čovjek, koji uživa u ljepoti, može da se za- 
nese, ali k srcu često ne prodire, jer je daleko od 
njega. Tek u jedan čas, kad se župnik nagnuo 
na propovijedaonicu te tiše govorio kao više sam 
za sebe, ^ Bara je sve razumila : 

— Što je pakao ? Mjesto, gdje je plač i škr- 
gut zuba i oganj nesagorivi, — završi povišenim 
glasom, a onda opet nastavi tiše : 

— Tko dođe tamo ? Tko je u grijehu, u teš- 
kom grijehu, a i istočni je grijeh takav, samo ga 
nije počinio onaj, tko ga ima, nego ga je s poro- 
dom donio na ovaj svijet kao žalosnu baštinu 
prvoga grijeha naših praroditelja. 

Iza toga se župnik još jače nagnuo na rub 
propovjedaonice i upro prst u narod, — Bari se 
činilo baš upravo u nju, — te nastavio : 

— I vi zato, žene, kad se dijete rodi, žurite 
se, da ga što prije na sveti krst odnesu. Jer, — 
uspravi se i podigne prst prema nebu, kao da se 
prijeti, — ako to dijete umre prije krsta, nikad 
ne će ugledati Božjega lica. Nikad! Nikad!... 
A vi znate, — sve je više u žar zalazio, — kako je 
strašno imati u blizini koga svoga, oca, majku, 
brata, sestru ili drago dijete, a ne smjeti ga po- 
gledati. Kako je grozno žuditi za nekim i znati, 
da ga nikad vidjeti ne smiješ.. ♦ A to dijete nije 
krivo, što je nastalo, nikom nije nikakva zla uči- 
nilo, pa ipak će morati vječno izgarati, a nikad ne 
izgorjeti ! 

Posljednje riječi tiho su bile izgovorene, jedna 
za drugom kao kod polaganog nabrajanja, a zadnja 
se Bari kao sjekira u panj zasjekla u srce, i ona je 

od nekog bola naglo ustala, pa se slomljena opet 
spustila. 

Osuditi nerođeno dijete, da vječno pati, nije 
moglo podnijeti majčino srce ! I zato, kad se vra- 
tila iz crkve i čula od reduše, da će baba doći u tri 
sata, skupila se odmah poslije objeda i pošla. 

— Doći će sigurno, — potiho ju je ustavi jala 
Eva. 

— Ne mogu ! — odvratila joj, brzo se sa svi- 
ma oprostila i pošla... Na po puta srela je Bar- 
tola na kolima. Mislio je, uredit će baba za vrije- 
me mise, kad najmanje svijeta bude doma, pa je 
pošao, da iskrvavljenu ženu poveze kući. 

— Jesi li ? — pitao je tiho, premda u širokom 
polju nikog nije na dogled bilo. 

— Nijesam novaca imala, — ženskom luka- 
vošću se ispriča. 

— Ja sam ponio, hajdemo. 

— Drugi puta, — rekne i uspne se u kola. 

Do kuće nijesu ni slova progovorili. Obje žene 
dočekaju je raširenih ruku, da je uvedu u zagrijanu 
sobicu i polože na raspremljen krevet, ali odstupe 
od nje, kad su doznale istinu. 

— Ženo, što misliš ? — očajno će joj Bartol, 
kad su se na večer našli sami u svojoj sobici. 

— Zaguši jednu od njih, — pokaže na djevoj- 
čice, od kojih su dvije spavale na velikom san- 
duku, a treća u kolijevci, — nikom ne ću reći... 
Spasit će bar dušu, — zaključila je pod utiskom 
Župnikove propovijedi. 

Tri dana je šutio od nje, isto tako i njegovi, 
a još tjedan dana nije nitko s njome progovorio 
prave riječi. Iza toga su nastale u kući najprije 
prepirke, onda prave svađe, a sve se svršavalo 
gromovima po njoj. Isprva se hrabro držala: toliki 
jadi kao da su je neosjetnom učinili. Ali što su na- 
padaji bili veći i češći, to je i njena otpornost sve 
više popuštala. Izmučena žena konačno je odlu- 
čila : kad već mora da bude, neka dijete samo 
na svijet dođe, možda će se moći barem krstiti. 

Takc je konačno i rođena majka nerođeno čedo 
osudila na smrt* 


XXXI* 

— Kaži svojima, — reKla je nakon te odluke 
Bartolu pokazavši na svoj život, — da to ne će 
njihova kruha jesti* 

Valjda im je rekao, jer su svađe i napadaji 
prestali, kad su opet stali stizati poljski poslovi* 
Ona na njima i urani i zakasni* Stan joj na vratu, 
radi sve, pače^ i ono, što nije za ženu : cijepa drva, 
vodu nosi i teške terete diže* Bartol zapravo ne zna, 
što je odlučila Bara, a ne znaju ni njegovi, no njoj 
i njima je jasno, što veliki napori mogu donijeti 
ženi, kojoj je pod srcem dijete* Muž je goni na 
poslove, njegovi isto, a Bara ih se prihvaća s gor- 
kim jadom, da što prije bude ono, što i ona želi, 
ali dijete u njoj ni da bi se maklo* 

Došlo i kopanje* Bara se ne natječe s Bartolom, 
nego ga vodi, da je jedva sustiže* Djever tome ne 
prigovara, tek Margi se kao ženi ipak javila savjest, 
no ugušuje ju u sebi i ne zadržaje snahu* Mjesto 
ranog poroda oživjelo je dijete pod konac kopa- 
nja* Nije se maklo, kako je bilo kod djevojčica, 
nego je odmah zaigralo u Bari, kao da se raduje 
Životu* 

Baru je obuzela materinska dragost, pogladila 
se po životu, kao da miluje nerođeno čedo, i u sebi 
rekla: 

— Kako bi majka mogla ? — a suze pokaj- 
nice oblile joj lice* Najkon toga htjela se pričuvati, 
nastojala je izmaći težim poslovima, ali nestrpljivi 
ukućani i dalje su je gonili, tek tu i tamo znala bi 
je Marga odmijeniti, kad bi joj se savjest pregla- 
sno javila* 

Radovi u vrtu, stanarski poslovi, prevraćanje 
i kupljenje sijena, pravljenje plastova i tovarenje 
vozova — sve je prešlo preko Barine glave, a 

kasnije žetva i snašanje snopova* Od svega toga 
djetetu ništa* Ono je u njoj igralo, upravo 

skakalo, a kad bi Bara iza objeda na njivi 
prilegla ili kad bi se na veče u postelji smi- 

rila, kradom bi prešla rukom preko njega i bilo joj 
iskreno žao, što stvorence ne će svoga vijeka pro- 
živjeti* Još je prezala, kolebala je i odlučivala 

je, da im svima svoje rekne, ali svađe, koje su us- 
prkos poslova tu i tamo izbijale, skršile je, pa je 
ustuknula i predala se svome udesu* 

Početkom kolovoza trebalo je voziti žito* 

Gumno je spremljeno, sve je uređeno za vršidbu, 
samo još fale kamare* Ivša odredi Bartola i Baru 
na vozidbu* Htjela mu se oduprijeti, ali nije smo- 
gla snage, kad je vidjela djeverov nemilostan, 
krvav pogled* 

— Bit će bar kršteno, — pokušala se utješiti* 

Istresla se po suhim rovotinama sjedeći na 
daski sa svojim mužem na dugačkom driku, ali 
je ipak utovarila dva voza žita jedan veći od dru- 
goga* Kod trećega je nešto puklo u njoj, a ona 
se složila uz načeti krst žita* Bartol je sam zavr- 
šio nedovršen voz, uzgurao je Baru na žito i slom- 
ljenu je dovezao u selo* »Bolesna« jetrva i Bartolova 
mati usplahirile se, uskomešale se po kući i ko- 
načno joj naredile Margin krevet u zadružnoj 
sobi* Poslale su po Baburu, koja je bila negdje 
na svojoj njivi, pa dok je došla, Bara je prepatila 
neizdržive muke* 

— Bit će mrtvo*** Bit će mrtvo*** — govo- 
rila je Babura znalački još s praga* U svoj svojoj 
boli i teškoći protrnula je Bara na njezine riječi 
od uprepaštenja, po kakvim će tminama lutati 
kroz svu vječnost duša njena djeteta, i gorko 
kajanje potrese joj dušu, što se zavela i popustila, 
da do ovoga dođe* 

Babura je pregledala rodilju i nije dospjela 
ni ruke oprati, već je dočekala sitno djetence* 
Drhturilo je, jedva zamjetljivo micalo nožicama 
i treslo ručicama, ali nije davalo glasa od sebe* 

Viđeći Babura da je dijete još živo, brže zgrabi 
sa stola punu bukaru vode za piće, te držeći ne- 
uređeno dijete maleno kao mače u lijevoj ruci 
desnom ga polije po glavi govoreći : 

— Đuko, ja te krstim u ime Oca i Sina i Duha 
Svetoga* Amen* 

Zatim strgne sa sebe pregaču, zavije dijete u 
nju i odbaci ga pod peć kao stvar, koja ništa ne 
vrijedi* 

— Znamenovala sam ga, pa što Bog da, 
— rekne Babura i pristupi poslu oko rodilje* 

Maloga Duku oživjela je hladna voda i u ke- 
celji ispod peći počne kihati na iznenađenje sviju 
Žena* Njegova baka se sagne, uzme ga na ruke, 
odmota ga, a na licu joj se pokaže nešto, kao da bi 
joj bilo krivo, da dijete umre, jer je ipak sin* Iz- 
vuče iz Regina kreveta dva jastuka, brižno umota 
dijete u njih i postavi ga na stol* 


XXXII* 

Kad je Bartol opet s vozom došao, nije se baš 
poveselio sinu vidjevši ga : sićušan, da bi ga u šaku 
stisnuo, a nos i uši nijesu mu još pravo ni izrasli, 
nokata pak jedva da je imao* 

— Umrijet će, — tješile ga žene, ali njemu 
nije bilo do te utjehe, jer je ipak sin, a strašan 
prekor i grižnja savjesti javiše mu se u duši* 

— Bit će ti lakše, — tješila je Baru svekrva 
videći suze na njenim očima, koje su se javile maj- 
ci, što se nitko, ama baš nitko, pa ni ona sama ne 
veseli porodu novoga stvora* Ali usprkos toga 
majčino srce ipak osjeća za porod svoj : 

— Kad se već rodilo, da je bar potpuno ! — 
jadovala je Bara u sebi i zamišljala Duku grcava i 
kržljava, kad odraste* — Kakav će to biti momak ? 
— pitala se dalje i sama sebi odgovarala : — Ni- 
jedna ga djevojka ne će htjeti ! Kakav li će tek muž 
biti ? — spočitavala je sama sebi i u sebi se grizla. 

što je danas išla u voževinu* Slušala je šapte : 
»Umrijet će,« i to ju je donekle tješilo, jer kad nije, 
kako treba, bolje da ga nema, ali utješiti je nije 
moglo, jer majčino srce ipak želi, da živi ono, čemu 
je život dala* 

No Đuko, koji je bio osuđen na smrt još prije 
poroda i čijoj bi se smrti moguće svi veselili, nije 
htio da umre, kao da svima prkosi* Proživio je prvi 
dan, drugi i treći, te tako preko volje sviju ostao 
na životu. 

Prva dva se dana uopće nije budio* Mislili su, 
da pomalo umire* Kako su ga prvi dan nakon ku- 
panja položili na postelju uz majku, nijesu se za nj 
više brinuli, a skoro ni za rodilju* Domaći su pošli 
za svojim poslovima, osim »bolesne« Rege, a kad 
bi se na večer vratili, pouzdano bi se nadali, da će 
dijete zateći mrtvo, ali su se svaki put prevarili* 

Trećega se dana javilo dijete s nečim, što bi 
trebao biti plač : neki piskut sitan i tanak, kao kad 
miša prignječiš, a prazan kao pahanje ljutoga pat- 
ka* Gladno je dijete, mislila je mati, pa mu pri- 
makla prsa, ali bilo je slabo, da iz njih nešto izvuče* 
Pomogla mu je stiskanjem, ali mlijeko nije bilo 
pravo dozrelo, a i malo ga je bilo, no i tih nekoliko 
kapi umirilo bi dijete* Kad bi ga odvila, drhturilo 
je po cijelom tijelu kao slijepo kuče, premda su 
dani bili vrući* Pomno ga je umatala i još pokrivala 
uza se na postelji, samo da se što bolje ugrije* Ja- 
vio se u njoj snažan majčinski osjećaj i posebno 
smilovanje prema slabašnom djetetu, pa iako će 
umrijeti, neka mu tih par dana života budu koliko 
toliko ugodni i laki* 

Porodilja je imala strašne bolove i ozbiljno se 
razbolila* U selu se brzo pročulo za Barin porođaj, 
pa od četvrtog dana dolazile su joj rođakinje i 
srodnice donoseći babine* Došle su i one, kojima 
je bio red da dođu, a i one, kojima nije* Svaka je 
donijela ili veliku košaru ili tešku torbicu dobrih 
stvari, pa se nakupilo odličnog jela cijeloj familiji 
Za četrnaest dana* Ona je od toga vrlo malo imala, 

jer prvih dana nije smjela jesti, a kasnijih nije mo- 
gla. Ali više nego bolovi mučili su Baru razgovori 
sa ženama* Sve su znale, kako je došlo do poroda, 
znale su, da je Bara bila u Povirju, pa su nesvijesno 
osjećale nešto kao vlastitu krivnju, jer su ili Baru 
nagovarale ili bi same htjele prouzrokovati ono, 
što se njoj sada desilo* Radi toga, da se same pred 
sobom umire, prigovarale su uvijenim riječima 
familiji, što su je pustili da tovari snoplje* Napose 
Gena, najstarija njena snaha, nije ni malo bila 
obzirna prema familiji, a ni druge dvije nijesu 
Za njom mnogo zaostajale* 

— Kako bi vi takvu lenu pustili u voževinu ? 

— gotovo se uzvikala na Regu* 

— Nije mi ni prije škodio takav posao, — 
branila je slabim glasom ukućane Bara, da istodobno 
i sebe ispriča* 

— Da smo znali, ja bih išla ovakva bolesna, 

— ispričavala se Rega, — a ne bih nju pustila* 

Nije istinu govorila, svijesna svoje krivnje* 
Da je popravi, postala je prema rodilji pravom 
milosrdnom Samaritankom, iako nije prema njoj 
osjećala velikih sklonosti* Slično je bilo i sa sve- 
krvom, koja je dobrovoljno otišla na stan, da Baru 
Zamijeni. 


XXXIII* 

Tako je Bara ostala u selu, u postelji, da do- 
čeka Đukinu smrt* Kad to prođe, mislila je, proležat 
će neko vrijeme, dok ojača, a onda će po starom* 
Ali prevarila se* Đuko nije htio da umre* On 
je ^sve češće i sve više navlačio majčina prsa, 
a što dalje, njegovo je javljanje sve više sličilo 
dječjem plaču* Kad bi ga razvila, drhturifo je 
kao prvi dan, pa kome da ga ostavi ? Brižno 
ga je umatala i još ga kraj sebe metala u krevet, 
da ga vlastitim tijelom grije* Povrh toga još ga 
je i ćebetom pokrivala* Takva je njega djetetu 
sigurno godila* Ono se iz dana u dan vidljivo 

razvijalo : ušice mu izrašćivale, a nosić mu se po- 
punjavao* Dva mjeseca uglavnom je spavalo, 
kao da je znalo, da majci treba temeljita odmora, 
pa se i ona uz njega naspavala* 

I to ju je okrijepilo. Prvo odmorila se od 
sviju tereta, što ih je dosada podnijela* Uz svoje 
bolove osjećala je, kako joj cijelo tijelo trne, 
kao da joj kroz Žile i meso neki jako sitni mravci 
plaze* To je bilo isprva* Kasnije je toga nestalo, 
a kako joj je nestajalo bolova, činilo joj se sve više, 
kao da joj nova krv navire po udovima i da je sve 
više biva. 

Ali tome nije bilo uzrok samo odmaranje, 
nego također i jetrvina njega* Ona je nastojala 
odbiti od sebe svaki posao, pa i ženski, ako je ikako 
mogla* I kad je bila reduša, gledala je udesiti, 
da ne mora tri puta kuhati, no za sebe joj nikad nije 
bilo teško prirediti jelo* Radi toga bi se za svoga 
stalnog »bolovanja« okrijepila, a toliko je bila pa- 
metna, da je znala, da to i drugi opažaju, pa joj 
je u duši bilo neugodno* 

Sada je imala izliku, kod koje nikako nije tre- 
bala ni na se zaboraviti* Štogod je znala boljega 
pripraviti, priredila bi tobože za bolesnicu, a zapravo 
radi same sebe* Bara se nije nikad tako dobro hra- 
nila kao tajputa u postelji, pa nije čudo, da je oja- 
čala* Ali kako je bila za posao, nije mogla da se 
za dugo predaje jetrvinu njegovanju, nego je već 
za deset dana htjela ustati. Poslovi su je iz kre- 
veta izvlačili, ali Rega nije dala opet radi sebe 
htijući je zadržati, dok se ne porade glavniji po- 
slovi, da tako ima dobar izgovor. 

Kad su došle na red šljive, zovnuo je Bartol Baru: 

— Ajde, ne će ti biti teško. — Ustala bi ona i 
pošla kao svaki put, kad bi je muž zovnuo, pa 
makar joj i najteže bilo, ali se Rega upopriječila : 

— Kud ćeš s njom ? Zar ne vidiš, da je jedva 
živu glavu sačuvala ? 

Ostala je Bara u krevetu, a Bartolu je bilo 
teško, ne radi poslova, nego što nema njegove žene 

uz njega, jer je naučio, da su uvijek zajedno na 
poslu* Na vršidbi nije bilo Bare, kad je orao, nije 
mu ona donosila jelo, a sada če bez nje tresti šlji- 
ve, a moguće i kukuruz brati* Dok su prije jedno 
uz drugo radili, nije ni pomišljao, da bi mu ona mo- 
gla faliti, kako sada osjeća, da je nema* Ore, vozi, 
radi i sve se ogledava, hoće li mu ona odnekale doći* 
No nesamo to, nego on se zaista i promijenio 
prema svojoj ženi ne osjećajući toga, a nije na to ni 
pomišljao, premda je bilo tako* Nakon sviju onih 
manjih i većih sukoba, što ih je imao s bratom, 
priljubio se ipak svojoj ženi, da toga nije pravo ni 
osjetio, a napose sada, kada mu je rodila sina* 
Dolazak djeteta prije vremena djelovao je stra- 
šno na nj* Nije bila samo grižnja savjesti tome uz- 
rok, nego još više uvjerenje, da dijete ne će ži- 
vjeti* Kušao je te osjećaje izbaciti iz svoga srca 
i zatomiti ih ravnodušnošću, ali nije se dalo* Kad 
su mu se rađale kćeri, rugali mu se guščar i doči- 
kali ga s perom, da mu ga u nos ture kao gusaku, 
koji guščiće tuče* A sada, kojigod ga je muš- 
karac prvi put sreo, strgao bi mu kapu s glave 
i s njom udario o zemlju* Bartol se pravio, kao 
da mu je svejedno, no u srcu bi mu bilo neizre- 
civo drago, da nije očekivao dječju smrt* 

Kadgod je koga od domaćih vidio, da dolazi 
na njivu, nadao se, da će mu donijeti takvu vijest, 
a isto tako, kad bi došao kući, sa strepnjom se pri- 
bližavao ženinu krevetu nastojeći joj u očima pro- 
čitati vijest, koje ne bi htio čuti* No kad Đuko nije 
htio da umre, nada mu je dizala muškarački ponos, 
što ima sina* Ali radost nije mu mogla biti pot- 
puna, jer je u dijete polagao malo nade, previše 
je slabo, previše je sitno* 

Negdje je čuo, ako dijete preživi vrijeme. 
Za koje je ranije došlo, da će ostati na životu* Radi 
toga je dva mjeseca strahovao nad njim, a kad je to 
prošlo, i kad je vidio, da su Duki izrasli nos 
i uši na svu mjeru, nije mu samo drago bilo, nego 
mu je veselje napunilo dušu* Ima sina, on će po- 

živjeti, a očeve žile zabit će se u zemlju* Dok je 
samo kćeri imao, istina, volio ih je Bartol, kao 
sto se djeca vole, ali nije mogao osjetiti potpune 
roditeljske sreće* One će odrasti, mučit će se za 
njih, nakitit će ih, i kad bi mu mogle biti od najveće 
koristi i veselja, doći će tuđin po njih i odvesti ih, 
kao da nikada nijesu njegove bile* Rađat će djecu, 
ali da drugome temelj ustale, a njegovo će se 
ognjište njegovom smrću raskopati* 

Đukinim porodom njegov se temelj ustalio 
na očevini, jer kad se kćeri i razudadu, sin će ostati, 
a Bartolovo pleme ne će izginuti* I prema svojim 
djevojčicama postao je drugačiji* Nekako su mu 
milije, srcu mu se lijepe* Draga ih, igra se s njima 
i kad dođe s posla, uvijek ih nastoji nečim razve- 
seliti* Donese im kakvu voćku, zeleni klip kuku- 
ruza, ili ako ništa drugo, a ono grančicu crvenih 
gloginja* Đuko, taj mali nametnik, kojemu se nitko 
nije veselio i koji je prije poroda bio na smrt osu- 
đen, priljubio je oca svojima, pa je Bartol počeo 
osjećati neke nove dužnosti, za koje prije kao da 
nije znao* 

Kad je Bara iza tri mjeseca konačno ipak 
ustala, pa htjela poći s njime na posao, nije joj 
nikako dao* Treba se čuvati* Bila je sjetva* Prija- 
šnjih je godina ona za njim zubila, a sada će on sve 
morati sam* Duže će trajati, ali čovjek mora čuvati 
zdravlje, jer jedamput se živi* Tako joj je govorio 
on, a jetrva ju je silila u krevet* 

Ali nesamo to, nego kao djecu, tako je i nju 
htio razveseliti malim darovima* Zapeo bi stupicu, 
d£ ulovi zeca za bolesnu Baru, a kad je radio kraj 
Povirskog utvaja, ponio je bacan j, da u kanalu 
ulovi ribe* Kad nije bilo većih, od stare rijetke vreće 
načinio je vlak i donio nešto pljucavica, da od njih 
bude barem juha za njegovu ženu* 

Neželjeni mali gost skupio je u jedno cijelu 
obitelj, i svi se članovi počeli osjećati jednim tije- 
lom, nečim, što dotada kao da nije ni postojalo* 

XXXIV. 


Svekrva je na stanu željno očekivala, kada 
će joj javiti, da je Đuko umro, ali nije toga doče- 
kala. On je preživio svoja dva mjeseca, počeo je 
da se javlja, da plače i da se dere kao svako drugo 
dijete. Od dobre hrane mati mu je imala dosta mlije- 
ka, uz to se pokrijepila i pomladila, kao da joj nije 
ništa ni bilo. Stara se nadala, da će je sada Bara 
odmijeniti na stanu, ali Bartol nije dao. — »Ne mo- 
že,« — rekao je. 

Margi nije to bilo pravo, ali stana nije mogla 
ostaviti, nego je ostala do pred snijeg, kad se stoka 
preselila u selo. Za to je vrijeme u njoj opet kuhalo 
i protiv snahe i protiv neželjenog djeteta i njego- 
va oca. Djeteta ne može vidjeti, snahe joj nema, 
pa je stoga zajedala sina, ne očito, nego onako 
kao slučajno, kada joj već prilika dođe ih kada se 
sjeti. 

— Jeste li to krstili ? — upitala ga jednom, 
kad je na stan došao. 

— Znamenovano je, — odgovorio je Bartol. 

— Ah zar ga u crkvu još nijeste nosili ? 

— Kad bi ? 

— Nije li vas strah sramote i od Boga grje- 
hote? Već dva mjeseca imate nekršteno u kući l 

Iza toga je proslijedila dugom litanijom, u ko- 
joj je svega i svačega nabrojila sinu. Sve se kre- 
talo oko' krštenja, a zapravo su bili drugi razlozi, 
radi kojih joj se mnogo toga nakupilo u duši, ali 
svega nije smjela reći Bartolu. Njoj nije nikako pra- 
vo, što je Đuko ostao živ, jer je i ona imala 
svoje račune. Kao mlada žena nije ni ona htjela 
da ima više osim dva sina, jer dvojica na osam ju- 
tara nekako mogu. Radi toga nije prigovarala 
Ivši, što mu se rodiše jedan za drugim dva dječaka, 
pogotovu, što je njihova mati imala svojih pet 
jutara. Pače nije joj bilo krivo, što su se Bartolu 
rađale kćeri. Istina, tri su bile, pa da je i četvrto 
dijete žensko, moguće bi se sprijateljila, jer djevoj- 

ke se udadu, kad im vrijeme dođe* Njena dva bi 
sina s Ivšinima ostala na temelju* Dok je ona živa, 
ne bi dala, da se dijele, a kako je krepka i u snasi, 
vjerovala je, da će dugo poživjeti* Kad ona nekada 
promijeni svijet, sinovi će joj prijeći godine, a time 
će ih i proći volja, da novi temelj osnivaju* Ivšini 
će sinovi s očevinom i materinstvom imati toliko, 
da će se dati živjeti, a Bartol u starije dane ne će 
htjeti tražiti svoje* Ima i u njihovu selu, da stric 
lijepo živi uz sinovce, pa zašto ne bi mogao i njen 
Bartol ? 

Đuko joj je pokvario sve te njene račune, a 
što je još gore, »ludi Bartol«, kako ga u mislima 
od nekog vremena naziva, htjet će, da još ima 
sinova* »Kud će i kako će on da on?« mislila je Marga 
u svojoj materinskoj ljubavi, koja je oduvijeka na 
daleko mislila* To je bio pravi razlog, radi kojega 
se okomljivala na Bartola, ali mu se bojala sve 
otvoreno reći, premda je s Ivšom već o tom.5 po- 
nešto natucala* 

Bartol nije znao svih njezinih misli, no glede 
krštenja morao joj je dati pravo, ali nije znao, 
kako da joj se ispriča* Nije bilo više počeka, i Bartol 
je sjutradan iza razgovora s majkom išao po kuma* 

Kad joj je poslije toga rekao, da je dijete kr- 
šteno, pitala ga je, kako mu je ime* 

— Pa kakvo i je, — odgovorio joj u neprilici* 

— Je li to ime ? — ona mu odvrati s gorkim 
pre korom* 

— Zar sveti Đurađ nije svetac ? 

— Kad je Đurđevo, a kad se dijete rodilo ? 
Pa je li bio koji Đuko u našoj i u njezinoj (Bari- 
noj) obitelji ? 

Prigovor je njezin bio pogrda i ruglo* Jer ako 
ga više nije mogla napadati radi djeteta, iskalila 
je na njemu sve, što je imala skupljeno u srcu radi 
dječjeg imena* Kakav je on otac, kakav je muž. 
Zar nije mogao tražiti svome sinu priličnije ime ? 

Pravo ima, mislio je u sebi Bartol, jer dijete je 
rođeno ljeti, a Đurđevo je tek u proljeće* Ali što se 

moglo, kađ je Babura u žurbi takvo ime nadjela, a 
ni on ni kum nijesu ni pomišljali, da župnik na 
crkvenom krštenju može ime promijeniti. Međutim 
ime ostaje ime, pa da je kakvo, kao što dijete ostaje 
dijete, pa bilo lijepo ili slabo, bilo zdravo ili ne- 
potpuno, čovjek ga svejedno prije ili poslije zavoli, 
jer je njegovo. 

Tako je Bartol sebe tješio i umirio se, ali Mar- 
ga je radi imena podigla toliko zlo, da je obećala, 
da dijete ne će ni pogledati. I držala se toga, kad 
se pod zimu preselila sa stana doma. Prošla je 
noć i skoro pola dana, a da za dijete nije ni pitala, 
a kamo li ga pogledala. Rega, o kojoj se za tri mje- 
seca, što je jetrvu dvorila, prosuo glas po selu, 
kako je zdušna i zbožna i da takve jetrve nema u 
čitavom kraju, ponosna na svoju dobrotu pitala 
je svekrvu, zar ne će da vidi unuka. 

Marga nije ništa rekla, a pred snahama nije 
htjela pokazati pravoga lica, pa je pošla prema 
kolijevci : 

— Spava, — gotovo će šaptom Bara i pođe, 
da otkrije dijete. Svekrva je tijelom odgurne i od- 
grne pokrivač na zipki. Dijete je gledalo: očice 
crne, a obrve skupljene, pravi Bartol. Najednom 
raširi labrtice i zaigra ručicom, koju je izvuklo 
iz povoja, a Margi se otme iz ustiju : 

— Već se smije ? 

Glas joj je bio opor kao od ljutine. 

— Zbilja ? — obje će snahe začuđeno i priđu 
kolijevci. Dijete skupi ustanca i opet ih raširi, a 
Rega će ulagljivo : 

— Baki se najprije nasmijao. 

Na te riječi kao da je Margu nešto zarežalo 
po srcu i razrezalo koru, koja ga je kroz tri mjese- 
ca °brašćivala. Topao neki osjećaj razlije joj se 
dušom i ona uzme dijete na ruke obvladana ne- 
očekivanom dragošću. Ipak je to njeno, dijete nje- 
zina sina, njena krv. Mali nametnik uljezao je i u 
njeno srce. 

Slučaj je htio, da je upravo tada ušla u sobu 
Babura, koja je došla, da je vidi i pozdravi, a 
Marga sav jad, što joj se skupljao u duši kroz tri 
mjeseca na sina i njegovo dijete, izlije na Ba- 


buru i . 

— Kakvo si tom stvoru neformasto ime dala ? 
— Zar su moj otac i moj pokojni Đuko (sin) 
neformasti bili ? — odbije uprepašteno Babura. 

— Jesi li bila pijana ili si pobenavila ? . . . 
— udari Marga ponovno na Baburu. 

Kad se sukobe mlatič i babica (za otkivanje 


kose), teško svemu, što se među njima nađe, ma- 
kar i od čelika bilo, ili jedno drugome mora da 
popusti. Ovaj put je uzmakla Babura. Najprije 
se kušala opravdati i obraniti, ali pred bujicom 
Marginih riječi morala se povući, pa se okrenula 
i izašla, da se u tu kuću ne povrati za dugo vreme- 
na. Brišući suze na pragu najiskrenije je požalila 
u srcu malo stvorenjce, što nije njeno unuče, nego 
mu je Bog dosudio tako oporu i osornu baku. 


XXXV. 

Te se zime danju nije gotovo ni osjećalo, da 
u kući ima malo dijete. Đuko se par puta javi preko 
dana, a kad ga mati uredi i namiri, zaspi ili šuti, 
rijetko je kada plakao. Nikom nije bio na pravi te- 
ret, pa familija kao da je zaboravila na sve ono 
i prije i poslije njegova poroda. 

Jedino je za noć bilo malo neprilično. U za- 
družnoj se sobi smjestila Ivšina obitelj i Marga, 
a mala sobica za Bartolovu obitelj bila je premalena. 
Između dva ormara, velikog sanduka, kreveta, peći 
i malog stola jedva da je bilo mjesta za kolijevku. 
Bez Duke bilo bi upravo dosta : veće djevojčice 
spavale su na sanduku, a najmanja roditeljima 
kod nogu na postelji. Đuko bijaše i tu tako rekući 
suvišan. Zipka bi se nekako ugurala do kreveta, 
no nije se dala ljuljati. 

Otkako je Margu osvojio prvi dječji smiješak, sve 
su više stali slabiti njezini računi* Nije davala Bari, 
da ga kupa i privija, sve je htjela ona sama obaviti 
sumnjičeći snahu, da ne zna, kako se postupa s 
muškim djetetom, osobito ovako slabim* Što više 
htjela je, da dijete kod nje spava u velikoj sobi, 
jer se u sobici ne može zibati, ali Bartol toga nije 
dopustio* Cio dan je bio napolju, pa je htio, da je 
dijete bar noću uz njega* 

Početkom zime, čim bi se večeralo, otišao bi 
sa svojom ženom i djecom u sobicu* Djevojčice 
bi neko vrijeme brbljale, onda zaspale* Bartol bi 
krpao opanke, bunđure, hlače ili popravljao ormu, 
a Bara bi radila ručni rad* Pričao joj razne zgode, 
? na v ga izvješćivala o događajima u selu, o kojima 
je ćula od žena* Napokon bi zapjevali : isprva bi 
pjevuljili, a onda sve glasnije i glasnije, dok sobica 
nije odjekivala od dva mlada grla* Kad bi se sje- 
tili onih u drugoj sobi, naglo bi prestali i pošli spa- 
vati* Tako je prošao dobar komad zime* 

Slično je bilo i u velikoj sobi — s tom razlikom, 
da se tamo nije pjevalo* Marga je opazila, da Ivša 
i Bartol ni jesu više samo dva brata, nego da su 
sada u zadružnoj kući dvije obitelji, od kojih 
svaka ima svoje misli i svoje račune* Ivša i Rega 
mjesu jpred njom svega glasno rekli, nego su si če- 
st 0 nešto došaptayali, a što, ona je po prilici znala* 
Među dvije familije ona je sama, a ipak je mati, 
pa ne može ni amo ni tamo* Davno je sinovima 
rekla, da od diobe nema ni govora, dok je ona živa, 
no ako ovako bude i dalje bilo, do nje će samo po 
sebi doći* 

. v Savjest zadruge, što je osudila Duku na smrt, 
jos se nije posve umirila* Otac i mati tetoše dijete, 
Marga isto čini, jetrve su još dobre, a braća je- 
dan drugom ništa nažao ne će da reknu* Svi ne- 
s vi jesno hoće^tako da zataškaju u duši ono, što im 
od časa na čas prigovara, da su nepravdu htjeli 
učiniti* Ćula je Marga, kako je Ivša govorio ženi, 
a se na dvije strane — u zadružnoj sobi i u so- 

bici, — mnogo petroleja troši, ali bratu toga nije 
rekao* Nije mu mogao reći, jer mu se savjest još 
nije umirila, pa je s njime htio biti dobar* 

Htio je biti dobar s bratom, ali više se nije 
dalo, jer među njima je već davno pukao jaz, koji 
se mogao prikrivati, ali nikada više posve zatrpati* 
To osjeća i Marga, a ne će, da se jaz među braćom 
jače razjazi, pa kad je višeput čula Ivšin prigovor, 
prigovorila je Bartolu, što odmah poslije večere 
ide u sobicu* Valjda su oni svi svoji, pa kako danju 
tako i u večer mogu zajedno raditi, a i trošak je 
dva svijetla gorjeti* Shvatio je Bartol majku, 
pa je počeo sa svojima iza večere ostajati u zadru- 
žnoj sobi* Ali Marga je opazila, da i tada ide svaki 
na svoju stranu, a između braće i jetrva nema pra- 
vog razgovora* Dvoje po dvoje sjede kod stola 
ispod svjetiljke svako na svojoj strani* Svako 
za se radi i šapće, jedva se tu i tamo rekne po koja, 
da je svi čuju* Majku to brine, ali ona je stvorila 
svoju odluku, da do njene smrti ne smije doći do 
rasula, i u tome je stalna, ali se ipak pribojava, 
da opet ne će biti kao s Bartolovom ženidbom i 
porodom maloga Duke* 

Tako je prošla zima bez ikakvih potresa, a 
na proljeće se Bara dala u brigu, što će i kako će 
s Dukom* Stanari te godine trebaju biti Rega i 
Ivša, sustići će poslovi, a što će ona sa svojim 
ne jače tom ? U nezgodno se vrijeme rodio, a prema- 
len je i slabašan, da ga na njivu nosi, kako je radila 
s djevojčicama* Kad bi bila na stanu, bilo bi joj 
Zgodnije, jer do kopanja bi se uglavnom zadrža- 
vala s djetetom kod kolibe* Htjela je, da njih dvoje 
i te godine idu preko reda na stan, ali Bartol nije 
pristao* Đuko je tako postao materi briga preteška, 
a ni jedan čas nije pomišljala, da ga ostavlja na 
svekrvi, jer ni s jednom njenom djevojčicom nije 
nikad htjela da ima kakve brige* 

Te joj je misli olakšala Babura* Obje su kuće 
imale zajednički zdenac na međi kućišta* Od jese- 
nas nakon onog rječkanja s Margom uvrijeđena 

Tada su ga počeli hraniti, pa je Bara mogla poći 
s Bartolom. 

I kad je s motikom na ramenu stupala uz 
svoga Bartola, opet je privlačila na se svačije 
oci. Ona žena kao gora, a on snažan kao hrast, 
pa jedno uz drugo prava milota. 

On cvate od ponosa, pa gdje dođe među ljude, 
puna mu usta hvale : 

— Nigdje žene, kao što je moja!... Izrodila 
djecu i opet je uvijek prva na poslu. 


XXXVI 

Ali i Rega — htjela, ne htjela — morala se 
proraditi. 

Isprva se odupirala, pa je Ivši kojekako bilo. 
Ženu ostavi samu kod kolibe, neka otpremi marvu, 
kako zna i kako hoće, pa makar i ne dospjela na 
njivu. A on sam na poslu bez pravoga jela, jer 
mu žena nije htjela kuhati i donositi, pa se hranio 
iz torbe, i kad su koji put imali i tuđeg poslenika. 
Sam na radu nije bio nikako napredan s poslom. 
Kud mu je teško, tud ga je stid, jer što se dešava 
u kući, ne zna se, ali njega samoga na njivi uz zdravu 
ženu svatko vidi. 

Kad je Bartol posvršavao poslove na domaćim 
njivama, dolazio je s Barom na stan, da pomo- 
gne bratu. Radi Duke okasno pođu i ranije se vrate, 
da dijete uz bakinu hranu dobije još i majčina 
prsa, pa je Ivša zaratio i Regu na njivu. 

— Za koga da se ja ubijam ? — napadala je 
njega ona. — I prije se bez mene poradilo, a što na 
te otpada iz kuće i moje, za nas četvero je dosta. 

Iz početka joj je znao i popustiti, ali kad je 
došlo sijanje kukuruza imajući stalno na njivi uz 
Bartola i Baru, nije svojoj ženi više popuštao. 
Nije mogao, da kao lud čovjek ide sam na njivu, 
jer za sijanje kukuruza treba dvoje, a nije u redu, 
da se i za to uzima tuđ poslenik. Prijašnjih je go- 

dina zamnjenjivala Regu Marga, no ove godine 
nije se nikud dala od Duke* 

Nije to bilo samo stoga, što joj se već prije 
odledilo srce na djetetov prvi smiješak, nego što 
je i kasnije uvijek nešto našla, u čemu je vidjela, 
da dijete za njom gonti* Dijete je rano počelo gu- 
čati, a iz kasnijeg njegova guguta jasno se raza- 
birali slogovi »ba-ba-ba«. Primjetivši to postarija 
žena gotovo da bi poludila od dragosti* Druga njena 
unučad glasala se najprije slogovima »da-da« (otac) 
ili »ma-ma«, samo Đuko je prvo izgovarao »ba-ba«* 
Tetošila je i njegovala ovo Barino dijete kao ni- 
jedno svoje* Kad su joj druga unučad bila malena 
kao sada Đuko i bila joj ostavljena na brizi, morala 
bi mati u jutro sama nahraniti dijete, a onda ga 
metnuti u koritance i gurnuti pod krevet, spustiti 
ponjavu do poda i tako ostaviti da spava. Jedino 
je Duku hranila baka, pače i onda, kada ga je htjela 
i mogla nahraniti njegova mati* 

Đuko nije spavao u koritu pod krevetom, 
mego uvijek u kolijevci* Kad je kasnije ojačao i 
pokušavao se dići, Marga bi ga ili posadila u zip- 
ku ili bi s njime na ruci poradila svoje poslove* 
Ona ga je sama odbila od majčinih prsa, čime se 
Rega samo s prvim svojim mogla pohvaliti* Kada 
je pak Đuko počeo^ nakon grguta svijesno tepati, 
bila mu je prva riječ »baba,« čime se konačno sa- 
svim nametnuo svojoj baki* 

Videći to Ivša i Rega počeli su najprije nena- 
vidjeti malog nametnika, a onda su nesvijesno 
stali zavidjeti Bartolu i Bari, što se Marga preko 
Duke naklonila njegovim roditeljima* Još više im 
je bilo krivo, što Marga te godine gotovo nije ni 
vidjela njive. 

Radi toga je morala Rega ići i na najteže 
poslove ljeti, barem kad se radilo na njivama oko 
stana* Odvikloj od pravoga rada bilo joj je teško, 
a kako je i inače bila tiha u poslu, nikad nijesu ona 
i Ivša bili naporedo s Bartolom i Barom* I kao što 
se zimus podijeliše u dvije familije na dva kraja 

stola ili u sobi i sobici, tako se i sada podijeliše 
na njivi* Na kopanju je Ivša teglio i svoj i ženin 
red, jer ona je samo motikom kljucala tu i tamo kao 
dijete, koje pokušava da ispomogne u poslu* Bartol 
i Bara bi im pomogli, kad istjeraju svoj red, ali 
oni su pokazivali, da im to nije pravo, pa je opet 
dolazilo do slabijeg i jačeg rječkanja među braćom 
na njivi* 

— Ne može ona, sam vidiš, da je bolesna, — 
pokušala je jednom Bara opravdati jetrvu osjeća- 
jući zahvalnost prema njoj radi dvorbe u bolestu 

Ali njenu najbolju namjeru shvatila je jetrva 
krivo držeći, da se Bara pred njom hoće samo 
pokazati i da joj se ruga* 

Kako je bilo za vrijeme kopanja, tako je bilo 
i za vrijeme žetve i ostalih zajedničkih poslova 
te godine* Na njivi još kojekako, ali poslije posla 
svatko sebi : Rega s Ivšom, a Bara s Bartolom 
vraćale bi se na stan, odnosno doma, pa su čitave 
Japage mogle vidjeti, da oni nijesu jedno, nego 
dvije familije* U jesen je Ivša obrao bez brata sve 
voće na stanu, a Rega ga spremila, da se nije ni 
našalila s Barom ne ponudivši joj makar šugavu 
jabučicu* 

Požalila je Bara na jetrvu, no kako je bila 
vična podnositi, nije dopuštala ni Bartolu, da prigo- 
vori bratu radi voća* Njih dvoje su tada potpuno 
osjetili, da su jedno, a Ivša i njegova obitelj drugo, i 
tada je Bartol prvi put očito poželio, da ne živi s 
bratom u istoj kući* Prijašnje njegove pomisli na 
diobu bijahu onda kao pjesma za kasnija vremena, 
jer njegovi se računi s time u savezu nijesu još u sve- 
mu slagali, ali sada mu bijaše sve jasnije, da ne će 
moći s bratom vijeka vjekovati. Zemlje je ipak za 
brojnu zadrugu premalo, da se iz nje izvuče, kako 
je sada, sve, što treba, kako bi se htjelo* Zasada se 
još to ne osjeća, jer su djeca malena, ali odrast će, 
djevojčice će postati djevojkama, trebat će ih ki- 
titi i skućiti, a odakle ? Kad bi bilo sloge i kad 
Rega ne bi vukla sve na svoju stranu, možda 

bi se ipak nekako moglo, no ovako ne će to biti 
moguće* 

Takve su misli mučile Bartola i ponosnu nje- 
govu glavu prignule k zemlji* Nije ju više dizao 
iz velika kao dosada, nego kao da je klonuo, obje- 
sio je među ramena i sve kao da nešto traži po zemlji. 
On je postao potpuna čovječina : snažan, krupan, 
visok, jaki brkovi, gotovo mu obrasli polovicu 
lica, ali nijesu zafitiljeni, kao kad je bio u vojni- 
štvu, nego mu se ovjesili ispod nosa poput dviju 
nepodrezanih kefa* 

I u tim teškim mislima kao svijetla traka 
bila mu je pomisao, kako bi lijepo bilo, kad bi on 
okupio svoje u jedno kolo, pa da se smjesti samo na 
svoje, a onda kako Bog dade* Od svoje je majke 
čuo, da je iz kuće, koja je imala na deset duša 
bez male djece oko osamdeset jutara, pa ipak 
se nije dalo kruh s kruhom sastaviti : od Petrova 
ječmenjak i to se nije čekalo, da ječam dozrije, 
nego bi ga napo zelena poželi, sušili, pa s njime 
u mlin* Kad se ječam potroši, onda se tek smjelo 
u žito (pšenicu) dirati, ali svejedno od Božića preko 
cijele zime jela se uglavnom kukuruzna prova* 
Bilo je to zato, jer stari nijesu obrađivali njive, 
kako se danas obrađuju, niti su se toliko ubijali 
poslom* Danas se ipak mnogo bolje živi, a dalo bi se 
i bolje, jer su izašla vremena, da onaj ima, tko radi* 
Ukoliko nemaš svoga, uvijek se nađe tuđe zemlje, 
koja se radi napola* 

Zimi bi u sobici rano legli Bartol i Bara, jer 
nijesu smjeli zapaliti svijetlo, pa bi raspleli duge 
razgovore* Ivša je slab poslenik, Rega još slabiji, 
njih dvoje moraju izvlačiti za sve, a kad bi izvla- 
čili samo za sebe, ipak bi se dalo* Osim toga Bara 
štedi, ništa sebi ne priušti, ni sebi ni svojoj djeci* 
Rega je naprotiv dosebica* Dok je na stanu, nikad 
joj se ne može nasmagati dosta slanine, masti i 
suhoga mesa* Uz nekoliko dojnih krava na stanu 
jedva da koji put dospije štogod bijeloga smoka 

doma, ali zato je Rega imala na stanu masla (otop- 
ljenog maslaca) na pretek* 

Za tih dugih zimskih noći snovali su snove 
Bartol i Bara, ali na ono glavno još se ne usude 
ni pomisliti, naime da budu zaista posve svoji na 
svome, t* j* da se podijele s Ivšom* 


XXXVII* 

I takve su im misli dolazile, ali na koju bi 
stranu Marga ? Ivša joj je sin, a i Bartol joj je 
sin, pa kojemu bi privolila ? Bartol pomišlja, da bi 
ipak pošla s njime, ako ne radi njega, a ono svakako 
radi Duke* Bartol na to pomišlja, a da li bi zbilja 
tako bilo ? 

Bara nije na to nikada pravo pomišljala, pa 
joj je u duši krivo, što joj je svekrva otela Duku* 
On hoda, pomalo govori, ali nikada nije s majkom, 
nego uvijek s bakom* S njom spava u istoj postelji 
u zadružnoj sobi, a kad ga Bara hoće prenijeti 
k sebi u sobicu, ne će da ide i ne da se, nego plače* 
Bartolu isto nije pravo, ali ne pokazuje toga niti ženi 
niti majci, jer tajna mu misao kaže, da će dijete 
privući baku, ako se on bude ipak dijelio s bratom* 

Tu su zimu opet bila njihova djeca bez voća. 
Ljetos im je Bartol donosio lješnjaka, a za vrijeme 
jesenskog oranja znao ih je obradovati grančica- 
ma crvenih gloginja* Zimi pak mogao im je od vre- 
mena donijeti samo grane trpkih kukinja* I dok bi 
Bartolovoj djeci prisjedale opore bobice, bratići 
su im i njih htjeli oteti. Rega bi tada pokupila 
svoja dva sina i odvela ih u svoj kućar, odakle bi 
se vratila sa sočnim stanarskim jabukama* Da 
se strina ne pokaže nemilosnom Bartolovoj djeci 
i njima bi kad tad udijelila po koju natrulu jabuku* 
Neiskusne djevojčice bi zahvalno u njih zagrizle 
s očitom pohlepom, a Bartol i Bara osjetili bi se 
poniženima, što Rega kao da dijeli milostinju 
njihovoj djeci, — no i to je bilo vrlo rijetko* 

Što su njihova djeca dob^a voća, dala bi im 
Babura* Ona se još nije bila podobrila s Margom, 
pa nije zalazila u Budrovu kuću, no kad bi preko 
ograde opazila Barinu djecu, bilo zimi ili ljeti, do- 
zvala bi ih k sebi i napunila im njedra jabukama 
ili kruškama* Ova se pažnja milila i Bartolu i Bari, 
pa im je teško bilo, da tuđina ima više srca za 
njihovu djecu, nego oni, koji su joj najbliži u kući* 

Sve to i oni dugi zimski razgovori između 
Bartola i Bare urodiše time, da je predložio bratu, 
da odsada bude drugačiji red : ne će više zimovati 
zajedno doma, nego neka jedan od njih bude cijelu 
godinu na stanu, a drugi doma od proljeća do pro- 
ljeća* 

Ne bi Ivsa na to pristao, ali se pobojao Mar- 
gine ljubavi prema Duki, jer je držao, da bi mati 
privoljela mlađemu sinu, kada bi se dijelili, ako bi 
pristala na diobu* Ovako, kako je, tako je, deverat 
će zajedno, dok je mati živa ili dok se razudadu 
Bartolove kćeri, pa onda kako bilo, da bilo, ipak 
će on dobiti više, nego kad bi sada Bartol zatražio 
diobu* Doduše dugo je čekati, ali lakše je čekati, 
ako su cijele godine svaki za se, nego kad su makar 
i kraće vrijeme na zajedničkom kruhu* 

Udovoljio je Bartolu, da ga udobrovolji, pa je 
na sve pristao, što je Bartol predložio : svaki se za 
se i za svoje brine, jedan doma, drugi na stanu, 
jedini im je zajednički mrsni smok, kruh se doma 
peče, a petrolej se nabavlja i za stan i za dom iz 
kuće* 

Veselo su Bartol i Bara otjerali goveda i svinje 
na stan, gdje su zamolili susjedne stanare, da na 
njih pripaze za jedan dan, a onda se vratili u selo po 
ostalo* Još veselije su spremili kola s perinama, 
jastucima i s ostalim svojim stvarima, jer ako i ne 
budu njih dvoje u svemu sasvim svoji, ipak će 
godinu po godinu živjeti bilo na stanu, bilo doma 
onako, kako sami budu htjeli* Na stvari su potrpali 
guske i nešto ostale živadi uz djecu bez Duke, 
jer ga baka nije dala* 

— Kud ćete s njime?*** Imat ćete dosta i 
druge brige, a on je slab*** Zar bi htjeli, da vam 
se razboli ? — govorila je Marga od prvoga dana, 
kad su se braća dogovorila* 

Istina je, slab je Đuko* Godinu i po ima, hoda, 
ali više penta, a morao bi da trči* Uz baku će mu biti 
bolje, ona će ga tetošiti, kako mati ne bi mogla 
uz ostale poslove, a i Bara će imati manje brige* 
Ali roditelji su roditelji* I kad su se već svi smje- 
stili u kola, pokušao je Bartol, da ga ukrade, ali 
dijete mu se izmaklo iz ruku i pobjeglo baki u krilo. 
Vidjevši to Bara uštinulo ju je nešto za srce i velik 
dio puta do stana je proplakala* ti MTOL _ 

— Što cmizdriš? — prekorio~J^ Baru gotovo s 
uvredom, a onda je glasno stao misliti* Pokazat 
će bratu, kako se gospodari* Ako se na vrijeme 
posije i okopa, bit će vrt pun svega i luka i graha i 
krumpira* Na jesen ne će dati, da se prasci isprodaju. 
Šuma je velika, puna žira, svinje ruju, a i po snije- 
gu se može odhraniti do trideset, četrdeset komada. 
Slame bude uvijek napretek* Zašto da se pali i trpa 
u đubre, kad se njome može još desetak glava 
goveda prehraniti? Od šume se može dobiti i novca : 
ljeti će svi u šišku, i sve tri djevojčice mogu. Od žira 
svinje debljaju, kupit će i žir* 

Raspričao se Bartol nadugo i naširoko, pa je i 
Barinu tugu oslabio, a njegove misli izazvale i 
njezine* Iza pola puta i ona je počela sa svojim 
planovima* Odhranit će mnogo pilića, pa će na zi- 
mu imati jaja i dobiti novaca, kojim će zaodjeti 
svoje kćeri* Kad pronesu guske, gledat će, da od 
rodbine ili susjeda dobije guščih jaja, jer su do- 
sada imali malo gusaka, a u nje su kćeri, pa se 
već sada mora brinuti za perje* 

One dakako nijesu shvaćale roditeljskog raz- 
govora* Na mekim perinama osjećale se ugodno 
od prvoga kraja* Dok su se kola treskala po krat- 
koj zidanoj cesti kroz selo, veselo su puštale iz grla 
glas : »a — a — a« uživajući, kako im titra* Na 
prtenom putu preko utvaja ljuljanje ih kola po me- 

kanoj zemlji tako oduševilo, da su počele pjevati* 
Njihovi sitni glasići cičali su ravnim poljem, a 
očev je glas pred stanom popravio dječji piskut u 
pravo pjevanje* Njih se četvero veselo složilo, a 
Bara, premda kao da je u razgovoru zaboravila 
svoju tugu, ipak nije s njima pristala. 


XXXVIII* 

Prvo veče na stanu bilo je prekrasno* Dok se 
raspremalo i spremalo, troje djece kao da nije imalo 
pravoga mjesta* Povlačile se djevojčice iz kuta u 
kut i tamo bi se stisnule, kao da se tuđe* Ali kad je 
bilo sve uređeno, blago namireno i krave pomu- 
zene, najednom se ušokšarile* Mati naložila u 
kuhinji na ognjištu, da se mlijeko za večeru brže 
skuha, a one se najprije zablenule u vatru, jer im 
je bilo neobično* Vidjele su i prije ognjište i vatru 
na njemu, ali sada im je poslije godine dana prvi 
put, da su oko ognjišta, jer u selu nijesu ni dolazile 
u kuhinju* Isprva im je dim grizao oči, ali kad se 
vatra razgorila, počele su skakati i pljeskati od ve- 
selja gledajući, kako mati u tavi kuha mlijeko* 

Kad je Bartol pustio psa s lanca i došao k 
njima, veselje je postalo veće* Razgrgutale mu se, 
kako drva brzo gore, kako granje praska i kako im 
je dim grizao oči, kao da je to nešto, čega nema 
nigdje na svijetu* Njihov grgut i njega je osvojio, 
pa je uzeo ugarak i mahao s njime po zraku* Za- 
divio ih je žarki kolut u sumraku, pa su i one isto 
pokušale* Poslije je ugarak vrtio među dlanovima 
kao dječju čegrtaljku, a to ih je još više oduševilo, 
pa su isto činile* Njihov cvrkut i zvonki smijeh 
ispunio je cijelu začađenu prostoriju, pa kad se 
mlijeko u tavi uzdiglo, bilo im je gotovo krivo poći 
u sobu* Mati je ponijela žari, da naloži štednjak 
u sobi, na kojem će brzo ispeći jaja i luka na masti, 
a otac je dotle metnuo nasred sobe malu trpezicu, 
oko koje će večerati* Dok je rezao kruh, one su 

morale poredati oko trpezice tronoške za sve, a to će 
im odsad biti uvijek posao* 

Poslije večere načeo je Bartol šunku, jer je htio, 
da sebi bar sada prvi put priušte svega, što kod za- 
družnoga stola nijesu mogli* Sve to djeci kao da nije 
bilo dosta, jer bi još pojele sve suhe šljive i kalotine 
(suho voće), što im je Babura dala na put, da im 
ih mati nije oduzela* Još su dugo skakale i cičale, 
kako doma pred stricem i strinom ne bi smjele, 
dok ih sretne i blažene nije počeo hvatati san. 

To veče osjećali su se Bara i Bartol sasvim 
drugačije, nego ikad dotada* I prije su oni bivali 
na stanu sami, ali tek ovajputa su osjetili, da su 
sami, da su svoji i da nemaju ni o kome drugom 
voditi računa* Nikakav obzir ih ne smeta, ništa 
ih ne steže, mogu živjeti i raditi jedino onako, kako 
oni hoće* I lampa može gorjeti, ako hoće, cijelu noć, 
nitko im ne će prigovoriti radi petroleja*** Kad su 
djeca zaspala, Bartol se počeo oko Bare umiljka- 
vati i uzeo je tamburu : došla mu je volja za pje- 
vanje i sviranje* 

Ali kad je dvaput prešao perom preko žica, 
kao da kuša, jesu li ugođene, ostavio je tamburu, 
pa su šutke pošli na počinak* Nešto im je falilo, 
ono, što su uz svu raspoloženost osjećali cijelo veče, 
da nije tu : sitni i mali njihov Đuko* Nesamo tada, 
nego i sjutradan i cijelo vrijeme kasnije osjećali su, 
da im ga nema* Djevojčice su bile uz njih i na stanu 
i u vrtu i na njivi* Pomalo su im pomagale : raza- 
birale krumpir, hranile živad, zatvarale guske na 
večer, već što su prema svojoj snazi mogle, ali 
Đuko je bio onaj, koji je njih dvoje konačno sjedi- 
nio i svih njih petero učinio, da se osjećaju jednim* 
Kako njega nema, kao da je jedan dio njihove duše 
otkinut i priteže ih tamo, odakle bi se htjeli sasvim 
otkinuti. 

Misao je njihova bila svakodnevno s njime, 
a brige, skrbne brige zasijecale im u inače smirena 
srca* Proljeće je doba dječjih bolesti* Guša i vatruš- 
tina odnijele su polovicu djece iz Japaga na grob- 

lje, kad je Bartol bio malen* S užasom pomišlja Če- 
sto na to, a strah mu ne da ni pomisliti, da bi i 
Duku mogla jedna od takvih bolesti napasti. I 
dok bi inače u poslu i radu mogli zadovoljno živje- 
ti^ briga za Dukom nije im dala, da im radost posve 
ovlada srcima. 


XXXIX. 

Bartol se nije mogao uzdržati, da ne vidi svoga 
sina, pa se već prve nedjelje odvezao u selo tobože 
po neko sjeme, a u istinu da vidi Duku i da ga do- 
veze na^stan. Marga ga nije pustila pod izgovorom, 
da je još hladno, ali da će ona već doći s njime na 
stan, kad dani otople. I nije ga prevarila, nego 
se tamo nakon dva tjedna dovezla s njime jedne 
nedjelje, ali samo na jedan dan. Tako je bilo preko 
čitavog proljeća i ljeta barem jedamput na mjesec. 

Briga za njegovo zdravlje bila je izlišna, jer 
je bio jedar i pun. Uhranila ga baka, pa je bio na- 
bijen kao panjčić. Ali druga ih je briga mučila jako. 
Rijetko ga vid je va ju, a kad im dođe, sve im se čini, 
da je jednak, pa jednak, nit se miče, nit pomiče. 
Približava se drugoj godini, a on sve kao da je 
istom prohodao. 

Kakav će to biti momak, kakav muž ? — 
prekoravala je Baru svijest, da je ona kriva, što je 
dijete prije vremena došlo na svijet, a neka ranica 
na srcu stala je taliti tankim krvavim mlazom. 

— Izrast će on već, — tješio je Bartol i ženu 
i sebe, — ima vremena, — ali mučilo ga, što je 
dijete i previše slabo, jer ni najmanje tronoške 
nije moglo podići, a kad su njegove djevojčice 
bile te dobi, najmilija im je zabava bila prenoše- 
nje tronožaka. Osim toga bio je strašno bojažljiv, 
kao da nije dječak, još k tome njegov sin, jer je Bar- 
har 3 ,e s P oc * ru g godine bio cijeli mali 

Kad je pred Ivana Glavosjeka ostao Đuko 
više dana na stanu, htio se Bartol s njime pođi- 
čiti pred ženinom rodbinom, pa ga je poveo u 
Po vir je djedu i ujacima. 

Znao je Bartol, da će dijete morati uglavnom 
nositi, ali je očekivao, da će bar, kad dođu u Povirje, 
kroz selo uz njega tapkati, no na svoju nepriliku 
morao je proći ulicama s njime na ruci. U djedovoj 
kući nikako se nije htio rasprokšiti ili bar umi- 
riti. Kao zaplašena zvijer ka pricvrljio se uz oca, 
pa nikuda s njegova krila. Nikakvi pozivi ni darovi 
ujni i ujaka ni jesu ga mogli otrći od njega, pa ga je 
Bartol morao nositi po čitavom gospodarstvu, 
a za jela i razgovora neprestano ga držao na kolje- 
nima. Ni igrati se nije htio s malim Fabom, svojim 
bratićem, jedinim djetetom Gilfove zadruge. 

I natrag na stan također ga nosio cijelim pu- 
tem i razočaran u sebi govorio : 

— Kud ću s tobom, sine, ako takav ostanes ? 

Ipak se tješio, da će biti drugačiji, kad odra- 
ste, ali su mu nade bile slabe, napose kad je pri- 
mijetio, da je Đuko i plačljiv. Po dovršenim gla- 
vnim poslovima kasno u jesen konačno je Marga pri- 
voljela, da dijete sasvim preda roditeljima. Đuko 
je tako postao stanar, a Bartol i Bara osjetiše pu- 
ninu obitelji u krugu sve svoje dječice, napose 
u veče. Iza večere Bara bi uzela svoj posao, a Bartol 
bi se igrao s djecom. Vješala bi se po njemu, vukla 
ga za brkove, jašila bi ga, a nikada dosta toga, 
osobito Duki. U sobi je bio prpošan, pače i potrčan. 
Onako malen znao se i potući s djevojčicama, 
ugristi ih i vući za kosu. Kad bi koja od njegovih 
malih ručica proplakala, Bartol bi blažen u sebi 
govorio : 

— Ipak je muško. 

Ali to je bilo jedino, po čemu je odavao svo> 
spol, inače ni po čemu više. Bartol mu je napravio 
mala kolica, pušku, sablju i druge dječačke igračke 
od drveta, ali on je bolje volio lutke svojih sestara. 
Otac je mislio, da je to stoga, što ga je dosada 

odgajala baka, pa da će se promijeniti, kad ga on 
bude uzeo u svoje ruke. Čelo kolibe ukrasila je 
stara loza i baš za Duku ostavili su na njoj nekoliko 
grozdova. Otac bi ga koji put ponio do loze i pri- 
digao, da čopa bobe. Isto tako uzeo ga u vrt, da 
bere kruške martinke za se i za sestre. Tim ga je 
htio priljubiti sebi i kadgod ga je zovnuo, uvijek 
je htio ići s njime nadajući se dobrim stvarima. 
I dok je bio na očevoj ruci, dobro, ali čim bi ga 
popustio na zemlju, odmah bi udario u plač. 

Iza Martin ja se počelo smrzavati i smrzavica 
je držala neko vrijeme preko cijelog dana. Kad je 
prvi put okorela zemlja, obukao je Bartol Duku 
i obuo mu nove opančiće te ga sa sestrama izveo 
na dvorište. Svježi zrak pod zamućenim nebom 
bez sunca udario im je odmah crvenilo u lice, pa 
su sve tri potrčale začuđene, kako je trava bijela 
od mraza, kao da je posoljena, a proštaci na ogradi 
kao da su posuti sitnim šećerom. Đuko je ostao na 
pragu ni ne odlučujući, da pođe s njima. 

— Povedite i njega ! — rekao im je Bartol. 

Dvije starije uhvatile su ga za ručice, ali on se 
otimao, nije se dao. u4 

— Samo ga vodite ! — bodrio' 1 ' je Bartol i ode 
do staje, da ga dijete ne vidi. 

Po zamrznutom blatu punom stopala teško 
je bilo djeci ići, jer su se noge sklizale. Djevojčice 
se ljuljale i amo i tamo, pa se tome smijale. Đuko 
u sklizavim opancima nije znao pravo ni po ravnom 
hodati, a kamo li po neravnom. Otimao se, kričao 
i napokon pao, te si okrvavio čelo. Na njegov plač 
dotrčao Bartol i odnio ga unutra, a Bara ga pre- 
korila : 

— Što bi ti s njime ? Ta on je još odviše ma- 
len. 

Sve je to zabrinjavalo Bartola, jer je htio, 
da mu sinčić bude pravi dječak. Našao je zgodan 
naplatak, pa od njega skrojio i istesao dva mala sa- 
ninca, upravo saonice za maleno dijete. Dugo 
je u noć radio Bartol, jer mu na stanu nije nitko 

prigovarao za petroiej, a na svoje djelo bio je una- 
prijed vrlo ponosan, jer je znao, da nitko u okolici 
ne će imati saonica kao njegov sin. I uz rad je pje- 
vuljio, a s njime složila i Bara, isprva i ona tiho, 
dok im grla ne bi zaorila od istinskog veselja i sre- 
će. Njihova pjesma nije nikog smetala, a izvirala 
je iz zadovoljnog srca, što znaju i osjećaju, da su 
sami, da su svoji, uistinu samo svoji. 

Kad su saonice bile sasvim gotove, nije Bar- 
tol mogao dočekati snijeg, nego kad je vidio, da je 
mlaka pred stanom zamrzla, poveo je djecu na led. 
Rijetka je magla hladila ruke i lice, a djevojčice 
se igrale izdišući bijelu paru. Bartol je nosio 
saonice i Duku, koji je ono stotinjak koraka do 
malog utvaja između šume i stana neprestano 
vikao : 

— Zima ! Zima ! 

Poveća jama bila je u jednom uglu utvajcica 
bliže njiva. Djevojčice su do nje dotrčale prije oca 
i počele se sklizati po ledu: Kad je Bartol namje- 
stio dijete i povukao saonice, uskričao se Đuko : 
»Past ću... Past ću...« dok se nije rasplakao, 
pa ga je morao odnijeti, a saonice prepustiti kće- 

nma iako se radilo o još sasvim malom djetetu, 
ipak je Bartolu bilo krivo, što je Đuko takav. 
Stoga nije popuštao, htio je od njega načiniti pra- 
voga muškića. Zato ga je uvijek uzimao sa sobom. 
Kad je išao po slamu za marvu, nosio ga sa sobom, 
bacio ga u štaglju na slamu i valjao ga, a djevojčice 
bi dalje nastavile. Ali kad je krošnja^ bila puna, 
morao je Bartol jednom rukom pridržavati punu 
krošnju na plećima, a na drugoj nositi Duku, jer 
bi se rasplakao, kad ga u štaglju i sa sestricama 
ostavi* 

Polazeći po drva za zimu svu je djecu utovario 
u kola. Dok su djevojčice uživale u treskanju po 
va^ašima, Đuko se uplašeno priljubio uz oca, a 
dok su se one radovale jeci, koja se pred sumom 
odazivala na njihove poklike, on je počeo da jeca. 

U šumi su se one razbježale, vikale i valjale se po 
šušnju, a on se hvatao za noge ocu, koji je počeo 
podsijecati drvo, te u plaču govorio : 

— Bojim se, bojim se ! 

Rasplakao se Đuko i drhtao kao šiba na vodi, 
pa se Bartol s njime morao vratiti još prije, nego što 
je pravo započeo posao. Razočaran otac zbog svih 
svojih neuspjeha s Dukom predao ga na stanu 
Bari i s dubokim bolom u duši rekao : 

— Slaba ćeš ti biti moja odmjena, sine ! 


XL. 

Poslije svakog svoga razočaranja s Dukom 
raspreo bi Bartol u veče s Barom velike razgovore. 
Ako mu sin već i bude sitan i malen, ako ne bude 
imao muške forme, bar da ima muško srce. 

— Previše je još malen, — tješila ga Bara. 

— Ali već se u kolijevci vidi, kakovo će biti 
dijete... Da bar nije tako plačljiv! — zaključio- 
bi Bartol te svoje razgovore sa ženom. — A ovako 
kakav će to biti muškarac i 

A kad bi dao izraza svome razočaranju pred 
Barom, ona bi ga kušala utješiti, da Đuko ima 
ipak muško srce, jer je natrčljiv, i uvijek je tražila 
na svome djetetu nešto, čime se odlikuje prema dru- 
goj djeci, i na to bi upozorila muža. Evo, progovorio 
je prije, nego njihova djeca, premda inače djevoj- 
cice počnu prije govoriti od dječaka. I pametan 
ce biti, jer sa svoje dvije godine već znade sam 
izmoliti kratku dječju večernju molitvicu : 

»Sveto Trojstvo, 

Draga Gojspo, 

Budite mi u pomoći 
I u danu i u noći. Amen.« 

Eto, Bog da nekom nešto : nekom snagu, 
nekom pamet! — tješila je Bara i sebe i muža. 

Uviđa to i Bartol, pa ga počeo učiti Očenaš. 

— Previše je za tako malo dijete, — govorila 
mu Bara, ali otac se nije dao i svako jutro, veče i 
prije svakog jela izmolio bi s djetetom Očenaš. 
Dijete je opetovalo riječi molitve za njim, a kad je 
Bartol htio da vidi uspjeh svoga učenja, Đuko je 
molio ovako : »Oče naš, kruh naš svagdanji daj nam 
danas. Amen !« To je bilo sve, što je znao sam od 
duge molitve, a riječ kruh je napose naglasio. 

I tkogod bi došao na stan k njima, morao je^ čuti, 
kako Đuko moli »Sveto Trojstvo« i^ svoj Očenaš. 
Dolazili susjedni stanari kao na čudo, ^ da čuju 
molitvu maloga djeteta, i svi su zaključili, da je 
vrlo pametan. 

»Ali što će mu pamet, kad nema snage <«■ umovali 
su roditelji, a nove ih misli obuzele. Isprva su im 
dolazile u glavu prezavo, kao da se sami njih boje, 
a kasnije su ih sve više zaokupljale. »Neka bude 
gospodin,« mislio je Bartol, a isto je mislila i Bara, 
ali dugo, dugo, čitave godine nijesu jedno drugom 
te tajne svoje misli otkrili. Nekada u doba Granice 
bilo je lako postati gospodinom. U Povirju je bila 
carska škola. Tko je htio, dao bi iza pučke škole 
dijete u nju. Našao bi mu stan kod poznatih i dao 
mu brava od metra, nekoliko mjerova žita i jos 
štogod. Za brava je bilo najteže, a i za žito ne bi 
bilo najlakše, ako nije bila osobita godina, ali kuće- 
gazde, koji su iole držali do svoje kuće, dali bi bar 
jednog sina u carsku školu, pa je uvijek imala do- 
voljno polaznika. Nakon svrsene skole^ ostao bi 
mladić ili kod kuće, pa vrijedio kao učen seljak, 
ili bi išao u općinu za pisara ili nekud u grad. 
Sva starija gospoda svršila su tu školu, a u životu, 
kako je tko imao sreće i pameti, progurao se do bo- 
ljeg položaja. Ako kuća nije mogla školovati, svaki 
momak, koji je ostao u vojništvu, mogao je do- 
tjerati i do kapetana. 

Tako je bilo nekad. Ali danas je drugačije. 
Školovati znači potrošiti imutak. Bartol se nije 
usudio ni pomisliti na to. No ipak i danas se nešto 
još može. Za općinskog pisara ne trebaju nikakve 

škole. Od njih postaju općinski blagajnici i biljež- 
nici, a bilježnik je najveći gospodin u selu, — misli 
Bartol. Svatko ga uvažava : i predstojnik i kod župa- 
nije. Ima svoju plaću, a cijela mu općina nosi kao 
župniku, koji nema nikakove plaće osim lukna. 
Ne posreći li se to, može biti lugar : stalna plaća, 
posao nikakav, a glavno da ne mora orati i kopati* 
Takve su bile Bartolove misli, a donekle 
slične i Barine, samo ona nije imala ništa jasno od- 
ređeno. Najbolje bi volila, da Đuko bude sve- 
ćenik ili bar učitelj. Kako se dolazi do toga, nije 
znala, ali je nekad čula, da imaju sirotinjske škole* 
Sramota bi je doduše bila, da njen sin dođe u takvu 
školu, jer silom ne bi htjela da se u sirotinju broji, 
Gilfova je, ali kad bi bio on gospođin, i njoj bi 
svanulo sunce. Bila bi gospodinova majka, ugledna 
žena, pa ne bi bila svačije potepalo kao dosad. 
Ipak jedno je bilo, što ju je smetalo : Đuko će biti 
i za gospodina malen. 

S tim mislima dočekali su i proljeće pa selenje 
doma (u selo)* Povećanu stoku, sve uređeno i do- 
tjerano oko koljebe i stana predao je Bartol Ivši 
u redu i rekao mu : 

Ja sam ovako, a ti sada gospodari, kako- 

znaš. 

XLI. 

Upekle su Ivšu Bartolove riječi, jer je znao, 
da on s Regom ne će moći gospodariti kao brat 
sa svojom ženom. I Ivši je sjelo nešto u dušu kao 
nenavidnost. ^Bartol ima jaku i radišnu ženu, pa- 
metna sina, i štogod mu dođe pod ruku, sve uspije* 
Kad brat postane svijestan toga, doći će među njima 
do razlaza. Ne bi li bilo bolje, da dođe što prije ? 
Ne bi, treba čekati, dok se bratove djevojčice 
tuđima nazovu. 

Bartolu se u^ to vrijeme stišale slične misli.. 
oam sa svojom ženom doma u selu, pa Bartolu 
prošla godina brzo. Došla zima, a njemu se činilo. 

kao da je proljeće bilo tek jučer. Ništa novo i ništa 
osobito nije bilo, nego rad i posao s dana u dan. 
Jedva nešto svršiš, već je drugo na redu. Dani su 
se tako izmijenili, pa došlo opet proljeće i odlazak 
na stan. 

Đuko je opet ostao doma (u selu) kod bake, a 
ostala je i Marga, najstarija Bartolova kćerka, 
jer je već išla u školu. Bez dvoje djece nije njemu 
i Bari sada bilo onako prazno kao prijašnjeg stana- 
renja bez Duke. Isprva dakako bilo im je malo kao 
krivo, ali svaki dan su imali koješta pripovijedati 

0 njima. Marga lako uči, pa nemaju s te strane bri- 
ge. Ne će se ona školovati za gospođu, ali rodite- 
ljima je stalo, da im dijete nauči najnužnije raču- 
nati, koliko seljakinji treba, čitati i pisati, da ne 
bude slijepo kraj očiju. 

No njihovi razgovori nijesu toliko kretali oko 
Marge, koliko opet oko Duke. Naučio je svega i 
svačesa, što više i poznavati slova. Kad je Marga 
dobila početnicu, često ju je izvadio iz njene torbe, 
da gleda slike. Slušajući, kako ona sriče slova, 
nekoja je štiva, u kojima su rečenice, dijelom za- 
pamtio. Ali to nije bilo sve. Na živo čudo sviju u 
četvrtoj svojoj godini zaista je zapamtio pojedina 
slova. Kad bi mu rekli da čita, listao je početnicu 
od slike do slike i govorio pokazujući najprije sliku, 
a onda slovo ispod nje. »Igla — i, uho - u, tele — t« 

1 tako redom do bebe : »druga — b,« — naime mala 
su djeca u Japagama zvala lutku drtiga, a ne 
beba. Stotinu puta za redom sjetili bi se Bartol i 
Bara na stanu Đukinih molitava, kojih je nekoliko 
za godinu dana naučila Marga svoga unučića, i 
njegove »druge — b«, a kadgod bi to rekli, veselo 
bi se nasmijali i bilo im drago. 

No i u toj dragosti bila je jedna sjenka, koja 
im je uvijek navlačila oblačić na njihovo veselje : 
primijetili su naime, da se dijete ponešto otuđuje 
od njih, osobito od Bartola. Shvaćali su, da se pri- 
ljubljuje Margi, jer baka mu u svemu popušta: 
napokon to ih i nije baš toliko ni smetalo, jer i 

ona je njihova, no dijete je ulagljivo i drugima. 
Mogli su shvatiti, zašto je Đuko rado išao Baburi, 
i kadgod je mogao, izmakao bi im k njoj kroz 
ogradu za vrijeme, dok su bili s njime doma. Ona 
je imala uvijek dobrih stvari za njega, pa ga njima 
mamila k sebi, bilo voćem bilo kolačima. I kadgod 
ga nije bilo kod kuće, znali su, da je kod Babure. 

Ali krivo im je bilo, a koji puta upravo i teške, 
da se Đuko umiljavao i sasvim tuđim ljudima. 
U kasnu jesen lanjske godine, kad su Bartol i 
Bara bili doma, došli su k njima palocije (bački 
trgovci svinjama), koji su svake godine uoči ši- 
munjskog vašara noćivali kod njih na sijenu u 
zadružnoj sobi. I njima je Đuko morao sve pokazati, 
što zna, a gazda Mito, najugledniji od njih, uzeo 
je dijete na krilo, pa milujući ga govorio uzdišući : 

— Ej, kad bih ja imao jednoga, pa ma još 
sitniji bio!... Ovako deset godina (oženjen), pa 
ništa!... Kud će moje blago i bogatstvo? — 
Pri posljednjim riječima mašio se u unutarnji džep 
svoga kožnoga kaputa, izvukao i opet natrag spu- 
stio teške stotinjarke, a kod toga mahnuo glavom, 
kao da bi htio otjerati tmurne misli. 

— Hoćeš li sa mnom, sine ? — upitao je Duku 
nakon kraćeg časa prestavši ga cupkati. Dijete ga 
pogledalo mudrim svojim očima, kao da će se upla- 
šiti, a kad ga je on pomilovao po glavi privukavši 
ga na prsa, odgovorilo je kratko kao u bojazni : 

— Da ! 

— Kupit ću ti čižmice sa sarama, nov šeširić 
i odijelo od čohe, — izrekao je s tugom svoju misao, 
što bi učinio svome sinu, kad bi ga imao, ni ne pri- 
mijetivši pravo, što je dijete odgovorilo na njegov 
upit. 

Te noći nije htio Đuko spavati s bakom, nego s 
palocijom na podu, a kada je gazda Mito otišao, 
tri ga dana nijesu mogli umiriti. 

Sjećanje na taj događaj povlačilo se kao sjena 
preko svijetlih uspomena Bartola i Bare na Duku, 
jer su roditelji stali osjećati, da im se dijete tuđi. 

Međutim kad bi im došao na stan, opet bi ih on 
cijele okupio, a druge djece gotovo kao da ni 
nema. Uvijek im je došao s nečim novim, što je za- 
pamtio slušajući Margu, kad ga jt učila. 

Kad bi se opet vratio baki u selo, prolazilo im u 
radu brzo vrijeme, a svaki dan su imali mnogo 
toga, po čemu su se sjećali svoga Duke i o čemu 
su uvijek mogli razgovarati. Ali usprkos tih sjećanja 
ipak su sve manje opažali, da im fali dvoje djece, 
jer njihove misli počele se skretati na drugu stranu. 
Negdje oko Božića iznenadilo je Baru, da bi tijekom 
ljeta mogla dočekati još jedno. Dugo tome nije htjela 
vjerovati, jer je od starijih žena čula, da nakon 
prijekog poroda žene obično više ne rađaju. Kad je 
konačno ipak postala sigurna za svoje novo stanje, 
nije se usudila to otkriti Bartolu bojeći se, da se opet 
ne bi ponovilo ono, što je imala, kad je bila s Du- 
kom. 

Ali nije mu ni trebala ništa reći, jer je on i sam 
opazio, što je s njome. U prvi kraj bilo mu je kao 
krivo, ali nije joj ništa spočitnuo, jer se i u njemu 
opet javila savjest, koja ga je prekorila radi svega, 
što je bilo s Dukom. Otac je postao svijestan, da bi 
dijete bilo drugačije, da je po redu došlo, pa se is- 
prva činio pred Barom, kao da ništa ne opaža. 
Osim toga javila mu se nada, da će Bara poslije 
Duke možda rađati sinove kao i njezina mati. 
Radi toga postao je s njome nježan kao ono, kad su 
prvi puta očekivali sina. 

Ipak je morao doći među njima i razgovor 
o budućem djetetu, ali tu su tajnu držali sami za se 
bojeći se zla, kakvo je bilo radi nerođenog Duke. 
Međutim svekrvinu se iskusnom oku nije dalo ni- 
šta sakriti, a kad joj je Bara na njen upit priznala, 
nije joj ništa rekla ni žalna ni utješna. Da je Marga 

0 tom govorila s Ivšom i Regom, opazili su Bartol 

1 Bara po njihovu napetom držanju. Ni oni nijesu 
ništa prigovorili ni Bartolu ni Bari, ali po njima 
se vidjelo, da svoje misle. Kakve su te misli bile, 
uzalud je Bartol pokušavao doznati navodeći raz- 

govor na budući Barin porod, a kad mu to nije 
uspjelo, govorio im je otvoreno o tome htijući 
napakostiti Regu, koja se u posljednje tri godine 
mnogo puta narugala Đukinoj slabosti tobože lju- 
bezno tješeći Baru, da je on takav, što je iznesak 
(posljednje dijete). 

Nije bilo Bartolu u dnu duše baš pravo, što 
će mu se opet povećati obitelj, ali da ne bude kao 
S Dukom, pazio je na svoju lenu, da se nigdje ne 
pretegne ni ne premori. Najčešće ju je ostavljao 
kod kolibe na stanu, pače nije joj dao, ni da mu jelo 
donosi, a kad je ipak morala na kopanje kukuruza, 
izvlačio je i za nju i za sebe. Tjerao je i svoj i njen 
red, pa govorio j 

— Ne ubijaj se, glavno je, da si pokraj mene. 

I prvi put otkako su na njivi Bartol i Ivša sa 
svojim ženama, držali su naporedo red. Ivša dakle 
te godine nije mogao prigovoriti bratu, da pregoni 
i da njega i njegovu lenu premara poslom, ali to 
se i osjetilo, jer još nikad nijesu bili tako nazadni 
s poslom kao toga proljeća. 


XLII. 

To se još mnogo jače osjetilo ljeti, jer je Bara 
iza Ilinja legla u krevet. Marga je iz doma došla 
na gotovo, a susjedna stanarka, koja se našla 
Bari na pomoć, dočekala ju je na pragu s viješću, 
da imade i četvrtog unuka. Dijete je bilo krepko 
i na svu mjeru. Okrstiše ga po najbližem svecu, a 
Bartol se od prvoga časa dičio sa svojim Rokom 
govoreći : 

— To je pravi moj sin 1 

U njegovu deranju i pohlepi za majčinim 
prsima uživao je Bartol više, nego prije u Đukinu 
znanju. S Rokom se Bartol pred svakim hvalio, pa 
je došao pomalo ljudima na jezik, a Đuko je sve 
manje dolazio na njegova usta. 

Taj Barin porod nije bio težak, no ipak je duže 
ostala u postelji, nego iza djevojčica. Kad se prvi 
put ponešto pridigla, vratila se svekrva doma, 
a njoj je osim toga ostavila i Duku govoreći snahi : 

— Tvoj je, pa se brini, ja sam svoje učinila. 

Nije dijete ostavila golo, nego ga je prije toga 
zaodjela. Ostavila ga je doduše, ali bilo joj se 
teško rastati s njime, no mislila je : kad je luda, 
pa opet ima, neka osjeti, što su djeca, — kao da 
Bara nije toga već prije osjetila. 

Poslovi su bili još u punom jeku, no Baru ipak ni- 
jesu ovajputa gonili na njivu, — Bartol je nije zvao, 
a drugi su bez prigovora šutjeli. Šutjela su braća, 
šut jele jetrve, a ta šutnja bijaše gora od ikakve svađe. 

Tmuran oblak nadvukao se na Budrovu zadru- 
gu i nikako da kroz njega prodre bar koja zraka 
svjetlosti, premda su sada mogli lakše živjeti nego 
prije, jer su djeca sustizala do pomoći. 

Aco i lijo, Ivšini sinovi, jedan za drugim svr- 
šili su školu, pa dok ne ojačaju za poljski rad, 
išli bi jedan za govedima, a drugi za svinjama. I 
mala Marga bila je, barem preko »regracije« (veli- 
kih školskih ferija), guščarica, — to je prva pomoć 
njihove djece, malena, ali ipak pomoć, a s vremenom 
bila bi sve veća, a nikako manja. 

Ali kad se crv uvuče u jedno drvo, on ga 
toči i rastače, dok dub ne klone, i jao onom drvetu, 
na koje se prisloni. Kod Budrovih se prislonio na 
Baru. Nije doduše te jeseni išla na njivu, ali sav 
stanarski teret pao je njoj na vrat. Bartol, što 
bi joj ga i mogao olakšati, nije joj ga olakšavao 
sve radi brata, da mu ne prigovori, jer trebala je 
samo jedna iskra, da među njima vatra plane. 
Za mraka se žurio na njivu, a u još veći se s nje 
vraćao. Bara je morala za to vrijeme sve sama u 
jutro otpremiti, a na veče dočekati i namiriti čitav 
čopor svinja i stado goveda. U večer i u jutro mo- 
rala je sama pomusti pet, šest krava mljekara, 
očistiti staje, a povrh toga spremiti torbu za mlade 
pastire i skuhati ručak (doručak) i večeru, da djeca 

5UH0M 

ne živu cio dan o hladnom . Koji put je morala 
i poslenicima pripraviti i odnijeti objed. 

Uza sve to imala je još dvoje sitne djece na te- 
retu : Roku i Duku, Otkako je počela škola, malu 
je Margu zamijenila Ivka kod gusaka, a s njom 
je išla i Stana, Mogao je ići i Đuko, ali bojao se 
gusana, £ a je ostajao s majkom i bio joj veća ne- 
prilika, nego mali Roko, Morala je paziti, da malo- 
me baji ne natrpa u usta kruha ili jabuke. Da se 
bar stalno držao majčina skuta, ali otkako ga je 
jesenas uzbunio gazda Mito, uvijek je bio na odiš- 
ku. Odlunjao bi na tuđe stanove ili u zabranu, 
gdje su radili Kranjci šumu. Kad bi Bara opazila, 
da ga nema, morala je ostaviti sav posao i poći 
ga tražiti bojeći se, da možda ne zaluta u šumi. 

Roditelje je tim svojim bježanjem metao u 
čudo, to više, što su znali, da je bojažljiv, ali ni jesu 
ni pomišljali na ono, što se odigravalo u njegovu 
malom srcu. Pametno, a slabo dijete je osjetilo 
promjenu na ocu, otkako se rodio mali Roko, 
Došavši ma i najumorniji s posla, nikad ne bi za- 
boravio da prigleda Roku, da ga makar samo po- 
ljubi i prekriži, ako je dijete spavalo. Inače, kad- 
god je imao vremena, uzeo bi na ruke povito dijete, 
nosio ga, pjevao mu i pričao, kao da ono ra- 
zumije njegove riječi. 

Vidio je sve to Đuko, a u njegovoj glavici 
razvila se spoznaja, da njegovi roditelji svakoga 
bolje vole, nego njega, — nesamo Roku, nego i obje 
sestrice. Majka je jutrom bila dugo zabavljena, 
dok njih dvije počešlja, a on se morao već pomalo 
sam oblačiti. Tuđi ljudi naprotiv pokazivali su mu 
više ljubavi, mislilo je dijete ne imajući još raz- 
vijenog prosuđivanja. Oni se dive njegovu zna- 
nju, pa imaju često dobrih stvari za njega, napose 
Babura, a i susjedne stanarke davale bi mu kalo- 
tina (suhog voća) i suhih šljiva, čega je rijetko 
dobivao od svoje majke. 

On nije još mogao spoznati, da roditelji i nje- 
mu iskazuju pažnju na svoj način — onako kako 

misle, da moraju i da je potrebno. On je na pr, 
volio »peke« (meso). Kad bi Bara rezala suho meso 
za poslenike, uvijek je sakrila po koji komad za 
svoga Duku, Kad nije bilo suhoga mesa, zaklali bi 
kokoš, a kad bi Ivša opazio manjak u živadi, rekao 
bi Bartol, da ih lisica nosi. Ako ne bi bilo ni jednog 
ni drugog, Bara bi Duki na kruh sitno narezala 
slanine izbirajući mesne dijelove. Dijete dakako 
nije moglo prosuditi svega, što roditelji čine, i zato 
je često znala obvladati žalost njegovim malim sr- 
cem, dok jednom na Božić nije prvi put osjetilo 
istinsku i pravu bol. 


XLIII, 

Kad su svi poslovi bili svršeni, ostao je Bartol 
sam na stanu sa svojom ženom i djecom, jer je 
Ivša tražio, da njegovi sinovi odu doma. Po pravu bi 
oni trebali ostati na stanu, bar doklegod marva 
može izlaziti u polje na pašu, ali stariji je brat 
bio mišljenja, da Bartol kao stanar može paziti i na 
stoku, jer tako i tako nema tamo osobitih poslova, 
— A kako ti hoćeš, da su svi tvoji oko tebe, 
tako hoću i ja, — zaključio je Ivša razgovor s Bar- 
tolom, koji je svakako htio, da Aco i lijo ostanu 
do snijega na stanu. 

Ali kad su otišli, nije mu bilo baš ni krivo. 
Istina teže mu je bilo bez njih, a donekle i sramota 
pred selom, da sam mora čuvati i svinje i goveda, 
gdje imadu dva dječaka u kući, no u drugu ruku 
bilo mu je i drago, da je sam sa svojima. Sada može 
nesmetano razgovarati sa svojom ženom, što hoće 
i kako hoće, a Đuko može dobiti češće »peke«, nego 
kad su bratovi sinovi s njima. Znao je, da brat 
ne radi pravo, što je odbavio svoje sinove doma, 
ali znao je i to, da brat i njegova žena snuju neka- 
kve snove, pa i on ih je snovao. 

Nakon Rokina poroda opet je procvala žarka 
ljubav u njegovu srcu prema Bari, Nije to bila 

više ljubav mladića prema djevojci, niti mlada 
čovjeka prema svojoj ženi, koja se u prvom redu 
ustavlja na ljepoti ljubljena stvora. Sada je to bila 
ljubav zrelijega muža, kojega u prvome redu za- 
okuplja duša drage žene. Dolazak Rokin na svijet 
podigao je Bartolovo čelo i oči mu nijesu više blu- 
dile po zemlji, nego vedro gledale u svijet. Ponosni 
Bartol postao je opet ponosan, jer ima sina, kakav 
treba da bude njegov sin. Njega mu je dala Bara, 
njegova žena, ne više ljubica njegova, nego njegova 
sirotica, prema kojoj je osjećao iskrenu zahvalnost. 

Ljeti, došavši umoran s posla na stan, vidio 
je, da je i ona umorna. Njene izrađene ruke pomalo su 
treptile, a lice joj opet bilo ispijeno kao ono godina 
prije Duke. Bartol bi je požalio, pomilovao i uvijek je 
našao ne slatku, nego lijepu riječ za nju, koja joj 
se lijepila na srce kao blagotvorni melem. Pri tom je 
Bartola u duši nešto peklo kao nepravda. Za koga 
se Bara muči, za koga se iscrpljuje, pa i on za koga 
se ubija poslom, pitao se u takvim časovima, a 
odgovor se sam od sebe nametao : da bratovima 
bude lakše i bolje. Rega je doduše dolazila na njivu, 
ali kadgod je mogla izmaći, izmakla bi, a sada zimi 
ona će i njezini ne domovati, nego gospodovati. 
Kad se njih dvoje, Bartol i Bara, ne bi toliko trsili, 
kuća bi išla u nazadak, pa ni Ivšini ne bi imali 
svega onoga, što sada imaju. 

Kad je Bartol na stanu, uvijek se poveća 
stoka, a kad je Ivša, krmače se ne isprase, kako 
treba, a već par puta se desilo, da im je i krava po- 
bacila. Kad bi on i Bara bili sasvim i u svemu svoji, 
kako bi im lijepo bilo ! Ta stara misao neprestano 
mu se vraćala i neprestano ga oblijetala, ali dalje 
od nje još se nije usudio. 

On je čekao, da dođe Božić, da i mala Marga 
bude s njima, pa da bar nekoliko dana budu svi 
zajedno na okupu. Veseljem djeteta iskreno se ra- 
dovao i on i Bara tim danima, pa kao što je prija- 
šnjih godina išao doma kolima po Duku, tako je i 
sada uoči Badnjaka pošao po svoju najstariju kćerku. 

Ej, kako bijaše veseo taj badnjak 1 Stanarska 
je koliba bila puna dječjega smijeha i radosnih po- 
klika, dok su se makarila (igrala orasima), te dje- 
tinjih pitanja, dok je mati pravila božićnu pogaču 
ukrašenu ružom i raznim likovima od tijesta kao i 
dvije božićne svijeće, koje je Bartol objesio pod 
gredu na grančicu crne šljive. U tom veselju nijesu 
ni primijetili, da im je Đuko izmakao. Tek kad su 
sjeli da ručaju, opazili su, da ga nema. U opće 
veselje uvukla se jedna sjenka, jer su se roditelji 
zabrinuto pitali, kamo je dijete otišlo. Bartol ga je 
našao kod strine Klare, stanarke Budrovih raz- 
dionika. Kad se sa sestrama makario, nije nikad 
dobio, jer se u njegovoj maloj ruci vidjelo, da li 
ima jedan ili dva oraha. Kad je tako izgubio sve 
svoje orahe, neopazice je izašao i otputio se na 
susjedni stan. 

Strina Klara ga je dočekala kao položaja, jer 
je bio prvi muškarac, koji joj je toga dana došao, i 
obilno ga nadarila voćem i kolačima. Bartolu nije 
bilo pravo, što je dijete pobjeglo, ali videći, kako 
sja od veselja, ništa mu nije prigovorio. Nesamo 
veselo, nego i ponosno bijaše dijete, što je bilo 
položaj, jer u svojoj dječjoj glavi mišljaše, da je 
to nešto zaista veliko i izvanredno. 

S neiskazanim veseljem dočekala su djeca 
slamu, i dok je mati prostirala stol, valjala se po 
njoj, a dok se prije večere molilo samo pri svijetlu 
božićne svijeće, nevina njihova srca se ispunila 
iskrenom pobožnošću i svetim uvjerenjem, da 
oni slave ispravnije Božić, nego ljudi doma, jer 
stanari su pastiri, a pastiri su se prvi poklonili 
malom Isusu. Đuko se okretao, a novi ponos mu 
je ispunio srce, jer je to bio drugi važan čin toga 
dana, koji je samo on izveo, a nitko drugi od ostale 
djece. Samo da je poslije okretanja mogao još 
više poskočiti, njegovo bi veselje bilo na vrhuncu, 
jer koliko dijete, koje se okretalo, s božičnom svije- 
ćom poskoči, za toliko će te godine narasti. On je 
samo malo cupnuo, pa mu je otac sažalno rekao : 

— Malen ćeš mi ostati, sine ! 

I bile bi ga očeve riječi stužile, ali kad je on preko 
njegove glave raskinuo božičnu pogaču, da se te 
godine teli muška telad, zaboravio je na njih* Do- 
bra večera od posnih jela, pobožni razgovori o ro- 
đenju Spasiteljevu i nade za buduću godinu, 
po žitu, koje se nalijepilo na svijeću, koja se njime 
ugasila, sve se to svršilo time, da je cijela obitelj 
spavala na slami, kako je i dragi Isus prvu noć 
svoga života na zemlji proveo* 

Prvi dan Božića bio je samo nastavak sinoć- 
nog veselja, jer pred ručkom (doručkom) ponovili 
se isti obredi kao pred večerom, a na najveće Đu- 
kino oduševljenje na sinijici bijaše puno, puno 
»peke«* Cijela obitelj evala je i sada nesamo u 
božičnom veselju, nego i u zadovoljstvu, što su svi 
svoji zajedno, a Bartol i Bara iskreno su željeli, 
da tako bude i poslije Božića* Ali ne može to biti : 
mala će Marga morati opet u školu, a iza blagdana 
opet će se i njih dvoje pomalo miješati s Ivšinima 
radi sporazuma za proljetne poslove* 

No ti primišljaji ipak ni jesu bili kadri, da im 
ma u koliko pomute potpunu sreću, koja bi se pro- 
dužila tamo do iz a Nove godine, do Margina od- 
laska, da se nije zbilo nešto, što im je pokvarilo 
njihovo potpuno veselje* 

Bartol je iza ručka pošao namiriti stoku, a 
s njim su izašle i sve tri djevojčice* Bara će za to 
vrijeme okupati Roku, a Đuko joj se vrzao oko 
nogu* Na maloj sinijici ostala je zapaljena bo- 
žična svijeća i Đuko se konačno ustavio kod nje 
promatrajući, kako gori* 

Dok je Bara po nešto izašla iz sobe ostavivši 
Roku u vodi u koritancu kraj štednjaka, Đuko 
je opazio na podu papir od paklice duhana, koju je 
Bartol iza ručka ispraznio, pa ga je uzeo i prinio 
svijeći donjim krajem, koji mu je bio u ruci* Kad 
se taj zapalio, i plamen mu došao do prstiju, 
uhvatio je gornji kraj, okrenuo ga i prinio svijeći, 
a kad mu je opet plamen došao do prstiju, is- 

pustio je zapaljeni papir na pod, na kojemu naglo 
plane slama* Uplašeno dijete izleti van i vikne 
majci : 

— Eno vidi ! 

Spazivši Bara vatru u sobi uprepaštena po- 
viče iz sveg grla : 

— Bartole, Bartole ! — te uleti u sobu i noga- 
ma utapa vatru* Tek tada opazi, da je u skoku 
prevalila koritance, iz kojega je ispao Roko i ležao 
bez glasa potrbuške na slami* U tom hipu uvjerena, 
da je dijete mrtvo, u očaju se sagne i podigne ga, 
a ono zaplače* Radost joj zatalasa srcem, što je dijete 
Živo, ali ipak uzrujana i usplahirena jedva je nekako 
na prekide ispričala Bartolu, što je bilo, kad je na 
njenu viku dotrčao* On otpaše remen i nemilo 
izudara Duku* 

Istučeno dijete zavuklo se plačući pod kre- 
vet i ostalo tamo skoro cijelo dopodne ne shvaća- 
jući, zašto ga je otac istukao* Papir je morao baciti, 
jer mu je plamen opekao prste, zašto bi onda bio 
kriv ? I kad je na majčine molbe i obećanja ipak 
konačno izašao ispod kreveta, malo mu se srce 
prepunilo gorke boli, što ga je otac po njegovu 
dječjem shvaćanju nepravedno istukao* 


XLIV* 

Onoj tuzi, koja mu se od vremena do vremena 
javljala, kad bi mu se činilo, da ga roditelji zapo- 
stavljaju, pridružio se i ovaj novi osjećaj, pa se 
nježno dijete počelo osjećati osamljenim i ne- 
sretnim, a naravna ljubav prema roditeljima usa- 
đena u srce svakoga djeteta, počela je pomalo da 
hlapi to više, što se Bartol često vraćao u svojim 
razgovorima pred Barom i djecom na taj doga- 
đaj* 

— Mogla je koliba izgoriti, a Roko je mogao 
ostati mrtav, — govorio je Bartol, da pouči i Duku 
i ostalu djecu, da se ne igraju vatrom, ali on je pre- 

malen bio, da shvati očeve pouke. Kad mu je papir 
dogorio do nokata, morao ga je ispustiti, a Roku je 
prevalila mati, ne on, pa zašto otac nju ne grdi, 
nego njega i Što više još ga je onda i istukao. 

U svome srcu odbio se Đuko posve od rodi- 
telja, a to isto srdašce trebalo je ljubavi i nekoga, 
kome bi se sasvim priklonilo, — komu, toga dijete 
nije znalo. Njegova baka i Babura su doma. Kranjci 
su otišli iz šume, kad je pao snijeg, Da gazda 
Mito odakle dođe, otišao bi s njim. On ne će doći 
na stan, a jedini tko bi mu mogao sve njih zamije- 
niti bar donekle, bila je strina Klara. Utrtom 
stazom po snijegu otišao bi k njoj, kadgod bi ga otac 
i mati smetnuli s vida. Bilo je to gotovo svaki dan, 
pa otac i mati znaju, kad ga nema u kolibi i oko 
nje, da je kod »snaje Klare Vinaših« (ovih naših 
t. j. razdionika). 

Branio mu otac, branila mu mati, ali mu se 
nije moglo zabraniti, da ide strini Klari. Žena sama 
u kolibi, — muž joj naime stalno u šumi sa svinja- 
ma, koje su rovale snijeg za žirom, — pa joj je drago, 
da netko živ diše kod nje, jer dvoje joj djece ide 
doma u školu. Mamila Duku suhim voćem, medom 
i orasima, pa on često kod nje. Radila bi svoj po- 
sao, Duki bi dala patuča (orunjeni klipovi ku- 
kuruza), da kod peći pravi kuće od njih i pomalo 
bi s njime razgovarala. Dijete pametno, sve zna, 
ali^ nema rasuđivanja, pa ne zna, što smije reći, 
a što ne. Ispitivala ga i doznala je od njega, kako 
njihovi živu i što otac i mati pripovijedaju o stricu 
i strini. Od Božića nemaju kruha, nego jedu ku- 
kuruznu provu, jer je prijašnje godine bio na stanu 
Ivša, pa žitne njive niti su bile, kako treba, po- 
orane, niti na vrijeme posijane, te ni jesu ni uro- 
dile. Doznala je dalje, da na stanu nemaju petroleja, 
jer stric ne da, da se za stan kupi, nego večeraju 
pri vatri na ognjištu, a u sobi pale (pokvarenu) mast, 
u koju metne mati usukanu krpicu, mjesto fitilja. 

U tim razgovorima je podjarivala dijete, da 
joj sto više rekne, jer kao gotovo svaka žena že- 

lila je, da o drugima što više zna. Kad je dijete 
odilazilo od nje, uvijek bi mu nešto dala, a u doba 
ručka i pred večer, već prema tome, da li bi došao 
do podne ili popodne, sama ga je slala, da se njegovi 
ne ljute. Kad jedamput nije ništa imala pri ruci, 
što bi mu dala, odrezala mu je četvrt kruha, da 
ppnese, kad oni nemaju. Kad mu je davala kruh, 
nije mislila baš sasvim zlo, nego volila je dijete, 
a sviđala joj se i Bara, pa je mislila, da će joj time 
načiniti veselje, jer ni ona ni Bartol nijesu krivi, 
što nemaju kruha. 

Bara se uprepastila vidjevši, da je dijete do- 
nijelo od Klare kruha, i nije mogla pojmiti, zašto 
je to učinila. Njih dvije su dobre, gotovo kao se- 
stre ili tko drugi blizi, samo ih ne veže ni kruh ni 
krv, i djecu joj je dočikala, kad bi imala roditi 
na stanu. Zašto je onda vrijeđa, jer kruh se ne daje 
ni sirotinji, nego samo prosjaku ili namjerniku put- 
niku. Ubolo je to Baru i htjela je sakriti taj kruh 
pred Bartolom bojeći se gorega zla, ali dok je dvo- 
umila, što da čini, ušao je on. Uzvikao se na svog 
sina poselara (koji hoda po selu) i tukao bi ga bio, 
da ga mati nije zaštitila. 

Dijete nije shvatilo ni oca ni majke, što se 
ljute radi toga komada kruha, a nije im bilo krivo, 
nego pače drago, kad je donio što drugo, čega i oni 
imaju, a kruha nemaju. Tako je dijete mislilo, 
ali dakako, ništa nije znalo reći, a Bartol mu nabra- 
jao kao komu razboritome i gotovo uza svaku 
riječ bi dodao : 

— Zar su »Vinaši« bolji nego mi ? ! 

Svršilo se tako, da je Đuko morao odnijeti 
kruh natrag strini Klari, a u svojoj bezazlenosti 
ispričao joj je sve, što je kod njegovih bilo. Klara se 
uvrijedila i na Bartola, što svoju zadrugu drži bo- 
ljom od njihove, i na Baru, što nije primila kruh, 
jer ako su njih dvije dobre, treba jedna od druge 
sve za dobro da primi. 

XLV. 


Đuko nije smio više strini Klari i dijete se stu- 
žilo. Vidi mati na njemu to, pa žao joj ga je, te kuša 
da dijete razveseli. Opet je više oko njega, nego 
oko ostalih, ali dijete kao da u njoj ne vidi više 
svoje majke. Predaje se njenu milovanju, a 
nesvjesno zcli, da je to čija druga ruka, jer prije- 
vremeni porod uzrokom je, da je Đukino srce pre- 
više osjetljivo za njegovu nježnu dobu, a prkosna 
Bartolova narav, koju je od oca primio, čini, da se 
teško iščupa iz njega ono, što jednom u njemu za- 
metne korijen. 

Nemajući ništa drugo. Čime bi mogla razveseliti 
djecu, sjetila se Bara na kukuruz u dimnjaku, 
koji se tamo susio, da bude što prije dobar za pu- 
c a viče (kokice). Kad su prvi put pucane pucavice, 
bua je to mala svečanost. Na ognjištu je naložena 
velika vatra od suhoga triješća, da bude što veći 
plamen, a Bartol nije dao, da puca Bara, nego je on 
sam narunio kukuruza u rešeto i iznad vatre 
tresao njime, kao kad se sije brašno sitom. Djeca 
su isprva gledala, sto to otac radi. Kad su se prve 
pucavice pojavile, pjevao je, kako rešetom trese : 

»Pucaj, pucaj do ta - vana,« 
a djeca su igrala oko ognjišta i kokodakala, sve 
to zato, da kukuruz što bolje ispuca. Pucavice 
su skakale iz rešeta po cijeloj kuhinji, a mnoge 
su izgorile u vatri, no ipak ih se napucalo gotovo 
puno rešeto, samo je malo bilo pržotaka. Nestrpljiva, 
dok se pucanje sasvim svrši, kupila su djeca pu- 
cavice po kuhinji, a kad je Bartol odnio pucavice 
u rešetu u sobu, bilo je neiskazano veselje. 

I sjutradan im je morao pucati kao i slijedećih 
dana, a kad on nije imao vremena ili kad ga nije 
bilo kod kolibe, pucala je Bara. Djeca su se na njih 
tako naučila, da gotovo nijesu mogla biti bez njih. 
Had se desilo, da ni Bara nije mogla, pucala su djeca 
sama. Zapretala bi u žar na ognjištu šaku kukuruza 
i čekala, dok pucavice ne stanu iskakati po vrućem 

pepelu i oko ognjišta. Takvo ih je pucanje ve- 
selilo gotovo više, nego pucanje njihovih roditelja, 
i nikada im nije dosadilo. 

U tome se i zima približila svome kraju, a 
proljeće kucalo na vrata. Trebalo je misliti na oranje 
i na seobu doma. Bartol kao svinjar i govedar nije 
mogao ići doma k bratu, pa je on jednom došao na 
stan radi dogovora. Kad je ušao u kolibu, djeca su 
upravo očekivala pucavice iz pepela. Đuko spazi 
strica i sav veseo potrči k njemu. Uto pucavice 
stanu skakati oko ognjišta, dijete se vrati, digne 
najljepšu i sve sretno pohvali se stricu : 

— Čiča, gle, kako je velika ! 

Ivša pogleda po rasutim pucavicama i po 
ognjištu, na kojemu se iz pepela tu i tamo dizali 
uski trakovi dima od kukuruznog zrnja, koje nije 
ispucalo, nego polako izgaralo u žari, te mjesto 
pozdrava poviče na Baru : 

— Kakav je to rasap!... Za vas se ne može 
kuća nakućiti. 

Zabezeknuta Bara nije u prvi čas proslovila 
ni riječi, a što je poslije govorila s Ivšom, nije Đuko 
čuo. Uplašen i razočaran povukao se s djevojčicama 
u kuhinju, i njih troje stisnulo se tamo ni ne mi- 
sleći više na pucavice, nego je šutjelo, kao da su za- 
tečeni u velikoj krivici. Osjetljivi Đuko počeo je 
kasnije jecati, jer ga je strašno bolilo, što stric diže 
buku radi kukuruza, kojega ima puno, pun tavan, 
toliko ga ima, da se čak i svinjama daje, a njegova 
žena krade od njih jabuke i kruške, jer kadgod ljeti 
dođe na stan, nabere punu torbicu voća i odnese ga 
doma. 

XLVI. 

Stric se zamjerio Duki do dna srca, a Bartol 
i Bara nijesu se mogli domisliti, zašto je Ivša, 
štono riječ, s neba pa u rebra počeo vikati, a nije bilo 
pravoga ni povoda ni uzroka za to. Pravi razlog 
doznali su tek kasnije, kad su već preselili doma. 

Mala Marga spavala je zimus s bakom u istoj 
Postelji, pa koji puta pritajivši se, kao da spava, čula 
je razgovore između strica, njegove žene i matere, 
a pametno dijete sve je razumilo i zapamtilo. 

Stric i strina stalno su prigovarali, da stanari 
puno troše. Njoj je napose krivo bilo, što mora 
peći kruh i za stan i za dom, i često su govorili, da 
se podijele. Rega se te čitave godine ulagivala 
svekrvi: sve lijepo oko nje, njoj prvu jabuku, 
najbolji komad mesa ili kolača i u svem ostalom po 
nju. Mislila je, ako dođe do diobe, neka Marga 
privoli uz nju. Govorila je, kako bi njima bilo lijepo 
i lagano. Njih petero ne bi se moralo ubijati poslom 
kao sada, kad rade i za Barinu djecu. Ali Marga, 
kad su joj jednom otvoreno govorili sin i snaha, 
što misle, odbila ih je riječima, da diobe ne da, 
a ako ipak do nje dođe, da će poći s Bartolom. I 
Bartol i Ivša njezini su sinovi, ni na Baru ni na Regu 
se nije baš mogla potužiti, svi su joj srcu jednaki, 
ah Bartol više treba, pa ona kao mati mora s njime. 

Iz djetetovih riječi zaključili su to Bartol i 
Bara, pa su osjetili, da ne će dugo jesti zajedno 
kruha s Ivšinima. Bartol to kao da je jedva dočekao, 
a Bara se uplašila, što će i kako će, ako zaista dođe 
do diobe. 

— Ne boj se, — mirio ju je muž, — iza tebe 
i mene sve napreduje, a ne vidi se u kući, jer se na 
drugoj strani nesamo ne stiče, nego rastiče. Kad 
mi sami budemo i radili i gospodarili, već će se vi- 
djeti. 

Jedno i drugo osjetili su zahvalnost prema 
Margi, a to joj nijesu trebali posebice pokazivati, 
jer Bara joj je i prije uvijek bila dobra. Zaboravila 
je ona na sve, što je imala od nje prvih dana, kad 
je došla u kuću, sva zapostavljanja, pa i to, da joj 
je dovela Duku, kad se Roko rodio. Sve je zabora- 
vila Bara, pa još ljepše sa svekrvom nego prije. 
v A ona orunula i za posljednju godinu dana, 
sto je Bartol bio na stanu, postala naglo starica. 
Pomalo se tuži na teret i neke mučnine, bolove. 

što li, a dosada se nije nikad tužila, nego se dičila 
svojim zdravljem i ponosno isticala, da nikada 
nije bila bolesna. Kad ju je jednom opet spopala 
potajna njena muka, rekla je Bari : 

— Izišao je moj vijek i ne ćemo dugo zajedno. 

— Još ti nemaš tih godina, — rekla joj je 
Bara htijući je osokoliti, ali ona je očigledno pro- 
padala s dana u dan. Videći to Bartol, a znajući 
po riječima svoje kćeri, kamo bi ona, da se podijele, 
par puta je počeo s njome razgovor o diobi. 

— Dok sam ja živa, ne dam, a kad meni za- 
klopite oči, nada mnom mrtvom možete odmah, 
— glasio je njezin odlučan odgovor. 

No i ona je sama znala, da braća ne će moći 
još dugo zajedno. Čula je sve razgovore starijega 
sina i njegove žene, a vidjela je kao pametna žena, 
da med njima već dugo kuha. Pomišljala je koji 
put, da bi možda ipak bolje bilo, da se sinovi po- 
dijele, pače bi možda morala na to i pristati radi 
Bartola. U njega su brojna djeca, njen bi dio bio 
njemu potreban, jer Ivša bi imao i svoje i ženino, 
ali što je jedamput rekla, od toga nije htjela odustati. 
Osim toga moguće joj je i smrt pred vratima, pa 
ode li prije toga s Bartolom, zamjerila bi se Ivši 
do iza groba, a materi je stalo, da je na groblju 
pohađaju obadva sina. 

Ne, nego prije nego umre, već će nekako dru- 
gačije urediti, da Bartolova djeca osjete, da su imala 
baku. I Aco i lijo bili su njezini, dragi su joj bili, 
jer su njezine krvi, ali su mnogo toga Reginog 
primili, a Bartolova su djeca drugačija, kao što je i 
Bartol drugačiji od Ivše. Bartolove napržitosti, 
koje se bojala, dok je mlađi bio, davno je nestalo, 
i ona se ne sjeća, da je on kadgod počeo svađu u kući. 
Valjda ga je Bara preobratila. Ona je duša, to sve 
više uviđa Marga, pogotovu otkada živi cijelu 
godinu sad s jednim, a sad s drugim sinom. Zimi, 
kad nije čeljade zatrpano poslovima, najbolje se 
poznade. Nikada nije čula, da je Bara ogovarala 
Regu ili njezinu djecu, a prošle zime bio je dnevni 


119 


razgovor u Ivšinoj obitelji napadanje i ruganje 
Bartolovoj djeci. Osobito su imali Duku na zubu. 

Kad je mala Marga došla, pa u dječjoj naivno- 
sti pričala, što je bilo na Božić na stanu, Ivšini 
su govorili o Duki gotovo kao o zločincu. 

— Nije dijete krivo, — kušala ga obraniti 
baka i htjela još dodati, da roditelji nijesu smjeli 
ostaviti goruću svijeću na trpezici, ali nije toga 
rekla, jer bi se njihovi napadaji okrenuli na Baru i 
Bartola. Osobito je bilo krivo Margi, što Aco i lijo 
nijesu imali druge riječi za Duku, nego poselar. 
Ona nije znala pravoga razloga, zašto se dijete 
ne zadržaje rado kod kuće, nego je mislila, da 
su sva djeca takva. 

Priklonila se više Bari, nego prošle godine 
Regi, ali je ipak htjela, da su joj u srcu oba sina 
jednaka, a najviše se bojala, da ne dođe do sukoba 
među njima te po tom do rasula. No nije se trebala 
bojati. Došli su naime proljetni poslovi, a kad čo- 
vjek radi, onda mu najčešće nije ni do čega drugog. 


XLVII. 

Ipak jednom njena bojazan kao da je dobila 
opravdanu osnovicu. Radilo se doma. Bio baš 
petak i za objed grah. Đuko ga je volio, a kad bi ga 
se najeo, tužio bi se na trbuh. Tog je proljeća dobio 
nekakav osip po vratu, koji ga je bolio. Za jelom bra- 
ća govore i ne govore, protiskuju kroz zube toliko, 
da se ne može kazati, da šute jedan od drugoga. Ku- 
šala je Marga raspresti razgovor, kakav bi trebao da 
među braćom bude, pa je počimala sad o ovome, 
sad o onome. Konačno je došla i na svoje bolove. 
.. v * — I mene boli, — upao je Đuko na njezine 
riječi, samo da i on nešto rekne. 

— Što ? — upita ga zabrinuto mati. 

Trbuh, — zabunilo se dijete jedući grah, 
ali se odmah ispravilo misleći na svoje kraste 
i dodalo : — na vratu. 

— Trbuh na vratu ! — nasmije se stric, a 
i svi se ostali nasmiju. 

— Ne, nego na vratu me boli, — uzalud se 
ispravljao nekoliko puta Đuko, jer je stric stalno 
zlobno ponavljao : »Trbuh na vratu.« I od toga 
dana nijesu ga Ivšini nikako drugačije zvali, nego 
trbuh na vratu. 

Dijete osramoćeno pred svima počelo je do- 
bivati uvjerenje, koliko ga je ono moglo imati, 
da je stric najgori čovjek na svijetu, jer nije još 
zaboravilo one vike na stanu zbog pucavica, a 
sada ga još nepravedne^ sramoti. 

Poslije te zlobne Ivšine šale rodila se prava 
mržnja na to Bartolovo dijete u njegovoj duši, — i 
umalo da nije došlo među braćom do potpuna loma. 
Uvrijeđena razdionikova Klara na Baru, kad je sa 
stana preselila doma, pričala je i svojima i tuđima, 
što je svašta od Duke čula. Dotada se naslućivalo u 
Japagama, da med Budrovom braćom nije sve naj- 
bolje, ali se nije znalo, što je i kako je, jer se sakri- 
valo. Sada se sve doznalo i selo je imalo puno raz- 
govora o njima, a kad se riječ širi od usta do usta, 
uvijek se nešto nadometne. Selo je postalo uvje- 
reno, da je u Budrovo j zadruzi pravi pakao, ne- 
imaština i glad, jer su Japage zabrujile, da Budrovi 
već od Božića nemaju kruha. 

Te govore i prigovore donijeli su poslenici 
iz doma na stan, pa su tako došli Regi i Ivši do 
ušiju. Oni ostave najpreče poslove i dođu doma, 
a Ivša čim je ugledao Bartola, odmah na njega 
trista. Ivša je vikao na brata, Rega se uscaktala 
na Baru, a Marga se križala i lijevom i desnom 
te uzalud pokušavala, da ih smiri i zbuši. 

— Ta i u drugim kućama pofali kruha, — 
nemoćno je upadala u Ivšinu viku. 

— Ali svatko svoje krije, — odvrati joj sin. 

— Pred selom se ne da ništa sakriti. . . Dođe 
ti tuđ stvor pred kuću, kad se mješivo meće u 
peć, ili ti netko bane, dok si kod jela, — opire se 
Marga. 

— Tko je žitne njive obradio ? ! — uplete 
se Bartol među njih dvoje. Ta je riječ upekla Ivšu, 
jer on niti je dobro uzorao, niti na vrijeme posijao, 
pa uvrijeđen presiječe : 

— Najbolje kruh popola (dijeliti se). 

— Kad bi ga bilo ! — upade Bara Ivši u riječ 
prvi put odkada su zajedno. Njemu planu oči, 
i Bog sveti znade, što bi moglo biti, da se Marga 
nije umiješala među sinove, pa odlučno počela : 

— Rad ludoga djeteta duše bi griješili ! — 
Napala je jednoga i drugoga sina, kao da su njih 
dvojica krivi svemu, i jed\a ih nekako rastavila i 
donekle umirila. Razišla se braća, a da jedan dru- 
gom ni »s Bogom« nijesu rekli, i te godine nijesu 
uopće govorili, pače niti poslije uskrsne ispovijedi. 


XLVIII. 

Pa moguće da je i bolje bilo tako, jer kad se 
ne govori, ne dolazi se lako do zla. Ipak se bra- 
tova riječ »kruh popola« usjekla duboko Bartolu 
u srce. Da se zaista dijeli, na to se još ne usudi ni 
pomisliti, jer na četiri jutra ili nešto više, što bi 
dobio, kamo bi s petero sitne djece ? Bio bi siro- 
tinja uboga. U zajednici je ipak bolje, teško je, 
ali se ipak nekako prođe. 

Međutim iza tih pomisli dođu mu i druge. Što je 
zemlja ? Ništa ! Glavno je, kako se obradi. Kad je 
on na stanu, sve se uveća, sve na vrijeme bude 
porađeno, a kad je Ivša, sve je u nazatku. Bartol 
je svijestan toga, ali se ne usudi dalje misliti, no mi- 
sao sama dolazi. On i njegova žena jedini su pravi 
radnici u zadruzi. Kad bi radili samo za se, pa makar 
i na malom, zar ne bi bolje bilo ? U svijesti mu ne- 
što kaže, da bi zapravo to najbolje bilo, a Barto- 
lov ponos crta njega pred njegovim duhovnim 
očima kao samostalnoga gospodara, koji radi, 
stiče i diže se te postaje ono, što bi trebao da bude 
jedan Budrov, iz čije je kuće jedini oficir iz Japaga. 

Ali toj zamamljivoj misli ne usudi se još dati 
pravoga maha, jer strepi od diobe, na koju Ivša 
sigurno misli, kad je ono i pred majkom rekao. 
Da bar razgovaraju, znao bi, što mu brat hoće, 
ovako je u neizvjesnosti. Osim toga mora kao lud 
loviti, kad će na stan bratu na pomoć, a ako pro- 
maši, gleda ga mrko i ništa ne govori. 

Bratova šutnja ubijala ga gore, nego ikakav 
rad, jer osjeća, da je među njima pukao jaz, koji 
se ne će premostiti. U tome jadu nesvijesno je 
tražio krivca tome stanju i kudgod mu je misao 
lutala, vraćala se na Duku. Da on nije govorio 
koječega kod »Vinaših«, ne bi ni do čega došlo. 
Nije gledao u njemu ludo dijete, koje nema pra 
voga prosuđivanja, jer mu se ustalilo u duši uvje- 
renje, da je Đuko vrlo pametan, pa kao što kriviš 
obrasla čovjeka za njegove čine, tako je Bartol 
krivio i Duku. Nije ga tukao, nije ga grdio, ali 
mu je uvijek bio na putu. 

Dijete je to osjećalo i zato je uvijek bježalo 
od kuće, napose ako je otac bio doma. Po cijeli 
dan bio bi kod Babure i noćivao bi tamo, da nijesu 
dolazili po njega. Još kojekako, dok mu je mati 
bila doma, ali kad se ona morala odbiti na poslove, 
Đuko se sasvim udomaćio kod Babure. I ono malo, 
što se zadržavao kod kuće, bilo mu je zagorčeno. 
Baka se morala više baviti Rokom, a Đuko je u 
svome malom srcu mislio, da ga ni ona više ne 
voli, jer ga ne tetoši kao ono prije. 

Ovo s bakom dalo bi se još podnijeti, da nije 
bilo strica i njegovih sinova. Doduše Ivša, otkako 
ne govori s bratom, ne spominje mu njegov trbuh 
na vratu, ali zato lijo i Aco, kadgod mogu, nešto 
mu dobace. Njih dvojica dođu nedjeljom sa stana 
doma, da se obuku i da pođu među svoje vršnjake, 
a uvijek nađu nešto, čime će ga pecnuti. On je još 
malen, da se sam obuva, a lijo ili Aco uvijek bi 
sa njega, kad bi ga baka ili mati oblačila: 

— Mladoga gospodina treba služiti. 

Kad bi za jelom učili Duku, da kruh drži lije- 
vom rukom vodoravno na prsima, a žlicu s tri pr- 
sta u desnoj, uzalud bi se mučio, jer mu je ruka 
bila još slaba* Uzeo bi žlicu cijelom šakom, a bra- 
tići bi jedva dočekali, da mu se narugaju, što jede 
kao gospodin* I nikada nijesu imali za njega druge 
riječi nego poselar ili gospodin* I dok bi prvu riječ 
kojekako podnosio, jer je zaista bio više u selu 
t* j* kod Babure nego kod kuće, druga bi ga riječ 
uvijek napunila gorčinom* 

U svom kratkom vijeku čuo je naime o gospodi 
samo najgore, jer seljaku je najveća uvreda, ako 
mu se kaže, da je gospodin: gora, nego da mu se 
veli ciganin* Ako tko ne zna reda, kaže mu se go- 
spodin, ako ne će da radi, opet mu se veli, da je 
gospodin ili »gospoja«* 

Što su gospoda, mali Đuko još nije pravo znao*. 
Čuo je od svojih roditelja za strinu, da je kao go- 
spođa, — inače je znao, da je od gospode svako 
zlo seljacima* Ako tkogod od veze drva iz zabrane, 
gospodin ga lugar oglobi* Bez gospode finanaca 
ne može se peći rakija, a ako se peče, globa* Oni 
isto brane saditi duhan* Ne zna Đuko, što je globa, 
ali sigurno je nešto strašno, jer je se svi boje* Osim 
toga radi lugara i financa može čovjek doći u za- 
tvor, a što je to, donekle zna, jer su i njega par 
puta zatvorili u kokošinac, a to mu je bilo gore 
od ikojih batina* Gospodin sudac na sudu ne da 
nikada pravo seljaku, gospodin bilježnik ili pred- 
stojnik oglobe ili zatvore čovjeka s čista mira* 
Gospodin »meštar« (učitelj) treba u najnezgodnije 
vrijeme kola, da ga nekud odvezu* * * I tako redom 
bez kraja i konca svim nevoljama seljaka kriva 
su gospoda* Najgori su od njih žandari, jer oni mogu 
— tako je Đuko čuo — svojim nožem (bajonetom) 
na puški i ubosti čovjeka* Ako kome, njima se ne 
smije nitko zamjeriti, — oni su sigurno, — mislio 
je Đuko, — najveća gospoda na svijetu* 

Gospoda ništa ne rade, nego hladuju, kad 
seljaku ispadaju oči od posla, a lijenost je najveći 

grijeh, misli Đuko, jer su mu to rekli, kad ne bi 
htio zibati Roku* 

Zato su Duku eto tako strašno bolila zabada- 
nja njegovih bratića, a što nije nikako mogao 
shvatiti svojom malom glavom, bilo je, što je i 
njegova rođena majka rekla, kada su ga jednom 
bockali bratići : 

— Pa i bit će moj Đuko gospodin ! 

Zaplakalo je dijete na te riječi, jer u tome mu 
se času učinilo, da mu ni majka njegova nije do- 
bra* Pobjegao je Baburi, i ona ga jedva nekako 
utješila, kad mu je rekla, da gospoda imaju puno 
novaca i da svaki dan jedu »peke« (mesa)* 


XLIX* 

Dom, stan i opet dom, i tako su prošle godine, 
kad je Đuko stupio u šestu, pa su se roditelji stali 
dogovarati, da li bi ga dali u školu ili bi još počekali 
godinu dana* Mati ne bi htjela, ali otac hoće, jer 
veli, dijete je prepametno, pa je sjeti, kako je na sta- 
nu znao uvijek reći, je li svih osam telića u šljiviku* 
— Tri i tri i još dva, — rekao bi, kad bi ga 
pitali, koliko ih je, a bilo mu je tek pet godina* 
Što je škola, nije bilo jasno Duki, pa joj se u 
jednu ruku radovao, što će dobiti torbicu, pločicu 
i knjige i što će kao školarac biti ljeti u gaćama, 
a zimi uvijek u hlačama kao pravi muškarac, jer mu 
majka i sada još znade koji puta obući skutaru 
(haljinicu) kao malom djetetu ili djevojčici* U 
drugu ruku i nije joj se radovao, jer djecu ukore, 
ako prebiju pisaljku, a istuku, ako razbiju pločicu* 
Osim toga učitelj tuče djecu i ostavlja je u zatvoru* 
To je sve, što je znao o školi, pa nije shvatio, 
zašto svatko mora ići u školu, pa je pitao majku* 
— Tamo se uči Bogu moliti i kako se valja 
ponašati, — rekne mu ona* 

— Ja znam i očenaš i vjerovanje i kako se 
žlica drži, — odgovori joj svijesno* 

— Uči se čitati, pisati i računati. 

Đuko je sada shvatio potrebu škole. Poveselio 
se, da će moći čitati knjige, a osim toga, došla 
mu je misao, da ne će morati paziti na Roku. Prije 
ga je morao zibati, a sada uvijek paziti na njega 
i često je bio radi njega kriv ne shvaćajući nikad 
pravo za što. I batina je dobio za njega nesamo 
jedamput. 

Nedavno je ostao sam s njime u sobi. Brat je 
spavao u kolijevci, a Duki je bilo dosadno, pa 
izašao. Kad se vratio natrag, da vidi, da li još 
spava, dijete je sjedilo u zipki i nešto krilo među 
ručicama. Bila je očeva lula, koje se nekako domo- 
gao s kreveta i lupajući njome po kolijevci razbio 
je. Da ne bude kriv, zovne Đuko oca, a Bartol 
najprije remenom udari nekolikoput Roku, zatim 
pošteno istuče Duku. Dijete je plakalo, ne toliko 
radi boli, nego što je osjećalo, da nije krivo, prem- 
da mu je otac neprestano govorio tukući ga, zašto 
nije pazio na brata. 

Kad pođe u školu, ne će više bivati kriv za 
brata, ne će morati paziti na njega i ne će se morati 
zadržavati kod kuće. Stoga je veseo pošao s maj; 
kom, da ga upiše, i vrlo se ražalostio, kad je učitelj 
rekao, da je premalen za školu. Bara je ponijela 
sa sobom košaricu jaja i drugih dobrih stvari za 
učiteljevu gospođu, pa je njemu bilo neugodno 
u jednu ruku uopće ne primiti dara, u drugu opet 
primiti ga, a Duku odbiti, te ga je ipak nakon ko- 
lebanja upisao. 

Tako je Đuko postao školarac i prvi put u 
životu prema svome dječjem shvaćanju uvidio, 
što je zapravo gospodin. Stari Martin, učitelj još 
njegova oca, bio je crven i debeo, ruku mekih i 
bijelih kao u malog djeteta. Ne radi ništa, što je 
dijete smatralo radom, samo šeta po razredu i 
viče na djecu, osim toga još pripovijeda i zapovijeda. 
Po Đukinu mišljenju morao je on biti strašan 
gospodin, veći od oružnika, jer, sa žandarima se 
lijepo razgovara, a »meštar« ne da u školi ni pisnuti. 

Tako tiho mora biti, kaže on, da se čuje, kad muha 
kihne. Osim toga moraju djeca držati ruke na klupi 
i to ne istom kako, nego palac pod daskom, a ostali 
prsti na njoj. I sa strahom je Đuko primijetio, da 
se tako ne mogu držati dugo ruke na klupi, jer se 
uznoje, pa se same od sebe skližu dolje. Popustiti 
ih ne smije, jer u kutu straže četiri ogromne šibe, 
od kojih je jedna u troje upletena. 

Jest, učitelj je velik gospodin, veći od žandara, 
jer on smije i tući djecu, a tuđe dijete ne smije 
nitko istući, pa ni žandar, dobro to znade Đuko. 
I bojazan od tog strašnoga gospodina nije ga 
oduševila za školu, pogotovu u prvo vrijeme, kad 
nije ništa novo naučio. U školi je bilo pet razreda 
zajedno : jedni pišu, drugi čitaju, a učitelj najmla- 
đima samo pripovijeda, pa i to istom što : pravi 
đak, govori on, mora se svaki dan umiti, isprašiti i 
iskefati svoje odijelo, mora imati čist vrat i uši. Sve je 
to Đuko čuo toliko puta kod kuće, i kad nije bio đak. 

Ali kasnije, kad je učitelj počeo pričati priče, 
počela mu se škola sviđati. I njegova baka i Ba- 
bura znale su mnogo prekrasnih priča, ali su sve 
bile duge, da ih on nije mogao zapamtiti, premda 
ih je mnogo puta čuo. Učiteljeve su priče kratke, 
da ih odmah znaš napamet. Prva je njegova priča 
bila o dvije velike žabe, koje su vidjele vola, pa je 
jedna htjela da bude velika kao on. Kad je stari 
Martin rekao »dvije velike žabe«, iskliještio je oči 
i rašitio prste kao žaba, a cijela je škola prasnula u 
smijeh. Poslije toga se napinjao, da pokaže, kako 
se ona žaba napuhavala, da bude veća od vola, 
koji je bio »veći nego ja«, rekao je učitelj, a škola 
se opet nasmijala. Na koncu je žaba od napinjanja 
pukla, rekao je »meštar« i načinio tako nesretno 
i bolno lice, da nikome nije bilo do smijeha. Nakon 
toga je pitao, tko bi znao tu priču ispričati. Đuko 
je digao ruku i ispričao priču od početka do kraja 
sve, kako je učitelj pripovijedao. 

— A zašto je stradala ta žaba ? — pitao je 
učitelj Duku. 

— Jer se stavila izvelika, — zaključilo je 
dijete. 

— A tko se stavi izvelika (oholi), taj će svako 
zlo učiniti, — dometne učitelj i pohvali Duku. 

Oduševljeno dijete došavši kući tri puta je 
moralo baki ispričati priču, a ona je samo brisala 
suze i šaptala : 

— Umrijet ćeš, Đuko, previše si pametan. 


L. 

Olalostile su ga bakine riječi, jer nije htio 
da umre, premda nije pravo znao, što to znači 
umrijeti. Ali te godine doznao je i to. Kako je 
Marga prije dvije ili tri godine počela slabiti, po- 
lako ju je nestajalo iz dana u dan. Nekad snažna 
lena oronula je, skupila se i sagnula se gotovo 
do zemlje. Snage njene nestalo, i vukla se po kući 
više mrtva, nego liva. 

— Dolazi moj čas, — govorila bi' sinovima, 
kad su je htjeli voditi k doktoru, — čemu da se 
trošite, doktor je skup. 

Hranu je slabo podnosila i ni za što nije ma- 
rila, jedino joj je veselje bio Đuko. Gledala je 
njegovu pločicu, kad joj se pohvalio, da je napisao 
raznih crta, ravnih i kosih, štapića, križića i zvje- 
zdica, već kakvu je imao zadaću. Piljila bi u dječji 
rad, pogladila i poljubila ga te prošaptala : 

— Đuko će dati baki hladne vodice, kad 
legne u krevet. 

A svaki dan joj je imao nešto reći, nečim se 
pohvaliti. Tamo kasnije, kad su već dani postali 
osjetljivo kraći, objesio je učitelj na zid neku sliku 
i pitao djecu, što je to. 

— Cavaldus ! (kovana igla za hasure) — 
viknuo je ponosno Đuko iz sveg grla. 

Neka se djeca nasmijala, a učitelj ih umirio i 
poučio Duku, da je to obična igla, samo što je 
debelo naslikana, pa izgleda kao čavaldus. Premda 

se u slici prevario, znao je ipak, da je na slici slovo 
»i«. Iza toga su učili, kako se to slovo piše. Učitelj 
je naprijed govorio, a djeca za njim i u zraku po- 
kazivala : »Tanka crta gore, debela dolje, zaokru- 
žiti, tanka crta gore... Točka!« Sva su djeca 
skočila i probola prstom točku u zraku i bila ne- 
obično vesela. Iza toga su prvo svoje slovo učila 
pisati na pločici i ploči, a do konca obuke bile su 
sve pločice pune slova »i«. 

Kao nikad oduševljen dotrčao je Đuko doma 
i još s vrata vikao baki, što je danas u školi radio, 
no kad joj je pokazao pločicu, razočarao se, jer su 
sva slova imala točku dolje, a on zna, da ju je na- 
pisao gore. I baka nije znala, kako to, dok Đuko 
nije nehotice okrenuo pločicu i tada su točke bile 
na pravome mjestu. 

Marga nije bila svijesna, da je i pamet ostav- 
lja. Uza svu svoju slabost koji put se ipak nije 
dala, još bi joj srce snažnije zakucalo i htjela bi 
raditi, kao što je nekad radila. Tako je jednom po- 
šla na trganje kukuruza, da odmijeni Regu, kao 
prije godinama, ali na njivi je pala. 

Dovezli je doma, a ona je sve otpravila opet 
na njivu, da radi nje ne zaostaje posao. Kad je 
ostala sama, poslala je Duku po Baburu. 

— Oprosti, sestro, teško sam te uvrijedila, 
— dočekala je skrušeno susjedu. — Meni treba 
doći pred Bolje lice čistoga srca i čiste duše. 

Babura ju je zagrlila, poljubila, raspremila 
joj postelju i metnula je u nju. 

— Boli, boli, strašno tu, — šaptala je u kre- 
vetu Marga pokazujući na život, — godinama 
boli, a nikom nijesam rekla, da se ne žaloste. 

Susjeda ju je kušala tješiti, no opora Marga 
nije htjela njene utjehe i kao da se pokajala, što 
joj je uopće to rekla. 

— Dobar je Bog, — šaptala je ona, — muči 
me ovdje, da ne patim tamo za svoje grijehe. 

— Baru mi zovni, — posljednje je bilo, što 
je toga dana rekla. 

LI. 


— Mamo moja, dobro moje, — još s praga 
je počela bugariti Bara i bacila se na krevet preko 
svoje svekrve. Njene obilne suze polile su lice stare 
žene, a njoj je to godilo i kao da joj je olakšalo 
bol. Slabim rukama privukla je Baru još više na 
se i šaptala joj najtišim glasom : 

v — Kćeri, mnogu sam ti nepravdu učinila. . . 
Možeš li mi to zaboraviti ? 

Bara je nastavila naricati i nabrojila je sve, 
što joj je svekrva učinila od prvoga dana, kad 
su se posvojile. Iskreno je Bara plakala, jer ju je 
obuzela prava žalost, kad dođoše po nju, da je 
svekrvi zlo. Sjetila se svega onog, što je od nje do- 
bra imala, i sa strahom pomišljala, kako će joj biti, 
kad ostane sama s Regom. 

Isplakala je Bara sve suze, a kad ih više nije 
bilo, Marga joj je dala ključ od svoga ormara i 
naznačila pet trubica, koje da joj donese. 

— To je tvoje, samo tvoje. ♦. Djecu imaš, 
trebaš i spremi, da drugi ne vide. 

. I dala je, da odvije jednu trubicu, a iz nje je 
ispao sjajan solferin. 

I to je tvoje, — rekla je, — mjesto onog, 
što je na vratu Majci Božjoj... I znaš, reći ti mo- 
ram, majka je tvoja vas petero imala, a poslije 
je ^činila, šta ja i sve ostale... Teško mi je, ali 
moram, da ti kažem, kćeri, jer duša me moja sili, 
a ona je^ već na jeziku. ♦. I jedamput je majka 
tvoja otišla skoro pod ledinu. . . Učinila je velik 
zavjet i ozdravila, ali nikad više nije imala pravoga 
Zdravlja... 

Zadahtala se i dugo je šutjela, a kad su joj 
se snage opet malo pribrale, nastavila je : 

Poživjela je još, ali zavjeta nije izvršila. .. 
Na smrtnoj postelji rekla je tvome ocu i on je 
Zavjet izvršio... 

Bara je opet plakala, a Marga prikupljivala 
nove sile, da završi : F 

— Sve sam čula, jer selo sve zna. 

Nakon toga kao da joj se ogroman kamen 
svalio s prsiju, uspravila se na postelji i izgovorila 
jasno i bistro : 

— Ti nijesi bila kao mi ostale. ♦♦ Hvala, ti. 
Baro, sirotice uboga, mučenice. ♦♦ Hvala ti kćeri, 
što u sebi nijesi ubijala moju krv... Hvala! 

Klonula je na jastuk, ali kao da joj nije sve 
rekla, pa je dalje šaptala : 

— Grijeh je to strašan, neoprostiv grijeh... 
Čovjek tek onda vidi, kad ga hladna ruka smrti 
za vrat pograbi. 

Još iste noći dovezoše joj svećenika, a kad joj 
je utjeha zagospodarila dušom, smirena je raz- 
dijelila sve svoje, što je osim onih pet trubica os- 
talo. Sa svima se oprostila, izljubila, a do zore 
nije se više među žive brojila. Zadnje je bilo, što 
je sinovima rekla : 

— Kad se raziđete, kao braća se raziđite. 


LII. 

Lijepo su je sinovi otpremili, kako dolikuje 
Budrovoj kući, iz koje je potekao časnik, i čelo 
glave zasadili joj na grob jak hrastov križ. Kćeri 
nema, da joj cvijeće sadi, a pitanje je, hoće li joj 
snahe držati grob u redu, — neka se po križu znade, 
da ima sinove. Ukopnike su lijepo pogostili, a nitko 
nije znao, kako su smogli i kako je njima poslije 
toga bilo. 

Činilo se, da će ostati po starom. Bartol i 
Bara otiđoše na stan, a Ivša je sa svojima ostao 
doma. U prvo se vrijeme šut jelo kao pod utiskom 
žalosti u kući, a malo pomalo postajali su svi 
vedriji, jedino se Đuko nije mogao utješiti. Zako- 
pali baku i nikada više ona ne će doći, da ga pomi- 
luje i da gleda njegove zadaće. Plakalo je dijete 
danas, sjutra i svaki dan te se od žalosti razbolilo. 


9 * 


131 


Odbaviše ga na stan i tamo je odležao dva, 
tri tjedna, a kad se opet vratio u školu, imao je 
nove cipelice i toplo odijelo. Donekle je zaboravio 
na svoju žalost, a u školi je brzo stigao ono, što 
je zaostao. Preko dana okupljivala ga Babura, 
a kad u večer koji put ne bi odmah zaspao, čuo bi 
razgovore između strica i strine. Pitali se, odakle 
Bartolu novac za odijelo i cipele, i svašta naga- 
đali. Od šišaka i jaja se nije moglo toliko skupiti, 
a ni od koga ni jesu mogli dobiti. 

. — Za to njima tako često nosi lisica kokoši, 
— jednom Če Rega sa zlobnim oduševljenjem svome 
mužu smjerajući na to, da Bartol i Bara prodaju 
staoarsku živad. 

— Moja mama ne krade kao ti jabuke, — 
upade joj u riječ Đuko ne mogavši podnijeti, da 
mu strina vrijeđa roditelje, jer je pametno dijete 
shvatilo razgovor između nje i njena muža. 

Ciknula je Rega na dijete, pograbila ga iz 
kreveta i bacila na dvorište. Siroče je postajalo 
pred vratima, a kad je ozeblo, dovuklo se do Ba- 
bure i kod nje prenoćilo. Ona ga je htjela otpremiti 
u školu, ali čulo selo, što je noćas bilo u Budro- 
voj kući, pa ga je jedan susjed odbavio na stan. 

Ali prije nego je tamo došao, već je bio Ivša 
na stanu i svađao se s bratom. Bacao je i lupao 
sve, što mu je u kolibi došlo pod ruku, a Bara je 
u strahu drhtala, zaklinjala ih i molila bojeći se 
sramote i još gorega zla. 

— Majka vam se nije ni ohladila u grobu, 
pa toliko zla spravljate, — nemoćno je govorila 
sad jednome, sad drugome. Kad se Ivša izvikao, 
pa mu se jad stišao, otišao je s prijetnjom, da mu 
Đuko ne dolazi više na oči. 

Nakon toga je Bartol nemilo istukao dijete, 
sto pravi zlo u kući, a on se isprebijan uvukao 
majci u krilo i jecajući ispričao joj sve, kako je 
strma s njime postupala za ono kratko vrijeme, 
sto je bio doma. Nije joj dijete trebalo govoriti. 
Znala je Bara, kakva je Rega dosebica i da je njeno 


132 


dijete puštala, da bude gladno, ali mu sada ništa 
nije mogla, nego je samo priželjkivala : 

— Umrlo je tvoje dobro, — znajući, da je 
također i njeno dobro umrlo* 

— Zašto, majko, umiru ljudi ? — pitao ju. 
je Đuko, kad je prestala priželj kovati* 

— Da k Bogu dođu, — odgovori mu* 

— Zar svi, majko ? 

— Samo oni, koji su dobri, srce moje, — 
odvrati mu Bara* 

— Zašto se onda ljudi svađaju ? 

Na to majka nije znala odgovora* 


LIH* 

Opet je Đuko ostao na stanu sve do proljeća, 
dok mu roditeljima nije bio red, da idu doma* Za 
to su vrijeme oni kuburili svakojako, jer iz doma 
nijesu dobivali ništa, ni masti, ni kruha, a kamo 
li petroleja* Bartol je bio mrk i svako veće vodio 
duge razgovore sa ženom* Oni su se osjećali svih 
lijepih časova, što su ih sami proveli na stanu : 
prve godine, pa kasnije, svaki put, kad nijesu 
bili zajedno s Ivšom i njegovima* To su bili lijepi 
časovi, koji bi se samo poželjeti mogli* Bartol i 
Bara otvoreno su govorili, da bi najbolje bilo, 
kad bi se podijelili* Plaši se Bara siromaštva, ali 
Bartol bi je tješio, da će im biti bolje* 

— Pa makar da se kao rode jedno drugom 
iz usta hranimo ! — zaključio bi svaki svoj ta- 
kav razgovor* Dojadilo njemu nesuglasje sa svim 
nepravdama u zadruzi kroz tih par godina, pa je 
volio, da dođe makar što drugo, a do diobe će tako 
i tako prije ili poslije doći* 

Očekivao je brata svaki dan radi diobe, ali 
on nije dolazio* Njih dvoje je svašta nagađalo, 
zašto ne dolazi, ali se nijesu mogli složiti, dok nije 
stanarka »Vinaših« donijela iz doma neku vijest 

0 Regi, poslije koje je bilo Bartolu i Bari jasno 

Zašto se Ivsa ne zuri s diobom... * 

Sve njihove razgovore čuo je i Đuko, pa se 
veselio, sto om ne će više biti sa stricem jer je 

&T*ZZ? Um - ,el ° ° Si ? ° no ^ št0 * ^ strinom! 
Kad to prođe, sigurno će se dijeliti, mislili su Đu- 

kim roditelji, jer tada će imati Ivša pravo na dio 
za jednu dušu više. 

ali , je to duša > nije dakako Đuko znao, 

ali je cuo, da su to stric i strina sigurno htjeli, da 

JX le * ar “ la ' pa 5 ato on govorio, da bi bilo 
bolje, da sto prije poene s diobom. I bio bi oti- 
šao u selo, v da rekne svoje bratu, ali nije dala Bara 

f al k l P °A e dl0b A t3) mora iz kuće ' a njoj je bilo 
da d ? bl ’ u kuću u selu, - ta na nju je u 
mladosti bila naučena* 

• R ~ ^ e . ma . nama života bez stana, — govorio 

urne fin*«' 6 T ZO> Št ° na selu vrijedi sta « blizu 
sume, a sred široka utvaja* 

1 . ^ v ^k Živi u šumi, ali on niie nikakva 
plemenita životinja — branila se Bara, u kojoj 

Povirka pri Pomisli, da će se sa svoj m 
muzem osamostaliti. ' 

• c T 3 r° su , s f roditelji razgovarali i viiećali 
je li bolje pustiti Ivši jedan dio više ili kuću u selu’ 

tirani!, UV p Ck p ° navljaH sve > što su imali pro- 
tiv Bartola i Bare. Dijete je iz njihovih razgovora 

Snu m i e s °4k? ° ni nC krivC - tol j ko Ivšu ' koliko nfegovu 
ženu, i steklo je uvjerenje, da je ona užasan stvor. 

ie držao' TJ 1 - 1 2aSt °’ ni,e . se Đuko domišljao. On 
je držao, da je njegov stric zao čovjek, jer nikada 

malktTS Za u° ravlti nje g° ve v ike ni njegovu 
i ° nih pUC3Vlca ' niti trb “ha na vratu, 
mjesecima rugao. Kad je on takav, a 

nešto šT gOT u- ° nda 0na mora biti 2aista strašna, 
Đuboio t SCbl ° n n t m ° Že misliti, umovao je 

Ali i prije toga bio joj je uvijek na putu* Sjeća 
se pojedinih zgodica iz svoga kratkog života, kada 
mu se strina čimgod zamjerila, a pri tim sjeća- 
njima neopazice bi mu misli skrenule na sasvim 
drugu stranu* Sjetio bi se Đuko svih očevih ba- 
tina i njegova ponosa s Rokom, pa se opet stao 
osjećati zapostavljenim* 

Te zime na stanu bilo je dijete prepušteno 
samo sebi : mati je radila svoj posao ne obazirući 
se uglavnom na djecu, djevojčice su činile same 
za se zasebno kolo, a Bartol je maloga Roku uvijek 
uzimao sa sobom, samo kad je mogao, pa bi tako 
Đuko ostao sam sa svojim sjećanjima i mislima* 
Darovito dijete bez pravoga zanimanja mnogo je 
razmišljalo i čuvstvovalo i počelo se osjećati ne- 
sretnim* ♦♦ Nesamo strini i stricu nego i ocu i 
majci i svima, svima bio je na putu, mislio je 
Đuko opažajući, kako mati češlja i tetoši svoje 
kćeri, a otac nježi Roku* Premalen je bio, da pro- 
sudi, da su možda njegove pomisli neispravne, 
nego bi se stužio i zavukao sjetan i snužden u za- 
pećak, dok ga ne ugleda Bara i upita, šta mu je* 
— Ništa, majko, — glasio je njegov odgovor, 
koji bi koji put popratile djetinje na po bezraz- 
ložne suze* 


LIV* 

Ali nije Đuko imao sasvim krivo, kad se sma- 
trao svakome na putu* U svojoj dječjoj pameti 
nije još znao ni mogao prosuditi pravo svoga po- 
ložaja* On je samo osjetio, da su svi prema njemu 
drugačiji, nego prema ostaloj djeci* U tome je imao 
pravo, ali nije znao, da je on bio središte zanima- 
nja cijele Budrove zadruge još prije, nego što se ro- 
dio, a kada je došao na svijet, da je često zadr'o 
u savjest svih svojih starijih* Nijesu ga htjeli, svima 
im je na smetnju, i zato je svatko od njegovih 
imao uvijek makar nešto protiv njega, — majka 

možda tek katkad, ali ipak i ona. Osim toga bila 
je za njega nesreća, da je bio pametan, prepame- 
tan za seljačko dijete, te mu se zamjeravalo ono, 
što se drugom djetetu ne bi nikad zamjerilo. Uz 
to bijaše slab, pa je bio neprilika roditelja, koji 
su jasno uviđali, da od njega ne će nikad biti pravog 
poslenika. 

Druga se djeca rađala, rasla onako, kako to 
treba da bude : koje je pametnije, koje tiše pameti, 
koje jače, a koje slabije, no nijedno nije od dru- 
goga jače odskakalo. Nije stoga čudo, da je od svega 
nešto i Đuko osjetio, i prave ljubavi svojih rodi- 
telja nije mogao zapaziti, ali oni su ga ipak volili 
kao svoga. 

Cijele ga zime zadržaše na stanu, a Bartol 
je ulovio na stupicu nekoliko zečeva i odnio ih uči- 
telju ispričavajući sina, što ne ide u školu, jer da. 
je bolestan. Moguće da to sve i nijesu činili iz prave 
ljubavi prema djetetu, nego možda iz sebeljublja, 
koje im nije dopustilo, da netko drugi navaljuje 
na ono, što je njihovo, pogotovu dijete. 

Tužna je to zima bila Duki, pa je jedva čekao, 
da dođe proljeće, kada će mu se roditelji preseliti 
doma, a on će onda moći opet u školu. Bara nije 
s previše veselja očekivala tu seobu, jer je bila 
uvjerena, da će se braća posvaditi, a kako je Bar- 
tol nagao, zatražit će diobu, pa će izgubiti kuću. 
Međutim se prevarila, jer iako Ivša nije s njima 
mnogo govorio, ipak se kod svake riječi vidjelo, da 
pazi, da ne dođe do prerječice. Na Regi se dobrano već 
poznalo, pa su se Bartol i Bara posve sigurno uvje- 
rili, da su njihovi domišljaji istiniti, zašto Ivša 
još ne traži diobe. 

Đuko je opet redovito išao u školu i sve je 
dosta brzo nadoknadio, u čemu je zaostao. Učitelj 
je zimus primio darove od njegova oca, pa mu se 
odužio tako, da je posvetio više pažnje Duki i 
s njime preuzeo sve, u čemu je s ostalima odma- 
kao. Kad je Đuko stigao drugove, opet je bio prvi 
u svome razredu, a kadgod je »meštar« štogod 

pitao, on bi digao ruku, jer ili je znao ili bi se 
sjetio. 

Proljeće je bilo dosta suho, ptice su došle rano, a 
leptiri lijetali iznad svježeg lišća i ranoga cvijeća. 
Stari učitelj Martin izveo je djecu jedno dva 
puta na šetnju, a kada im je sve rekao o bilju, o 
sisavcima i pticama, što može reći u proljeće, pre- 
šao je i na carstvo kukaca. Kod njega se malo 
duže zadržaše, jer je škola imala lijepe slike leptira 
i uzorno pčelarstvo. Napokon je došla na red i 
gamad. Kad je učitelj pitao prvi razred, što je to, 
lice mu je odavalo taku odvratnost, da su sva djeca 
osjetila, da je to nešto strašno i gadno, no što je, 
nijesu znala. 

— Zar ni ti ne znaš, Đuko ? — pitao je malo 
razočaran učitelj. Đuko je ustao, zamislio se, što 
bi mogla značiti ta nepoznata riječ, pa prezavo 
izusti : 

— Moja strina, — jer u njegovoj mladoj 
glavi davno se ustalilo uvjerenje, da je ona naj- 
gadniji stvor, što ga ima. Učitelj se našao u ne- 
prilici, pa ga brže ispravi, da su to kukci : buhe, 
uši i muhe. Sva djeca nijesu čula Duku, ali koja 
su ga čula, u školi se ušaptala, a kod kuće pri- 
povijedala, pa je cijelo selo doznalo, da je Rega 
Budrova gamad. 

Doznala je za to i Bara, ali ništa nije rekla 
Bartolu bojeći se, da opet ne istuče dijete. Tajila 
je to od njega, ali pred Regom se nije moglo zata- 
jiti. Našlo se dobrih prijatelja, koji su joj dojavili 
na stan, što je o njoj rekao u školi sinovac nje- 
zina muža. Kako ju je to strašno uvrijedilo, 
a usto radi svoga stanja bila razdražljiva, uzvi- 
kala se u cio stan : 

— Ja da sam gamad ? Uzrujala se žena, 
premda nije znala, što je zapravo gamad, pa nava- 
lila na muža. 

Ivša je morao ostaviti sav posao, uprijeći ko: 
nje i odvesti cijelu svoju obitelj doma. 

Kad je Đuko toga dana u podne došao kući 
iz škole, začudio se, kad je za stolom spazio strica, 
i ne misleći ništa, sio je na svoje mjesto uz njega 
na klupu. Tek sad je primijetio, da su za stolom 
samo stričevi, a svojih nije vidio. Uto mu je pri- 
šla mati i odvukla ga k peći, kraj koje je na neka- 
kvom prevrnutom čabru bio objed za njihove, 
koji su svi okolo sjedili i neveselo gledali u polo- 
vicu kruha pred sobom. 


LV. 

Da su se to otac i stric podijelili, nije trebao 
Duki nitko reći, ali kako je do toga došlo, nijesu 
ni njih dvojica nikad pravo znala. Rega, čim je 
Ivšu zovnula i rekla, da preže, spomenula je diobu, 
ali on se nije dao ni osoliti. 

— Zar da svijet misli, da sam jedva dočekao, 
da mi mati umre i — odlučno je odbijao ženu, ali 
je ipak popregao i poveo sa ženom i sinove sa so- 
bom, da mu budu u pomoći, ako brat navali na 
njega. Tko je doma prvi počeo, što su si sve na po- 
četku izgovorili, nijesu kasnije bili svijesni. U 
njihovu viku nije se miješala Bara, nego se požu- 
rila, da poveća jelo za toliki svijet. Ali kad je čula 
Ivšin krik na Bartola : 

— Krv mi je na očima (ubit ću te) ! — uletjela 
je u sobu među braću i stavila se pred Ivšu : 

— Djevere, jesam li ti kadgod zla bila? — 
pitala ga. 

— Ni jesi, snajko, — on će odvrativ pogled 
od svoga brata. 

— Onda sjedni, a drugi neka izađu, — rekne 
mu s odlučnošću prave žene Graničarke. Rega se 
upopriječila i htjela nešto početi, ali Ivšin ju je 
pogled izgurao iz sobe. Kad su ostali sami, stala 
je pred njega i sabrano rekla : 

— Baćo (tako ga je uvijek zvala), zar nije 
pokojna mama rekla, da se rastanete kao braća ?. . . 

A gle pod prozorom žena i ljudi, koji dođoše, da 
se našoj sramoti i našem zlu vesele. 

Oborio Ivša glavu, malo se zamislio, a onda 
rekne : 

— Donesi cio kruh i neka brat dođe. 

Kad ga je Ivša razrezao, zagrlila su se braća 
i poljubila, a kada je svaki svoju polu stavio na 
stol u zadružnoj sobi, rekao je Ivša : 

— Tu je moje mjesto (ostajem u kući). 

— Zatražio si diobu, zato moraš iz kuće, 
odgovorio mu je Bartol. 

— Volio si stan, pa neka ti bude, — sa žrt- 
vom je rekla Bara, kad su se braća opet stala sva- 
đati. I tako su se uglavnom mirno dogovorili glede 
zemalja, koja će komu pripasti, i glede oruđa, ali 
glede duša nijesu se mogli složiti. Ivša je tražio 
pet dijelova. 

— Samo žive duše imaju dio, — nije dao Bar- 
tol Ivši po volji, jer se nigdje nije čulo, da bi do- 
bilo dio i dijete, koje još nije rođeno. 

— Onda ćemo čekati do poroda, — mirno 
mu reče Ivša. 

— Popusti, brat ti je, da ne griješiš, — nagova- 
rala Bara Bartola. Još isti dan su sve uredili kod 
općine, a onda su stali seliti : Ivša svoje doma, a 
Bartol na stan. I tako se lijepo nastavila njihova 
dioba, da su Japage govorile : »Nitko se tako nije 
podijelio, kao Budrovi...« Sve je dobro bilo, dok 
nije došla na red marva, jer Ivša traži, Bartol ne 
da, a Bara zbušuje, pa se konačno nekako po- 
gode. Konje i goveda su lijepo podijelili, pače bi i 
svinje, ali su se zakvačili za nerasta. Ivša ga je htio, 
Bartol ga nije dao, a i Bari se učinilo, da je krivo, 
pa je rekla djeveru : 

— Kad su još Budrovi imali nerasta ? 

— Ja sam ga ostavio i odhranio, — govorio 
je Bartol. 

— Ali ja kao kućni gospodar imam pravo 
da biram, — nije se dao Ivša. 

— Onda si izaberi sve i otjeraj sve, — počeo 
se žestiti Bartol. Ivša se nije na to obazirao, nego 
je sa svoja dva sina odabrao, što je htio, i potjerao 
sa svinjama i nerasta. Bartol je poletio, da ga ne 
da, ali Bara nije pustila njega samoga na trojicu. 
Uhvatila je Bartola za rukav i nije ga puštala, 
a Ivši je govorila : 

— Tjeraj, djevere, tjeraj, neka ti je blago- 
slovno ! 

Ivša pobjedonosno zavati sa svoja dva sina 
goveda, svinje i guske, skine šešir Bari na poz- 
drav i pođe. Ali kad se marva stala otimati na putu 
prema selu, na koji nije bila naučena, pusti Bara 
od sebe, što je bolje mogla, glas : R-r-r-r-c (zov za 
svinje), a nerast čuvši, da gazove Bara, koja ga je 
malog njegovala i velikog tolikoput nahranila, 
ostavi krdo i potrči prema stanu, da ga Aco i Ujo 
nijesu više mogli ustaviti. 

Bartol i Bara namire stoku, a njoj, kad je 
vidjela, kako ima malo marve, udare suze, pa će u 
jauk : 

— Sad smo sirotinja. . . sirotinja uboga ! 

— Ali svoji na svome, — utješno će joj muž. 
— Dosada smo radili za druge, a odsada samo 
za sebe. 

Bara se lako utješila, jer je nerast ostao ipak 
njima. Pokupila je svoju djecu, pa su njih dvoje 
s njima brzo zaspali, kao da su se riješili preteš- 
koga tereta i još veće brige. 

Jutrom nije bilo nerasta u svinjcu. Ujo i Aco 
su došli noću i ipak ga otjerali. 


LVI. 

Oplakala ga je Bara, kao da joj netko komad 
srca otrgnuo. Ta ona ga je odhranila. Dok je još 
prase bio, davala mu je mlijeka i kasnije je uvijek 
imala nešto dobra za njega. Stalo joj bilo, da i 
njihova kuća ima nerasta kao i druge bolje kuće. 


140 


A svinjče je svojom slabom pameću uvidjelo, tko 
ga njezi, pa kad je i odraslo, uvijek za Barom, 
kad je vidi, kao pseto posobarče, — a sada, eto, 
oteše joj ga. 

Bartol je htio poći doma, da ga otme, ali Bara 
bojeći se zla i grijeha nije dopustila. 

— Pusti, — govorila mu, — neka se najedu. 
Mi smo ovoga odhranili, odhranit ćemo i drugoga 
još boljeg. 

Prvih dana nikako se nijesu mogli pravo 
snaći. I prije su bili na stanu, a sada kao da im 
fali dom. Kud se okrenu, sve kao da bi nekud htjeli 
ići. Ne mogu pravo vjerovati, da u kući u selu 
nemaju više ništa tražiti. Ali poslovi i brige pomalo 
ih smiriše. Sad treba ovo, sad fali ono, daj nabavi, 
daj se pobrini, pa za tjedan dana kao da i nijesu 
nikada bili zajedno s Ivšom. Ponestat će im kruha, 
treba ga mijesiti, a gdje će ga peći ? Za nuždu će se 
moći peći isprva po jedan u štednjaku, ali poslije 
se ne će moći tako, — trebat će vanjska (krušna) 
peć. 

I došla je Bartolu pomoć, odakle se ne bi nadao. 

Jednoga dana dovezao Jako, onaj, koji je 
isprosio Baru, kola cigle i dva kruha. 

— Evo dru ja, — počeo on, — razgovarali 
moj otac i ja, pa znamo, kako je kod tebe. 

— Gdje bih ja, dru ja, to mogao primiti ! — 
odbijao ga Bartol, a drago mu, što ga se sjetio drug 
iz djetinjstva i njegove mladosti. 

— Nemoj tako. Dok smo bili momci, bili smo 
kao braća. Poslije se ja nijesam miješao u tvoje, 
ni ti u moje, a sada što trebaš, evo ja sam tu. Bog 
zna, kad ću ja koga trebati, a ovo, što ja hoću 
tebi, ti bi i meni, kad bih trebao. 

Vidjevši Franjo »Vinaših«, Klarin muž, da je 
došao Jako s kolima, i on došao. Doznavši, o 
čemu se radi, ponudi Bartolu cigle, što je njima os- 
talo od stanarskog štaglja, koliko treba, a vratit 
će je, kad bude mogao. Jako bio pomalo majstor 
od svega, pa njih trojica za par dana načiniše peć. 

Bartolu je pala jedna briga s vrata, a da ni 
sam nije znao kako. Isteklo im brašno. Utovari 
dvije vreće u kola, pa s njima u Povirje u vatren- 
ku. Prije mlina navratio se starcu, pa videci kod 
njega red i sve, što čovjek treba, stužio se misleći 
na svoju neimaštinu. 

— Nemoj, zete, tako, — čiča Marijan će mu 
Gilfov, — svi smo mi počeli jedni s manjim, drugi 
s većim, ali sadašnje tvoje brige nijesu ni jednog 
nas mimoišle. 

— Sve je kojekako, da nije djece, — odgo- 
vori mu Bartol, — a ipak ih je petero. 

— I u mene ih je toliko bilo, — ne dade mu 
dalje govoriti starac. — Nekada se nijesam 
usudio ni misliti, što ću i kako ću, ali prošlo je, 
da ni sam ne znam kako. Oni (sinovi) su ljudi, a 
kći mi je tvoja žena, i dičan sam s njima, a i s to- 
bom, zete... Nestalo je tih mojih briga,^ kao da ih 
nije ni bilo, a ja osjećam, da sam bio čovjek i da 
jesam čovjek... Tako ćeš i ti I — Moglo je biti 
drugačije, da sam nekada imao sadašnju pamet, 
a bar oni (sinovi) da su u tom pogledu drugačiji. 

Starcu je prešao oblak licem, a Bartol ga nije 
u prvi kraj shvatio. Čiča Marijan kao da je to opa- 
zio, pa će mu jasnije : . . . 

— Njih su četvorica, a samo na ovoj sirnici 
— zagrli Fabu, koji je došao iz škole, pa s vrata 
ravno djedu, — da ostane moj temelj i ognjište.... 
Ne boj se, zete, djece ! Tko ih ima, nitko nije od 
glada umro, a mnogi su došli na prosjački ^štap, 
koji ih nijesu imali... Evo Franja Juda došao u 
selo gol kao prst i raširio se na tri naša seljačka 
kućišta, a dvanaestero ih je izrodio i odgojio... 
Volim te i poštujem te, što se djece ne bojiš. 

Raznježio se starac, zatitrali mu sijedi krupni 
brkovi, a glas zadrhtao. Jednom rukom i dalje 
je grlio unuka, a drugom zagrlio Bartola, pa ljubio 
sad jednoga sad drugoga. 

Bartol, koji kao mladić nije iskusio očeve 
nježnosti, sada kao muž predao se draganju oca 

svoje žene, a u duši mu pro klijao osjećaj samo- 
svijesti. Taj već postariji čovjek voli ga, jer ga po- 
štuje. I Bartol je postao svijestan svoje vrijednosti. 

Kad su kasnije došli šurjaci, morao im je 
sve ispripovijedati, što i starcu, dok su ih dvo- 
rile njihove žene. Oni su mu obećali svaku pomoć u 
hrani i u radu, samo neka im kaže, što treba, jer 
zašto da se obraća tuđima, kad ga oni mogu po- 
moći. Bartol je uvidio, da sada, kad je sam, kad 
nije u zadruzi, ima prijatelja, ima susjeda, a ima 
i svoju rodbinu. 

Kao potpun čovjek, muž, kojemu je kuća na 
vratu i brojna obitelj na brizi, ustao je iza star- 
čeva stola i pošao iz njegove kuće. 

— Prodaj sve, makar i bez posljednje krave 
ostao, samo se ne zadužuj, — savjetovao ga je 
starac pruživši mu ruku na rastanak sjećajući se, 
kako je njega godinama i godinama tištio dug 
Franji Judi, prvi, kad je udavao kćer, i novi, kad- 
god je kojega sina ženio. 

Ostavivši starčevu kuću Bartol je bio lagan, 
kao da se nečega neprijatnoga riješio. I u tome 
raspoloženju učinio je nešto, na što se prije sigurno 
ne bi nikad odlučio. U vatrenki nije dao samljeti 
žito naprosto (da dobije brašno s mekinjama), 
nego ga zamijenio za rastavljeno (prosijano) bra- 
šno. U jednu ruku ne će morati čekati, dok se žito 
samelje, a u drugu ruku, što je važnije, ne će se 
Bara morati ubijati sijanjem brašna, nego će ga 
samo trebati propustiti kroz sito. Dobio je gotovo 
punu vreću krušnoga brašna, skoro pola vreće 
bijeloga za kolače, nešto posij a i torbicu griza. 
Mjesto njega dobio bi više brašna, ali uzeo ga je 
misleći na svoju djecu. 

Kad se zaputio iz vatrenke, začuje najednom 
poznat glas : 

— A ti, sinovče, kao da ne znaš, gdje je moja 
kuća 

Okrene se toj strani, a djed Mika Suvarin 
uputio se prema njegovim kolima. Bartol mu se u 

neprilici htio nekako ispričati, no djed Mika, koji 
je znao, da se podijelio s bratom, nije čekao nje- 
gove isprike, nego mu rekao : 

— Ako što trebaš, recimo novca, ne prođi 
moje kuće* * * Ja nemam, ali za tebe će se već negdje 
naći*** A kad se smiriš, doći ću i ja, da vidim, 
kako si se smjestio* 

Rastavši se s njime Bartol je pomislio : 

— Eto, sad me i on svoji* 


LVII* 


Bara se najviše razveselila grizu* Za večeru 
će napraviti od njega cicvaru* Pristavila je veliku 
tavu mlijeka, a sva se djeca okupila oko ognji- 
šta, da vide, što će to mati praviti* 

Cicvara im je svima bila slatka, ne zato, što 
je Bara u nju metnula čak i grumen šećera, nego 
što je djeca nijesu nikad jela, a njih dvoje nijesu 
se sjećali, da su je ikada imali u zadruzi* Bara je 
s tekom jede, pa kao da se stidi, sve govori : 

— Podijelili se, a večeramo cicvaru od griza ! 
— A kad smo je u rpi (zadruzi) jeli ? ! — 
odgovara joj Bartol* Velika se tava brzo ispraz- 
nila, a svima bi bilo dosta, ali Bartol kao da nije 
bio s time zadovoljan* Donio je i načeo jedini ku- 
lin, koji mu je pripao u diobi za kosidbu* 

— Nemoj, čovječe, — branila mu Bara, — 
bit će nam sramota pred koscima* 

— Neka, nek djeca znaju, da smo samo svoji I 
Nijesu ga puno pojeli, ali ipak su ga jeli, — 
ostalo ga je dosta i za koševinu, a Bartol je prvi 
puta posve svijesno osjetio, što je dobio diobom : 

— I jedini kulin smijem načeti i pojesti bi 
ga smjeli, a nikoga nema, tko bi nam prigovorio* 
Poslije večere djeca su pospremala tronoške, 
pokupila posuđe i spremila kruh, jer je to njihov 
posao, a mati će obrisati trpezicu i prisloniti je uza 
zid, dok će otac odnijeti ostatak kulina* Djeca 

su se sama raspremila i polijegala, a Bartol i Bara 
dugo su još sjedili uz praznu sinijicu i mislili gotovo 
jednake misli* 

— Znaš, ženo, — (tako ju je od toga dana 
uvijek zvao) u neke će Bartol polako Bari, riječ 
po riječ, kao da misli o svakom slovu, što će izreći, 
— kako je čovjeku, kad mu se prašina od vršidbe 
i posla cijelog ljeta napi je znoja i ulijepi se na kožu, 
a on se poslije toga temeljito opere od glave do pete* * 
Tako je i meni sada, kao da se neka kora odlijepila 
od mene^i nestala* 

— Čovječe, (nikada ga više nije imenom zvala) 
i meni je isto tako, — odgovori Bara sretna, što je 
muž pogodio pravu riječ za ono, što je i ona osje- 
ćala* 

Život njihov dotada bijaše neprestana boja- 
zan, da se ne zamjere drugima, pa ipak je toliko 
puta bilo i rječkanja i svađe* Koliko puta su morali 
zatomiti ono, što bi rado rekli, da im nije pravo, 
ali nijesu mogli ili bolje rekući nijesu smjeli* Ra- 
dili su, a nijesu vidjeli pravoga uspjeha svoga 
rada* Nijesu često smjeli imati svoje volje i uvijek 
im je bilo na neki način, kao da su skučeni, spu- 
tani, što li* Njih dvoje se uzeše iz ljubavi, ali ko- 
liko puta se učinilo Bari, da joj se Bartol tuđi, da se 
odbija od nje, da ga njegovi vuku sebi* Sada pak 
htjeli, ne htjeli, vezani su jedno na drugo jače 
nego ikada prije* Osjeća njih dvoje to sve više i 
više, premda ništa ne govore* Taj osjećaj im u srcu 
biva sve jači i očitiji, a njihovi tronošci pomakoše 
se napokon jedan drugom, a da toga nijesu pravo 
ni svijesni bili* Bartolova se ruka našla najedam- 
put na njezinom vratu, a ona u njegovu zagrljaju* 
Priljubila je svoje lice k njegovu, a ruke im se 
spletoše oko jednog i drugog tijela* Bartolovo lice 
nije ono svježe momačko lice, u kojemu mladost 
titra, nego opora koža, kost, gusti brkovi i ne- 
izbrijana bodljikava brada* Ni njeno lice nema 
više negdašnje mekoće finoga baršuna, koji draška, 
kad ga se dotakneš, ni njeno tijelo mladenačke 

bujnosti* On pak sam je jedna mišica, iz koje se 
više ne osjeća miris mladosti, nego oštri zn oj iz- 
rađenog muškaračkog tijela* Njen dah nije milo- 
duh želj kovanog mladog stvora, nego pravilno 
puno dihanje žene, kojoj davno ocvjetaše čari* 
Pa ipak se njih dvoje priljubljuje jedno drugom 
bez c jelova, bez dragan ja i bez milovanja, jer ih 
veže ljubav, silna i jaka, koja duše spaja, a ne 
čuvstva uzburkanih i mladih srdaca, koja čovjeka 
na čas omame, opiju, da se onda rasplinu* 

Nikada prije nijesu osjetili tako snažno, tako 
silno, da su svoji, da su jedno kao ono veče, kad 
ništa odbojnoga, ni njegov znoj, ni njena uvelost 
nije jedno od drugoga odbijalo*** I zagrljeni 
tako mislili su svoje misli ne otkrivajući ih jedno 
drugome sve od bojazni, da im ne pomuti sreće, 
koja ih spaja, a za koju bi htjeli, da vječno potraje* 

I u jutro, kad su se probudili, nijesu ustali, 
nego su šutke ležali prepuni one sreće i svijesni, 
da ne moraju ustati, jer nitko im ništa ne smije 
zamjeriti ni prigovoriti* Tek kad je sunce jače od- 
maklo i šuknulo ih svojom oštrom zrakom po licu, 
te ubolo u oči, opaziše, da je već bijeli dan, a oni 
se izležavaju* Skočilo je jedno i drugo sa stidom, 
što nijesu ustali, a čeka ih posao* I što će sad 
susjedni stanari reći, da još nijesu istjerali goveda, 
a svinje im u svinjcu i 

Primijetiše, da Đuko i Roko spavaju, a da 
djevojčica nema* Kad su izašli, vidjeli su, da su 
njih tri sve poradile, kako su znale i mogle* Ustale 
su u stalno svoje vrijeme, pa videći, da roditelji 
spavaju, tiho su izašle, ispustile goveda, pomuzle 
krave i svinjama iznijele napoj* 

Iznenađeni se roditelji od nove sreće zagrliše 
i poslije dugog vremena se poljubiše, a razdragani 
Bartol reče : 

— Ne boj se, ženo. Bog i dobri ljudi pobri- 
nuše nam se za vanjsku peć, a mi i naša pomoć 
(djeca) doći ćemo i do svoga doma* 

Utješio ju je tako znajući, kakvom živom že- 
ljom ona gori za kućom u selu* 


LVIII* 

Ali Bara se ne bijaše potpuno utješila, jer 
ju je trla jedna briga, koje Bartol kao da nije ni 
imao* Đuko je školarac, pa bi trebao ići u školu* 
Da je djevojčica, kojekako, ali muškarac mora 
znati čitati i pisati i računati, jer bez toga kuda 
je pristala muška glava i Đuko je već desetak dana 
s njima na stanu, zaostat će jako s naukom* Muž 
nije na to ni pomišljao, ali nju je briga morila, i 
nikada joj Đuko nije bio toliki teret kao sada. 
Toga je dana upozorila Bartola, a on samo da 
nije rekao : »Da nam njega nije*« I njemu je Đuko 
toga časa postao teškom brigom* Mogao bo ga 
dati Baburi ili Jaki, on se neki dan ponudio, da 
Đuko bude kod njega, ali kako bi Bartol mogao 
dopustiti, da njegovo dijete bude na teret tuđem 
svijetu, makar i da su to njegovi dobri ljudi i Od- 
lučiše, da Đuko pješači u jutro sa stana u školu 
i po podne iz škole na stan. 

Sjutradan ga Bartol odvezao* Dao je učitelju 
prase, da ga udobrovolji, što je dijete toliko izo- 
stalo* Stari »meštar« Martin, sam seljački sin, 
shvatio bi sve i bez praseta, ali je izrazio bojazan, 
da će to djetetu biti teško, nego bi bolje bilo, da 
ga za ovu godinu izvadi iz škole. Nije se Bartolu 
dalo, da dijete gubi godinu, kad je prvo poljeće 
bilo najbolje od sviju svojih vršnjaka* 

Đuko je morao jutrom poraniti, pa propje- 
šačiti dva sata, da ipak zakasni u školu* U mračak 
bi došao umoran na stan i u jutro bi spavao do bije- 
loga dana, da ga ne probude još prije sunca* Materi 
bi bilo žao otkidati djetetu san, pa bi minut po mi- 
nut odgađala, da ga probudi, ali napokon bi ga 
morala probuditi* Makar kako se Đuko žurio, 
ipak bi uvijek došao, kad je škola davno počela. 

a na vratima ga stalno dočekao (radi druge dje- 
ce) učiteljev prekor : 

— Ti opet zakasnio, Đuko* 

Težak mu je bio taj prigovor, ali još teže 
ono, što je doživljavao svako veče, kad bi se pri- 
bližio stanu* Hvatao bi se mračak, kad bi Đuko 
došao do stanarskog utvaja, po kojemu bi već bili 
ispušteni konji na pašu* Oni bi se razišli širom 
ogromnog pašnjaka i mirno pasli, a Duki bi se 
učinilo, da su to neke nepoznate životinje* Ne 
razabirući točno u sumračnoj daljini utvarao bi 
sebi, da su to lavovi, tigrovi, slonovi i druge životi- 
nje, koje je vidio na slikama po zidu u školi* Prvih 
dana ga je dječja radoznalost privlačila, da ih iz 
bližega vidi, ali kad bi već pošao utvajem, obuzeo 
bi ga strah, jer je mislio, da su to zaista medvjedi i 
lavovi* Natrag ne može, daleko je, a sumrak se 
spušta, pa je trebalo mnogo snage, dok je ipak 
proslijedio i dotrčao do stana* 

Nekoliko se večeri tako opetovalo, dok mu 
strah konačno nije toliko uzdrmao sitno biće, da 
jedne večeri nije mogao s mjesta, kad je ugledao 
konje na paši* Dugo je stajao neodlučan, kamo će, 
a mrak se sve više spuštao* Bespomoćno je stajalo 
jadno dijete na početku utvaja, plakalo i uzalud 
vikalo za pomoć, ali nitko ga nije čuo* Napokon 
odluči, da se vrati i žurnim korakom krene natrag* 
Umoran od dugog hodanja i od straha slabo je 
odmicao, pa je opazio, da je bolje, da ide na stan, 
jer se već hvatala noć* Okrene se i kao da. u smrt 
ide, pođe opet prema utvaju, a noge mu otkažu 
poslušnost* Načini par koraka, potepe se na ravnom 
polju, pade i opet ustane, a srce mu udaralo, kao 
da će mu probiti grudi* 

Tiha noć ranog ljeta razvila je svoje čare 
nad slavonskom pitomom ravnicom zavijajući u 
meko svoje velo široko polje, rijetke vrbe kraj 
dva bunara i daleku šumu, a pjevanje žaba u 
kanalu titralo je u vlažnom zraku* Đuko nije ništa 
od toga vidio ni čuo, njegova je mašta stvorila 

nesamo od konja lavove i tigrove, nego od stum- 
bola poljskih zdenaca deve, a od đermi žirafe, 
koje brste lišće po vrbama* Neponjatan strah mu 
istjerao iz grla strašne krikove, a u izmorene noge 
utjerao snagu, da je kao u smrtnoj stisci potrčao 
i bježao, bježao, kao nikad u životu* Nije trčao 
prtenim poljskim putem, kojim je uvijek išao, 
nego je udario postrance, pa na prečac stazom, 
da što prije dođe do koljebe* Na jarku stanarskih 
njiva nije bilo mosta, nego brv, a motka je bila 
na drugoj strani* Očajno se dijete nije usudilo 
ići uz šamac do kolnoga mosta, nego pokusa prijeći 
brv, no na sredini se zaljulja i pade do pojasa u 
vodu* Od pada se cio smočio, bucao po vodi ne mo- 
gavši se uspeti na strminu jarka* Plakao je tu i vi- 
kao, dok ga sile nijesu izdale, a onda se bespomoćno 
naslonio na hladnu kosinu dršćući po čitavom 
tijelu* 

Njegovi su ga dugo čekali s večerom zabrinuti, 
što ga nema* Napokon je Bartol pošao pred njega 
računajući, da se u selu igrajući se s djecom za- 
držao, pa tako okasnio* Išao je daleko kolnim 
putem, a kad ga nije sreo, mislio je, da su se možjia 
mimoišli u mraku, pa se srećom vratio preča- 
cem i našao mokro i prozeblo dijete kod brvi u 
jarku* 

Donio ga u koljebu* Tamo ga brzo preobukli 
i ugrijali uz ognjište* Na sva pitanja, gdje se za- 
držao, nije ništa odgovarao* Stidio se priznati 
pravi razlog znajući, da mu nitko ne bi vjerovao, 
da je vidio lavove i žirafe, jer ni od koga nije čuo, 
da tih životinja ima u njihovu polju* Knjige su 
mu bile smočene i gotovo neuporabive* Ta šteta, 
a još više njegova šutnja raz jedile su Bartola, 
da je istukao Duku onako, kako je samo njega 
znao istući* 

Istučeno dijete se razbolilo od gorčine, sto 
je nepravedno dobilo batina, od straha i prozeb- 
losti, da je tjedan dana visilo između života i smrti* 
Kad je ipak ozdravio, nije Đuko mogao vidjeti 

u svom roditelju svoga oca, nego je u njemu gle- 
dao svoga najvećega neprijatelja. 


LIX, 

. 7° se i° š i ače ustalilo u dje- 

tinjoj duši, kad je vidio, kako su ocu svakom zgo- 
dom puna usta mlađega sina. Mali Roko bijaše 
sasvim drugačiji nego Đuko, Onakav malen trčao 
je, da istjera goveda, poznavao je njihove svinje,, 
a za sestrama se prtljao, da majci donese drva. 
Za sve ovo Đuko nije pokazivao volje, U mla- 
đemu sinu gledao je Bartol budućega pravoga muš- 
karca, pa očevo srce nije moglo da bude bez po- 
nosa, kada je u njemu nazreo pravu muškaračku 
narav, Đukina dječja pamet nije toga dakako 
mogla shvatiti, pa se stoga osjećao nesretnim, 
što se otac dići s Rokom, i volio bi, da nije sa 
svojima. 

Radi toga je silom htio, da opet ide u školu, 
kad je ozdravio, jer tamo je on bio prvi među 
drugovima. Otac je htio, da ga više te godine ne 
dade u školu, ali kad je Đuko napao, da hoće ići, 
odbavio ga opet u selo i ispričao ga učitelju radi 
bolesti. 

Kad se toga dana vraćao Đuko iza četiri sata 
na stan, nije se usudio ići bojeći se onih životi- 
nja, koje je vidio na utvaju. Već je bio dobrano 
odmakao od sela, a onda se plačući vratio, ali nije 
znao, kuda bi i kamo. Došao je pred stričevu kuću, 
no nije se usudio ući. Zatim je stao pred Baburina 
vrata i počeo plakati. Narod na poslu, nikoga nema, 
a dijete neodlučno, da li bi ušlo ili pošlo na stan. 
Slučaj je bio, da se Jako vraćao kolima s posla, 
pa opazio Duku, Zvao ga je, da dođe k njemu u 
kola, a kad nije htio, sašao je i upitao, hoće li k Ba- 
buri, Dijete je šut jelo, a Jako otvori vrata i zovne. 

Babura se pojavi na vratima, a kad je spazila 
dijete, potrči k njemu, pa mu rekne : 

— Tebe, Đuko, nikad k meni, — i uvede 
ga k sebi. 

Na stanu su ga dugo čekali, a kad se smračilo, 
pošao ga otac tražiti bojeći se, da mu se opet nije 
što dogodilo. Ne našavši ga nigdje pošao je u ve- 
likoj brizi već u mrkloj noći u selo, pa ne znajući, 
gdje da traži dijete, izbudi učitelja. Ovaj mu rekne, 
da je dijete otišlo na vrijeme iz škole, a dobar se 
čovjek uplašio, pa se na brzu ruku obukao, da s 
Bartolom traži Duku, Odmah su se sporazumili, 
da Bartol ode do Jake, a on će do Ivše, jer to su 
jedine kuće, gdje su mislili, da je moglo biti dijete. 
Našli su se pred Baburinom kućom. Umiren »me- 
štar« ostavi Bartola, a kad je on probudio Baburu 
i došao joj na oči, ona na njega trista : 

— Imaš li ti svoju pamet?,,, Mantraš 
dijete svaki dan na stan, kao da mene nema, — 
govorila mu upravo uvrijeđeno, naljutila se i sva- 
šta mu izgovorila. 

Poklopio se Bartol, pa kud ne zna, što da joj 
rekne, tud ni ne može doći do riječi, jer Babura 
se usklepetala kao prazna vodenica. Htjela mu je 
donijeti nešto za večeru i u sobici raspremiti kre- 
vet, ali on se nije htio nikako zadržati znajući, 
u kolikoj je brizi Bara, 

— Evo ja ga ne dam, — rekla mu je ispra- 
tivši ga na ulična vrata, da ih za njim zaključa, 
— bilo tebi pravo ili ne!,,, A u nedjelju da ste 
mi svi došli u goste, svi, što vas ima, veliki i mali. 

To je rekla, kao da je odsjekla, a Bartol je 
znao, da tu nema daljnjeg pogovora ni prigo- 
vora,,, Kad su u nedjelju došli, još je s kapije 
sasula na Bartola vatru, kao da mu onomad nije 
dosta rekla : 

— Odvezao si sve na stan (stvari, koje je u 
diobi dobio), kao da ćeš tamo vijek vjekovati, a 
moja ti kuća pred nosom. 

Još je gore zlo bilo, kad je Bara izvadila za- 
klanu živad, što ju je donijela kao milost Baburi, 
a zapravo za ručak. 

— I to ti. Baro, meni, kao da ja ništa nemam ! 
— ozbiljno će uvrijeđena Babura* No najgore je 
bilo, kad su joj Bara i Bartol natuknuli, što će 
joj dati za Duku, dok bude od nje išao u školu* 

— Što ja imam, za mene je i previše, a dijete 
je kao vrabac, što njemu treba ? — ljutila se 
Babura, a usnice joj ipak od dragosti titrale, jer 
je vidjela, da je Bartol čovjek, koji ne će nikom 
biti na teret, niti želi tuđega* Neiskusna se Bara 
smela i bilo joj je žao, što je uopće došla, jer do- 
tada nije staru ženu s ove strane poznavala* 

Ali babina ljutost nije dugo potrajala, jer se 
brzo udobrovoljila, pa sve oko Bare ljepše i ljepše 
i kao da joj ima nešto važna saopćiti* 

Iza objeda se Babura uozbiljila, pa počela,' 
kao da iz knjige čita : 

— Evo, ja sam sama na tom bijelom svijetu, 
sama kao odsječena grana*** Starost mi je do- 
šla, a život prolazi i što dalje sve mi ga je manje* 
Mogli bi me naći jedamput među ova četiri zida 
moje kuće hladnu i ukočenu, a ja ne bih htjela, 
da umrem bez popa i bez svete Marijanske svijeće 
kao nijema životinja* * * A i strah me je, da se ne bi 
tkogod polakomio za mojim blagom, kojega nemam, 
jer svakakvih je slučajeva na svijetu*** Zvala 
sam vas, da vas pitam, bi li htjeli, da budemo svoji* 
Bartol i Bara se iznenađeni pogledaše, jer 
nakon onoga, što je bilo, kad su došli, ni jesu mogli 
ni pomisliti, da bi im ovako što mogla predložiti* 
Osim toga su znali, da imade rodbine njezina 
muža, a kako stoji stvar između njih, nije nitko 
pravo znao* 

# — Što vidite i na čemu sam, moje je u polo- 
vici pa mogu s njim učiniti, što me je volja* Drugi 
dio uživam do svoje smrti, a tada je ona roda moga 
pokojnoga* Ako hoćete, sjutra je sve vaše, samo 
njemu trista forinti* 

Muž i žena se opet pogledaju, a ne mogu 
ništa da kažu* Babura donekle shvaća, da je možda 
svota za Bartola velika, pa nastavi : 

— Svoje sam rekla, a vi odlučite, i do godine 
na svetu Katu mora sve biti uređeno* Čovjek 
ima kćer na godinu za udaju* Bio je kod mene 
i ja sam se s njime nagodila* 

Kad- je i ovo rekla, smatrao je Bartol potreb- 
nim, da i on nešto kaže : 

— Čovjek treba razmisliti i s pametnim se 
ljudima prazgovoriti* 

— Porazgovori se i dogovorite se, a ako ste 
Zato, na Rokovo vaši gosti, moji gosti* 

Riječi su joj bile oštre, više muške, nego žen- 
ske* I kao da je njoj samoj njen govor bio ne- 
priličan, obrati se Bari, da ga ublaži : 

— Ne boj me se!*** Nijesam najbolja, ali 
nijesam ni najgora* Kad si podnosila svoju sve- 
krvu, Bog neka joj duši dade lako, a još više Regu, 
moći ćeš i mene*** Ako se porječkamo, i svoji se 
prereknu* * * Dom i stan vas dvoje sami ne 
možete voditi, a ja, ako vam ne budem od kori- 
sti, ne ću vam biti ni na štetu* 

Bara bi joj nešto rekla, pristala bi, no ne zna, 
što Bartol misli, a Babura se pobojala, da joj možda 
ne vjeruju, pa konačno izrekne i posljednje : 

— Davno sam ja mogla drugačije urediti, 
ali kad sam ovo — pokaže na Duku, — u svoje 
ruke primila i ime mu dala, ovo sam odlučila, jer 
ako i nije moje krvi, nosi ime, koje je i moja krv 
dala* * * Odbijete li me vi, još će se naći štogod 
u mojim trubicama, čovjek će dobiti svoje, a onda 
je ovo Đukino, pa Božje* 

Zagrlila baba dijete, ljubila ga i suzama zalije- 
vala i priželjkivala nad njim za svojim djetetom* 
Kad se primirila, Bartol je rekao, da će joj reći 
Za tjedan dana svoju odluku, ali već je očima mjerio 
zidove, kao da svoje prosuđuje* Kuća je starinska, 
kakve se danas na žalost više ne grade, i još bi 
mogla sto godina trajati* 

Izlazeći pred večer iz kuće pogledao je dvori- 
štem : hambar, poižara (svinjac), kokošinjac, sve 
je to ohabano, a štagalj obataljen* Trebat će graditi 

novi* Kad bi i kuća bila lošija, gradio bi Bartol 
najprije štagalj, jer seljak će se prije pobrinuti 
za stoku, a onda za krov nad svojom glavom* Malo 
se smeo, jer do godine će biti marve, da isplati 
rođaka Baburina muža, ali štagalj, odakle će za 
njega smoći ? 

Nova briga naglo pritisnula Bartola, no nije 
joj se htio ugnuti, ne radi sebe, nego radi svoje žene* 
Ona želi dom, mora joj ga pribaviti, jer vrijedna 
je ona, zaslužila je svojom dobrotom, svojom mar- 
ljivošću, a i dva sina mu je rodila* Đuko kakav je, da 
je, sin je, a Bog zna, što sudbina nosi* Govori narod : 
»Mrzlo (onaj, koji se mrzi) temelj sačuva!« 

Te su ga misli pratile do stana, dok je s Barom 
pravio planove, kako da dođe do novca* A kada su 
se konačno u svemu sporazumili u veče na stanu 
iza večere, dok su djeca spavala, zagrlio ju je i 
oduševljen rekao : 

— Ženo, pa mi i dom sad imademo ! 

— Pribavilo nam ga je ono dijete, koje nijesmo 
htjeli imati, — zaključila je ona s gorkim kaja- 
njem* 


LX* 

Sjutradan je odjurio u Povirje, da se ipak 
posavjetuje sa starcem* 

— Ne ispuštaj iz ruke, zete, makar ja opet 
morao ići Franji Judi, — zarekao se čiča Marijan* 
Bartol je tek tada doznao, kako je starac udao 
kćer i ženio sinove* »Kad je on tako, zašto ne bih 
i ja ? !« — pomislio je Bartol i veseo se vratio na 
stan* Tamo je zatekao Jaku, koji je došao, da mu 
pomogne u poslu* On mu je donio i vijest, da je ne- 
rast, što je Ivša oteo od njega, uginuo* Dao ga čistiti, 
a za to je bio prestar, pa je za dva dana bio gotov* 
— Žašto mi ga je otimao, kad nerasta nije 
trebao i — rekao je Bartol, a u glasu mu je zvonilo 
ipak neko zadovoljstvo* 

— Ne raduj se njegovu zlu, jer njemu je 
najgore, — prekorila ga uplašena Bara znajući, 
da je čovjeku najteže, kad je svijestan, da ga Bog 
kazni za zasluženu krivicu* 

Taj dan je radio s njime Jako* Kasnije su 
mu dolazili u pomoć šurjaci, a nikad ne bi došli 
prazne ruke, nego bi uvijek ponešto dovezli, što su 
Znali, da on treba* Kad bi im obećavao, da će im 
to vratiti, oni bi odbijali, samo su se stalno oružali, 
da će mu svi doći na Rokovo na god*** Bartol se 
tome unaprijed veselio, jer će prvi puta u životu 
on svoje goste dočekati u svome* 

Poradio Bartol te godine sve svoje poslove, 
da ne može bolje i na vrijeme, a sve misli, kako će 
isplatiti Baburinu drugu polovicu i sagraditi novi 
štagalj* Kako će, još nije pravo znao, ali ničega se 
nije bojao* Uzavrela opet u njemu njegova prava 
krv* I kao što je nekad uprkos svima doveo djevoj- 
ku, koju je on htio, tako će se i sada podići iz siro- 
maštva, pa bilo kome pravo ili krivo* 

I bio je veseo Bartol, a bio bi i veseliji, da 
nije imao jedne brige, veće i teže, nego briga, kako 
će doći do novca, da ostvari ono, što je naumio* 
To je bio Đuko : što će i kako će s njime, kad 
odraste i U školi je jako dobro prošao* Sti- 
gao je u nauku sve, ali nije bio odlikaš* Dijete je 
vjerovalo, da će i ono biti u zlatnoj knjizi, ali kad 
su na ispitu bila pročitana imena odlikaša, a Đuko 
svoje nije čuo, služio se od bola, jer je osjetio tešku 
krivicu, koja mu je učinjena* On je znao sve, štc 
su ga pitali i učitelj i župnik, a bio je svijestan, da 
više zna, nego ikoji prvoškolac* 

Međutim kad su bile razdijeljene nagrade, 
okrene se stari Martin župniku i roditeljima te 
rekne : 

— Ali još jednoga đaka imamo, koji nije u 
zlatnoj knjizi, a ipak zaslužuje nagradu*** Đuko 
je mnogo falio iz škole, a ipak je sve stigao, pa za- 
to zaslužuje najbolju nagradu* 

Ovoga nije bilo ni u Povirju, a kamo li u Ja- 
pagama, pa se za Đukinu nagradu čulo u oba sela 
i ona je u očima sviju ljudi vrijedila više nego sve 
ostale. Na žetvi i u radu hvalio se Bartol pred svima 
i svakim, s kim se sastao, sa svojim Dukom, ali 
ipak što je to ocu bilo, kad mu sin inače nije bio ni 
za što i 

Margu je htio otac pomalo uvlačiti u posao, 
pa su za svinjama trebale ići mlađe dvije kćeri, 
a Đuko za govedima. Ali on nije bio ni za guščara, 
a kamo li za drugog pastira. Da mu je knjiga, a 
stado mu ni deveta briga. Što je to, još kojekako, 
ali gotovo svaki dan pobjegne s utvaja plačući, 
jer ga Povirci tuku. Dječaci pastiri kao da su se 
htjeli na njemu osvetiti Bartolu, što je on kao dje- 
čak tukao njihove očeve. Jedino kad je neko vrije- 
me dolazio Fabo na pašu, bio je mir, jer on je branio 
i zaštićivao svoga »baju« od svojih drugova. 

Ali i Bara imala je svoju brigu. Od diobe Ivša 
i Bartol jedan za drugog kao da nijesu braća. Ona 
je zaboravila, što je od njegove žene pretrpjela, 
bojala se samo grjehote, što se braća mrze. Doći će 
i blagi dan Božića, pa i korizmeno vrijeme, kako 
će njih dvojica na svetu ispovijed, ako se ne pomire, 
— a ako se ne ispovjede, kako bi jeli na Uskrs 
svetenje i 

Kad je Rega dobila malu Agicu, htjela joj je 
Bara odnijeti babine, pa da se tako obje obitelji 
pomire. Bartol joj nije dopustio, jer se bojao, da je 
ne istjeraju. Odlučio je da prvi on pođe u bratovu 
kuću. Uzeo je dukat, da daruje malu sinovku, 
ako ga lijepo prime. Ivša mu nije ni odzdravio, 
kad je ušao u kuću. Ali kad je vidio, da je brat 
spustio zlato maloj pod glavu i poljubio je, nije 
mogao odoljeti srcu, pristupio mu je, pružio mu 
ruku i poljubio se s njime. 

— Budimo braća, — rekao je prvi Ivša, — 
kako nam je naša majka rekla, a što misliš, da od 
mene nije pravo, uzmi i nosi, sve ti je otvoreno. 

Rega je dočekala Baru, pogostila je i ispratila 
slađe i ljepše, nego što bi možda rođenu sestru, 
da ju je imala. . . Bartol i Bara bijahu sada u svemu 
zadovoljni, trebalo je samo dočekati Rokovo. God 
je taj u malo nezgodno vrijeme: ako ne dotekne 
staroga žita, za nuždu se može promijeniti novo 
za brašno u mlinu, ali ništa još nije pravo dospjelo 
za prodaju, a novaca treba, da se kupi mesa, še- 
ćera, vina, rakije i drugo. 

U nedjelju pred Veliku Gospojinu nabrao 
je Bartol ranog voća i metnuo u kola živadi, koliko 
je samo mogao, da se osjetljivo ne omali, te se 
zaputio put Biskupije. Vozeći se u ranu zoru naj- 
prije preko utvaja, a onda glavnim drumom imao je 
neprestano pred sobom biskupsku crkvu. Cijelim 
putem bola ga je ona u oči: duga s jednim visokim 
šiljatim tornjem naprijed i manjim okruglim go- 
tovo sasvim otraga, u praskozorju činila se plava 
gotovo kao komisne (vojničke) hlače. Što se više 
varošu približavao, to je bila sve crvenija, kao da 
je sagrađena od same nove cigle. Varoš se sama nije 
vidjela, pa se izdaleka činilo, kao da je crkva sama 
na vrhu brijega. Kad je došao sasvim blizu varoša, 
vidio je, da crkva ima naprijed dva šiljata tornja, 
a sama varoš mu se učinila kao jedina crkva s ne- 
koliko malih kućica oko nje. U varošu pak bila 
mu je crkva kao lijepa odnica (izvezeni skuti), 
izvezena samo crvenom vunicom. 

Nekada još kao rnomak vidio je tu crkvu, 
ali onako uz put, a danas je odlučio, da je temeljito 
pregleda. Požurio se, da sve svoje proda, a onda 
povjerio kola jednom svom seljanu i ušao u cr- 
kvu. Orgulje su svirale, kao da s neba dolaze glasi, 
a ljudi kažu, da one sviraju na svaki svetac druga- 
čije : na Božić kao pastirske frulice. Oko oltara 
mnogo svećenika, pa sve oko biskupa, koji sjedi 
na mekom stolcu : ugospodario se, a svi ga dvore, 
— i pravo je tako, jer zašto je on biskup ! Ne zna 
Bartol koju bi ljepotu najprije gledao. Lijepi sve- 
ćenici oko oltara gizdavo stupaju, narod u svili i 

zlatu kleči na stubama ispod oltara, a slike gore 
na zidu kao da su žive, samo što ne progovore, 
i sve ti se čini, da trepavicama trepću. 

Gleda Bartol slike i raspoznaje : to su Adam i 
Eva, odmah tu na početku lijevo, kao od Boga stvo- 
reni. Malo mu je neprilično takve ih gledati i mi- 
sli, da baš ne spadaju u crkvu, ali valjda tako mora 
biti, jer su ih pametni ljudi takve naslikali. Lijeve 
su mu slike ljepše, a desne bolje, jer sve kažu, 
na njima ništa ne fali. 

Pošao bi Bartol tamo naprvo, jer je čuo, da 
ima naslikana jedna djevojka, koja još živi 
kao udata žena, ali ne može, jer je misa, a 
nema vremena da čeka, dok se svrši. Izašao 
je van i dvaput ju je izvana pregledao, pa ne zna, 
je li ljepša vani ili iznutra. Ej, kad bi on imao takvu 
Zgradu, ne tako veliku, nego tako lijepu, — imao 
bi čime da se ponosi. I smislio je Bartol, da sebi 
sagradi štagalj, kao što je biskupska crkva. 

S tom se mišlju vratio na svoj stan i nije se mo- 
gao nahvaliti Bari ljepote, koju je vidio, a kad je 
ušao u kolibu, rasuo je novac po podu : 

— Moj je, i mogu ga baciti, ako hoću, — 
kliknuo je veseo, jer prvi put u životu ima novac, 
za koji ne mora nikome polagati računa, niti ga 
treba od koga kriti. 

Na Rokovo su dočekali doma njih dvoje sve 
Gilfove, koliko ih ima. Došla su ih troja kola, a 
među njima i djed Mika Suvarin... Babura se 
uzvrtjela oko njih, ta godine su prošle, kako nije 
imala gostiju u svojoj kući, pa je i ona sretna. 
Bilo jela, bilo vina i rakije, pa se gosti pogostili 
i razveselili, a djed Mika sve Bartola ispituje, 
što će i kako će i okom kud tud, pa ga ustavi na 
Duki. 

— Je li to taj, — u neke će, — o kojemu oba 
sela govore ? 

— Moj školarac, — potvrdi Bartol ne znajući, 
da li bi se ponosio ili stidio s njime. 

— Što ćeš s njime, kad ti ni za što nije ? — 
upita ga promotrivši sa svih strana sićušno dijete. 

Bartol se uozbilji i pogleda djeda Miku, kao 
da ga pita za savjet. 

— Daj ga u školu, neka bude gospodin, — 
rekne mu. 

— Da je s čim ! — zabrinuto će Bartol. 

— A zašto sam ja vijećnik imovne općine ? ! 

— kao s prekorom će djed Mika. — Tolikima sam 
tuđima izradio stipendiju, zašto ne bih svome! 

— Daj, Bože ! — otme se uzdah Bari. 

— Ruku amo, sinovče ! — rekne djed Mika i 
udari o Bartolovu ruku. — Kad dijete svrši malu 
(pučku) školu, što sam rekao, to ostaje. 

Čuvši to sve Đuko pobjegne iz sobe, kao da ga 
osudiše, a njegovo mlado srce zadrhta od boli zbog 
poniženja. »Zar sam ja najgori, da budem gospodin?« 

— zajadalo je dijete samo pred sobom. 

Gilfovi su veselo došli u Japage, a još veseliji 
pošli iz njih. U posljednjim kolima ukočio se djed 
Mika Suvarin uz svoju kćer, kao da je čitavom svije- 
tu htio pokazati, da nema njemu nigdje ravna. 
Na domak Povirja rekne mu Gena : 

— Na svakog misliš, samo ne na svoje ! 

Razumio je otac, na što mu kći cilja : danas 
je evo obećao stipendiju za Bartolova Duku, da se 
može školovati, a za njena Fabu nikad se ne bi 
ni našalio. 

— Ne čupaj ga, kćeri, sa temelja, — odlučno 
joj odvrati. 

— Kad svatko može, zašto i moj ne bi mogao 
(postati gospodin) ? ! 

— Dobro, govorit ćemo i o tome, — završi 
joj otac. 

Gena procvala, zapjevati bi mogla, jer njen 
jedinac ne će biti seljak, a ona će biti gospodinova 
majka. 

Jednako je sretna bila i Bara u Japagama, 
te je te noći blaženo usnula kao ono, kad je još 


159 


nepotpunom djevojkom prvi puta pomislila, da je 
jedan momak voli. Ali njen se muž cijele noći pre- 
metao bez sna s boka na bok, jer ako Duku zbilja 
dade na škole, ne će moći sagraditi štagalj, lijep 
kao biskupska crkva. 

O PISCU OVE KNJIGE 


SLAVONIJA RAVNA nema danas boljega pisca, nego što 
je Antun Matasović, pisac ovoga romana. Kad on uzima 
da nam nešto pripovjedački kazuje iz slavonskog seljačkog ži- 
vota, onda je to tako vjerno, tako proživljeno, tako plastično, 
tako uvjerljivo, da ti se duboko usijeca u dušu. Matasović ne 
iznosi nikad ne-znam - kakvu napetu i zapletenu radnju, nego 
je ono, što nam pripovijeda, sve jednostavno, gotovo bismo rekli 
obično, onako, kako to svaki dan vidimo u životu, ali baš u tom 
je sva ljepota njegova pripovijedanja. Njegova jednostavnost 
u izabiranju građe za svoje knjige i u načinu, kako nam je pri- 
kazuje, njegov lijepi, nenapirlitani jezik, neprisiljeni razgovori 
osoba, o kojima nam pripovijeda, sve je to upravo izvađeno iz 
seljačkog života. Niže pred nama događaj za događajem u mir- 
nom toku, a ipak se u svemu tom krije velika umjetnička snaga, 
koja djeluje jakim dojmom. 

»Bartol i B a r a« je prvi Matasovićev roman. Zapravo 
je to prvi od nekoliko romana, u kojima se u zaokruženoj 
povezanosti prikazuju razna pitanja slavonskog sela, kao što 
je eto u ovom obrađeno pitanje života u seljačkoj kućnoj zadruzi. 
Svaki, koji pročita ovaj roman, željno će čekati, da čita i roman 
o Đukici, kojemu je, kako se već iz ovog romana vidi, pisac 
namijenio posebnu ulogu u životu... 

Matasović je među prvacima hrvatske katoličke književno- 
sti. Rodio se 1894. godine u Velikoj Kopanici u Slavoniji. Gimna- 
zijske je nauke svršio u Osijeku i Vinkovcima, a visoku trgovačku 
školu u Beču. Godine 1917. postao je profesor trgovačke akade- 
mije u Sušaku, zatim u Sarajevu. Poslije svjetskog rata služio 
je još u Osijeku, Đakovu i Čakovcu, gdje je sad ravnatelj trgo- 
vačke škole. Otac je osmero djece. 

Kao pripovjedač objelodanjivao je svoje pripovijesti počevši 
još prije svjetskog rata u raznim listovima, časopisima i novi- 
nama. Surađivao je dosad u ovim listovima : u »Luči«, »Hrvatskoj 
Prosvjeti«, »Hrvatskoj Obitelji« (na Rijeci), »Riječkim Novinama«, 
»Narodnoj Politici«, »Hrvatskoj Straži«, »Seljačkim Novinama«, 
»Hrvatskoj Obrani«, »Đakovačkim Pučkim Novinama«, »Narod- 
noj Starini«, »Obitelji« (jeronimskoj), »Zlatnom Klasju«, »Glas- 
niku sv. Ante« i drugima. Pisao je i u jeronimskom kalendaru 
»Danici«, u istarskoj »Danici«, u sarajevskom kalendaru sv. Ante«, 
u gradišćanskom kalendaru itd. U posebnim su knjigama iza- 
šle njegove pripovijesti : u dvije knjige »Susret i«, treća mu 
knjiga nosi naslov »Cvijet pod staklo m«, a četvrta »S 1 a- 

vončice« (izdanje Hrvatskoga Književnog Društva sv. Jero- 
nima« 1926.)* Napisao je i više gluma, od kojih mu je tiskom u 
jeronimskoj nakladi izašla »Lijepa naša domovina« 
(u 1 činu) i »Daj, da dođe Kraljevstvo Tvoje« 
(u 1 činu). Pisao je i o seljačkim rukotvorinama, na pr. o šaranju 
tikvica. Preveo je na hrvatski »Večeri kralja Balta- 
zara« od španjomlskog pisca Calderona, roman »Tajna Ze- 
lene P t i c e« od španjolskog pisca L, Colome (izašlo u Knjiž- 
nici Dobrih Romana) i »Hodočašće franjevačkom 
Italijom« od danskog pisca Jorgensena. 

Ovaj Matasovićev roman otvara novo razdoblje u književ- 
nom stvaranju ovog hrvatskog pisca, razdoblje, od kojeg se naša 
književna i čitalačka javnost može mnogo nadati. 

U Zagrebu na blagdan sv, Antuna 1939. 

Dr JOSIP AN&RIĆ 

ISPRAVCI 


odozgo iza „Tako je” treba izostaviti „i”, 
odozgo iza „drži” treba umetnuti „kao”, 
odozdo ispred zagrade treba izostaviti „1”. 
odozgo mjesto „h” ima biti „ih”, 
odozdo mjesto „ukrao” ima biti „rekao”, 
odozgo mjesto „žar” ima biti „žari”, 
odozdo mjesto „ti” ima biti „od”, 
odozdo mjesto „na otišao” ima biti 
„otišao na”. 

odozgo mjesto „jedna” ima biti „jednu”, 
odozgo mjesto „vred” ma biti „pred”, 
odozgo „pe” na početku retka treba izo- 
staviti. 

„j” pred „pitala” treba izostaviti, 
odozgo mjesto „mladih” ima biti „mla- 
đih”. 


odozdo 

odozgo 

odozgo 

odozgo 

odozgo 

odozgo 

odozdo 

odozdo 


mjesto „drhturilo” ima biti „drh- 
turio”. 

mjesto „to” ma biti „što”, 
na početku retka ima se umetnuti 
„i” 

pred „Baru” treba umetnuti 
„Bartol”. 

iza „bodrio” treba umetnuti „ih”, 
mjesto „o hladnom” ma biti „0 
suhom”. 

iza „meće” treba umetnuti „u”, 
mjesto „učinila” ima biti „či- 
nila”. 

ANTUN MATASOVIĆ je rođen prije sto- 
tinu godina u seiu Velika Kopanica, nedaleko 
Đakova. Gimnaziju i trgovačku akademiju 
pohađao je u Vinkovcima i Osijeku, potom je 
završio eksportnu akademiju u Beču 1917. god. 
Službovao je po različitim gradovima širom 
domovine. Umro je u Karlovcu 1986. god. 

Napisao je niz pripovijedaka i igrokaza iz 
slavonskog seoskog života. Najpoznatije mu je 
četvorno djelo (tetralogija). To su zapravo četiri 
romana koji se nastavljaju jedan na drugi: 
B ARTOL I BARA (opis seljačkog života malog 
Duke). ZA KRUH SVAGDANJI (djetinjstvo 
malog Duke), PRED ŽIVOT (Đukino školo-' 
vanje), CRNO KRALJEV ST VO (opi s Duke kao 
svećenika). 

Antun Matasovićjejedan od najbolj i h hrvat- 
skih slavonskih književnika. Svojim djelima je 
zauzimao značajno mjesto u izdavalaštvu Hrv. 
knjiž. društva sv. Jeronima između dva svjetska 
rata. 

Ovo njegovo četvorno djelo izlazi u godini 
obitelji, za koju se on kao malo koji naš pisac 
silno zauzimao, i prigodom stogodišnjice njegova 
rođenja. Uskoro će izaći i sva ostala njegova 
djela. 


